
Capitolul 1 


Plantelor, se ştie, le prieşte conversaţia, iar florile din 
ghivecele de la fereastra bucătăriei lui Jade erau proaspete 
şi minunate în lumina palidă a dimineţii. 

— Am impresia, zise tânăra către vasul în care creştea 
arpagicul, că astăzi este o zi cu totul specială. Una dintre 
zilele în care nimic nu poate merge rău. 

Privi în sus către cerul violet. Va fi o zi senină. Soarele 
avea să răsară în curând, trebuia să se grăbească. Ceainicul 
şuieră vesel pe foc. 

II luă de pe aragaz şi-l puse pe masă, alături de cutia de 
acuarele şi de planşa de desen. Se uită la ceas. Era aproape 
patru şi patruzeci de minute. Când naiba trecuse timpul? 
Cele zece minute de lenevit în pat, după ce deşteptătorul 
sunase, se transformaseră pe nesimţite în douăzeci. 

Nu mai avea timp pentru micul dejun, dacă voia să 
prindă răsăritul pe plajă. Luă un măr din bolul de pe masă, 
îşi căută cheile şi se grăbi să iasă pe uşă, cu mâinile pline şi 
ochii verzi zâmbitori. 

Ce va zice Fred când va descoperi că-i place să picteze 
priveliştea mării la răsărit? se întrebă Jade, coborând 
scările. In cei doi ani de când se cunoşteau, bărbatul nu-i 
descoperise încă toate secretele, nu-i aşa? 

Inchizând uşa în urma ei, Jade străbătu rapid veranda. 
Treptele scârţâiau atât de tare, încât aproape că treziră 
jumătate din vecini. Trebuia neapărat să le repare în 
toamna care urma, la întoarcerea din concediu. Râse 
încetişor, ca pentru sine. Sau poate în următorul an... Lista 
ei de proiecte creştea cu fiecare lună care trecea. Era greu 
să întreţii o casă, dar splendida vilă în care locuia merita 
orice efort. 

Cerul era mai albastru. leşi în strada pustie, respirând cu 
încântare aerul cald şi înmiresmat de iunie. Vara în 


Newport, Rhode Island, era fermecătoare. Era păcat să 
piardă această frumuseţe, dar Grecia era şi ea o ţară 
minunată. Oricum, nu mai putea da înapoi. 

Deschise uşa Volkswagenului, aruncă pe bancheta din 
spate trusa de culori şi pensule şi se aşeză la volan. 

Şi totuşi, făcuse o alegere bună plătind cu banii de 
asigurare a maşinii biletul până în Grecia. „Aşa sunt eu”, se 
gândi tânăra, renunțând să-şi mai facă griji şi asumându-şi 
orice risc. Îşi privi chipul în formă de inimă în oglinda 
retrovizoare. Acest gând nu era întru totul adevărat. Prima 
parte, da. Era conştientă că era nepăsătoare şi impulsivă. 
Semăna bine cu mama ei, după cum fusese nevoită să-şi 
amintească acum câteva luni. Dar dragul de Fred, cu 
stabilitatea lui, cu fidelitatea lui, era departe de a putea fi 
considerat un risc. O aşteptase timp de trei ani, răbdător şi 
zâmbitor, să se hotărască. Dacă cineva îşi asuma vreun 
risc, atunci el era acela. Voia s-o ia de soţie. Maşina ieşi în 
stradă. Ei bine, Fred nu va regreta alegerea. Poate că se 
decisese cam brusc, dar o făcuse din tot sufletul. Se uită 
din nou spre cer. 

Între timp, mai avea o săptămână liberă în care să 
picteze şi să încerce prindă răsăritul pe plajă. 

După un kilometru, peisajul se schimbă. Casele deveniră 
mai rare. Trebuia să meargă mai repede, ca să prindă 
răsăritul deasupra oceanului. 

Străzile erau pustii la această oră, şi putea să meargă cu 
viteză. Lăsă jos geamul din partea şoferului şi vântul începu 
să-i sufle în pletele lungi şi ondulate. Simţea deja mirosul 
apei. Luă o înghiţitură din măr, apoi îl aruncă la loc pe 
banchetă. Era fad. Îi era foame, dar era prea târziu pentru a 
se opri undeva. Se va limita la cafeaua din termos. Şi va 
trebui să aştepte până avea să termine prima pictură. 
Lumina se schimba mult prea repede în prima jumătate de 
oră după răsărit. N-avea timp pentru o pauză. 


Urcând dealul, era gata-gata să lovească o pasăre, dar 
aceasta se înălţă în aer cu rapiditatea unui fulger. Jade 
zâmbi. Se simţea foarte bine, iar cursa asta nebună pentru 
a prinde din urmă soarele era amuzantă. 

Stinse farurile, pentru că afară începuse să se lumineze. 
Ceaţa de deasupra oceanului se ridicase. Jade se uită la 
ceas. Avea să ajungă la timp, se gândi ea, apăsând pe 
acceleraţie. 

— Doar un minuţel, şi te-am prins, zise ea, privind spre 
soare. 

Se opri o clipă la semafor, privi în dreapta şi în stânga, 
apoi trecu. Ah, dacă ar fi văzut-o Fred! Fred, care ar fi fost 
în stare să oprească la culoarea roşie a semaforului până şi 
în Sahara! Dar nu se afla nimeni în jur, nimeni n-o putea 
vedea. 

Maşina urcă ultimul deal. Sus, Jade încetini şi privi 
înainte. Nicio maşină nu se vedea venind din faţă. N-avea 
rost să piardă timpul. Făcu stânga, privind cerul. 

Chiar când începu să ia curba, zări în faţa ei un pieton. 
Era prea târziu. Se auzi o bufnitură, apoi nimic. 

— Doamne! zise Jade, privindu-şi maşina, eşuată în pâlcul 
de copaci. Cum ajunsese acolo? 

leşi din maşină şi se îndreptă spre victima care zăcea pe 
jos, în iarbă. Era un bărbat. Probabil că îşi accidentase 
mâna dreaptă, de vreme ce o ţinea strâns cu celălalt braţ. 

Ochii bărbatului străluceau ciudat, iar sprâncenele lui 
blonde erau încruntate. 

— Ai permis de vânătoare pentru chestia aia? întrebă el. 

— Cum? zise tânăra, nelămurită. 

Privi părul blond şi creţ şi ochii de un cenuşiu pal ai 
bărbatului. Acesta repetă, în şoaptă: 

— Te-am întrebat dacă ai permis de vânătoare pentru 
maşină, dragă. Nu mi s-a spus că s-a deschis sezonul în 
Rhode Island. 


— Nu, nu, se bâlbâi Jade. Te simţi bine? 

— Faţa ta e mereu verde sau... 

— Auzi? la taci şi ascultă-mă o clipă, se răţoi ea. Ce-ți 
face mâna? 

— Uh! ţipă el, îndepărtându-i mâna grijulie. Nu mă 
atinge. Mulţumesc! Ai făcut şi aşa destule pentru o singură 
zi. Să lăsăm asta în grija doctorilor. 

— Desigur! Ah, ce proastă sunt! Trebuie să chem o 
ambulanţă! Imediat, imediat! 

Se răsuci pe călcâie rapid, dar deodată în jurul ei se făcu 
întuneric. 

— Ai grijă! 

O mână caldă o prinse de braţ şi o ajută să se aşeze. 

— Încetişor, vorbi bărbatul. 

Jade îi zâmbi. 

— N-ai voie să fugi de la locul accidentului, ştii? Pot să-ţi 
iau numărul... 

— Crezi că asta voiam să fac? 

— Nu cred nimic, dar nu pleci nicăieri, replică el. 

După o scurtă tăcere, bărbatul se ridică la rândul lui. 

— N-ar trebui să te mişti, zise tânăra. 

El zâmbi, arătându-şi frumoşii dinţi albi: 

— Dar nici nu pot sta aici toată ziua. Ştii drumul spre cel 
mai apropiat spital? 

— Da, dar cum rămâne cu părăsirea locului accidentului? 

— Tu ai dat peste mine. 

— Da, şi-mi pare foarte rău pentru asta. 

— Şi mie, dar discutăm asta mai târziu, zise el, plecând 
fără să se uite în urmă. 

— Eşti sigur că poţi să mergi? 

— Vrei să mă cari tu? întrebă el retoric, ducându-se spre 
maşina tinerei. Mă doare doar braţul. 

Îi privi maşina cu dispreţ, în timp ce tânăra îi deschise 
portiera. 


— Presupun că ar trebui să fiu recunoscător că n-ai 
Cadillac, comentă el. 

— Întotdeauna vorbeşti aşa mult, sau e din pricina 
şocului? 

Bărbatul se aşeză pe scaunul din dreapta şi o privi fără 
să-i răspundă. După câteva clipe, zise cu un zâmbet larg pe 
chip: 

— Bănuiesc că e din pricina terorii, draga mea. Te rog 
mult să opreşti la semafor, doar ca să-mi faci mie o plăcere. 

Jade închise încet portiera. În fond, avea noroc că 
scăpase numai cu atât. Un altul în locul lui ar fi putut să 
facă scandal. 

— N-avem ce să facem. Trebuie să ne bucurăm de 
această mică excursie împreună, zise el cu ironie. 

Jade observă că bărbatul respiră adânc şi rar, de parcă l- 
ar fi bucurat fiecare gură de aer inspirată. Îi era frică să 
meargă cu ea în maşină. Cu atât mai rău pentru el, pentru 
că nu exista altă soluţie. Jade porni. 

Tânăra începu să privească drumul şi zări în depărtare 
soarele ridicându-se încet pe cer. Câştigase. Încercase să se 
ia la întrecere cu soarele. Dar zeii nu tolerau o astfel de 
mândrie, nu-i aşa? 

Jade îşi muşcă buzele. O doborâseră îndată. Sau mai 
degrabă ea însăşi se lăsase doborâtă. Ce prostie! Să 
conducă fără asigurare şi să ignore semaforul! Merita tot ce 
avea să i se întâmple şi chiar mai mult decât atât. Era un 
noroc chior că nu-l omorâse pe bietul om! 

Privi profilul bărbatului. Avea o faţă interesantă. Nu era 
frumos ca Fred, dar era atrăgător, cu trăsăturile sale 
distincte, bine marcate. Nasul lui drept se încovoia puţin 
deasupra gurii, de parcă ar fi fost cândva rupt. 

Era un chip puternic, dur, dar fermecător datorită părului 
blond şi a ochilor cenuşii ca granitul. O faţă interesantă... 

Şi familiară. Jade se încruntă. Semăna cu Jack. Mâinile i 


se încleştară pe volan. Cum naiba? Nu se mai gândise la 
Jack de luni de zile, şi nu avea de gând să înceapă acum. 
Nu, nu semăna, decise ea. Chiar deloc. 

Ajunseră pe o stradă circulată. Jade îl privi din nou. Era 
un tip solid. Avea picioare zdravene. Probabil făcea mult 
jogging şi ridica greutăţi. 

— Când ajungem? 

— Imediat. Te doare mâna? 

Bărbatul nu răspunse, dar expresia lui arăta clar că braţul 
îi făcea probleme. 

Tânăra opri maşina în faţa camerei de gardă. 

— Du-te înainte. Eu parchez maşina, zise ea. 

Ochii lui cenuşii o cercetară cu atenţie: 

— Nu, mulţumesc. Mergem împreună. 

Jade nu zise nimic, dar se simţi jignită. Oare chiar credea 
că-l va părăsi aici? 

Coborâră din maşină, şi bărbatul se opri o clipă în faţa 
plăcuţelor de înmatriculare, cu sprâncenele ridicate. 
Mesajul era destul de clar. Fie că fugea sau rămânea, putea 
s-o găsească oriunde s-ar fi ascuns. 

Spitalul era plin. O asistentă veni cu o fişă şi i-o dădu 
bărbatului s-o completeze. 

— Nu pot să scriu, zise el către Jade. 

— Te voi ajuta. 

— Bun. Haide să găsim un loc liniştit. Uite o masă, zise 
bărbatul arătând către dreapta. 

Se aşezară pe o bancă şi tânăra zise: 

— Bun... Eşti gata? Numele de familie! 

— Wykoff. W-y-k-o-f-f. 

— Iniţială tatălui. 

— H, ca în Hubert. 

— Chiar Hubert este? 

— Nu. Jade zâmbi şi continuă: 

— Prenumele? 


— Alexander. Prietenii îmi spun Zan. 

— Adresa? 

— Brenton Heights, apartamentul cinci, Newport. Codul 
nu-l ştiu. În timp ce completa adresa, Jade se gândi că 
bărbatul trebuie să fi avut un apartament foarte drăguţ. 
Stătea într-una dintre vilele acelea mari cu vedere spre 


port. Aha, era bogat, deci... Oare asta trebuia s-o 
îngrijoreze sau nu, în eventualitatea unui proces? 
— Vârsta? 


— Treizeci şi patru. 

Tânăra îl privi mirată. Din câte i se păruse, bărbatul 
putea avea maximum treizeci. Probabil părul blond şi ochii 
cenuşii îi dădeau o expresie tinerească. Oricum, avea un 
chip fără vârstă. 

— Asigurare? 

— N-am, dulceaţă. 

— Bine, oftă Jade. 

După completarea fişei, Jade o înapoie asistentei. 

— Cum va plăti? întrebă aceasta. 

— Voi achita eu tot, ridică din umeri, resemnată, tânăra. 

Jade se foi în scaun şi se uită la ceas a suta oară. Zan 
stătea înăuntru cam de mult. Oare rana să fi fost atât de 
gravă? 

Auzi o uşă deschizându-se, apoi vocea bărbatului 
spunând: 

— Nu te superi dacă te sun în cazul în care am vreo 
problemă cu ghipsul? 

— Deloc, Zan. Dar te rog să ai mai multă grijă de tine. 

Doctorul o zări apoi pe Jade şi ochii lui mici şi isteţi o 
cercetară cu atenţie. 

— Se pare că tu vei fi cea care te vei ocupa de el, nu-i 
aşa, domnişoară? 

Poate îl duci să mănânce undeva înainte de a-l conduce 
acasă. Apoi, odihnă timp de o zi, şi va fi bine. 


Jade deschise gura să protesteze, apoi o închise la loc, 
întreruptă de vorbele lui Zan: 

— Nu-ţi face griji, Peter. Totul va fi bine. Cred că se va 
achita perfect de sarcinile pe care le are. 

— Unii bărbaţi au mai mult noroc decât alţii, zâmbi 
doctorul. Bun, vorbim mai târziu, Zan. 

Nervoasă, Jade se uită la Zan şi-i spuse răstit: 

— Mă poţi aştepta în maşină? Vin imediat. 

— Unde te duci? întrebă el, studiind-o cu ochii lui cenuşii 
plini de curiozitate. 

— Mă duc să achit cheltuielile de spitalizare. 

— Bine, aprobă el, indiferent. 

Va fi o vară fierbinte, se gândi Jade, ieşind din spital în 
căldura de afară. 

Nu vorbiră nimic până când maşina părăsi parcarea. 

— Spre Breton Heights? întrebă ea. 

— Te rog. Cât a costat? 

— Şapte sute de dolari. Mâinile rupte costă. 

— Intr-adevăr. Şi probabil nu va singura ta cheltuială. 

Jade îşi muşcă buza, imaginându-şi ce urma. Va fi dată în 
judecată. Oare ce despăgubiri va cere şi cât va putea primi 
Zan? Jade nu făcuse niciodată economii şi avea foarte 
puţine lucruri, cu excepţia casei pe care abia o cumpărase. 
Biletul spre Grecia, după ce îl va înapoia, va acoperi doar 
cheltuielile de la spital. După ce va începe şcoala, în 
septembrie, va face din nou rost de bani. Dar până atunci... 
Poate va vinde maşina şi-i va oferi banii. Slavă Domnului că 
nu se măritase încă. lată în ce se băgase şi era gata să-l 
vâre şi pe Fred! Desigur, dacă ar fi fost căsătoriţi, el n-ar fi 
lăsat-o niciodată să circule fără asigurare. 

Trebuia să facă într-un fel să nu se ajungă la avocaţi şi 
toate celelalte. Să-l lămurească pe acest bărbat că n-avea 
de unde să-i ofere bani. Oare va înţelege? 

— Ar fi drăguţ să aflu în sfârşit cum te cheamă, zise Zan 


după o vreme. 

— Scuze. Mă numesc Jade. Jade Kinnane. 

— Drăguţa Jade! 

— Cum? 

— Nimic. Era un citat. Aşa îi spunea un bătrân marinar 
iahtului său. Nu-mi mai aduc aminte totul, dar era foarte 
frumos să-l asculţi vorbind despre el. Dar de unde acest 
nume? De la ochii tăi verzi? 

— Bănuiesc că da. Tata voia să-mi spună Jane, dar mama 
avea gusturi mai... sofisticate. 

— Jade, repetă el. Jade Kinnane. Foarte drăguţ, îmi place. 
Şi foarte potrivit, de asemenea... Hei, nu trebuia s-o iei pe 
acolo? 

— Nu. Jade clătină din cap. Drumul e prea aglomerat de 
turişti. Eşti nou pe aici? 

Soarele strălucea deasupra caselor. Era aproape unu, se 
gândi Jade. Dacă totul ar fi mers cum plănuise, la ora asta 
ar fi avut deja două-trei picturi gata şi s-ar fi aflat în drum 
spre casă. Dacă totul ar fi fost bine... 

— Da, abia am sosit, aprobă el. Am ajuns aseară târziu. 
M-am apucat îndată să lucrez şi n-am dormit, aşa că m-am 
gândit să fac o plimbare dis-de-dimineaţă. Dar la o 
cotitură... m-a izbit o maşină şi... bum... întreaga mea viaţă 
s-a schimbat. 

Jade zâmbi. 

— Opreşte aici, te rog. Locuiesc chiar după colţ. 

Tânăra parcă maşina şi cobori să-i deschidă portiera. 

— Haide sus, zise bărbatul. Vocea lui sunase amuzată, iar 
ochii îi zâmbeau. 

Jade se gândi o clipă, apoi refuză: 

— Mulţumesc, Zan, dar trebuie să te odihneşti, iar eu 
trebuie să plec. 

Zan ridică fruntea. Ochii lui cenuşii nu mai erau 
prietenoşi. 


— Nu era o invitaţie, Jade, era un ordin. Încă n-am 
terminat de discutat mica noastră problemă. Haide! 

Uşor temătoare, Jade îşi scutură încăpăţânată pletele. N- 
avea de gând să urce. In fond, ce ştia despre acest 
personaj? Nimic. 

— Te sun, dacă vrei, dar... 

Zan acţionă rapid. O luă de mână şi, fără să-i asculte 
protestele, o trase după el. 

— Dacă tu crezi că poţi intra aşa în viaţa mea, ca după 
aia să dispari ca o nălucă, mai gândeşte-te. Nu-i chiar aşa 
simplu. 

Jade se luptă cu el, curajoasă. Văzând că n-o poate 
convinge, îi luă din mână cheile maşinii şi intră în casă, 
zâmbind victorios. 

— Dacă vrei să vorbim, ştii unde mă găseşti. 

Jade îl privi fără replică. Naiba să-l ia! 

Nu se descurcase aşa cum sperase. Voia doar să câştige 
puţin timp să-şi pună la punct o strategie, şi iată că nu 
făcuse decât să agraveze lucrurile. 

Clătină din cap şi intră hotărâtă pe uşă. Găsi 
apartamentul cinci şi păşi pragul casei. Înăuntru era o 
lumină puternică. Mai mult ghici decât văzu spaţiul frumos 
mobilat al casei, mobilierul din lemn masiv, covoarele 
orientale, tablourile... 

Ah, dar nu se afla aici ca să admire decorul 
apartamentului lui Zan. 

Îl observă şi pe el, stând cu spatele la fereastră, cu 
mâinile sprijinite de biroul din faţa lui. 

— Închide uşa, zise el. Vrei o bere? 

— Nu, mulţumesc. Crezi că e bine să amesteci alcoolul cu 
pastilele pe care ţi le-au dat de la spital? 

Zan zâmbi. 

— E foarte amabil din partea ta că-ţi faci griji pentru 
mine, Jade, dar cred că o bere nu strică. O consider parte 


din tratament. Stai jos, te rog, adăugă el, arătându-i un 
scaun chiar lângă el. 

Tânăra se aşeză, privindu-l cu o uimire crescândă. 

— Să începem cu... începutul, Jade, continuă Zan, 
oferindu-i un carneţel şi un pix. 

Jade le luă cu mâinile tremurânde. 

— Scrie, te rog, numele companiei de asigurări şi adresa, 
dacă o ştii. 

Jade îşi muşcă buza inferioară. Calvarul începuse! 

— De ce vrei să ştii toate astea? încercă ea, disperată să 
amâne momentul adevărului. 

— Cred că motivele mele sunt evidente. Nu mă înţelege 
greşit, a fost o experienţă interesantă, dulceaţă, şi vreau să 
învăţ din ea. Incerc să valorific spre bine durerea şi 
suferinţa pe care mi le-ai provocat. În fond, m-ai rănit 
grav... şi asta într-un moment cât se poate de nepotrivit. 
Aşa că voi cere daune companiei de asigurări. Ai înţeles? 
Nu mai trage de timp şi scrie, te rog! 

— Dar... n-am asigurare, izbucni ea cu ochii în lacrimi. 

— Asta-i bună, replică el, privind-o cu ochii îngustaţi. 

Jade îi îndură privirea, dar buzele începură să-i tremure. 

— Deci, e adevărat! constată Zan. Aha, înţeleg... Dar nu 
e ilegal să umbli fără asigurare? 

— Nu. Vocea-i sună nesigur chiar şi în propriile urechi. 
Nu... în Rhode Island... N-am mai avut niciodată vreun 
accident... 

Râsul lui Zan îi întrerupse vorbele. 

— Buuun... dacă nu e ilegal, în orice caz e foarte stupid. 
Acum, nu-mi rămâne de făcut decât să solicit de la tine 
acoperirea pagubelor. Sigur nu vrei o bere? Eu îmi mai iau 
una. 

— Nu! rezistă Jade. In fine... ba da. Te rog, se răzgândi 
ea. 

Dacă n-avea s-o calmeze, cel puţin berea îi va oferi un 


sprijin pentru mâinile care-i tremurau continuu. 

Zan desfăcu o cutie de bere şi i-o înmână cu un aer 
supărat. 

— Ei bine, această noutate aruncă o lumină complet 
diferită asupra experienţei de care vorbeam. 

Jade luă o gură de bere şi o înghiţi strâmbându-se. Berea 
rece pe stomacul gol o făcu să se simtă ciudat, de parcă ar 
fi înghiţit o piatră. 

Scuturată de un fior, ridică privirea către ochii cenușii 
care o pândeau de partea cealaltă a biroului. 

— Bine, zise el în şoaptă. la o hârtie şi descrie accidentul 
- locul, momentul, data, viteza cu care goneai, faptul că ai 
trecut pe roşu şi ce s-a întâmplat după aceea. Apoi, 
semnează, adăugă el, cu o expresie dură, necruțătoare. 

Jade încercă să gândească rapid. Fără această declaraţie, 
Zan n-avea nicio dovadă. Nu existaseră martori oculari. 
Totul se reducea la cuvântul ei împotriva cuvântului lui. Mai 
luă o gură de bere, conştientă de privirea lui fixată pe 
chipul ei. Nu era corect din partea ei să procedeze astfel, 
era poate gestul cel mai egoist pe care-l făcuse vreodată, 
dar era vorba despre supravieţuire. În mod evident, Zan se 
putea descurca mai bine decât ea cu acoperirea daunelor, 
judecând după locul unde stătea. Va plăti o parte din 
costuri, atât cât îşi va permite, dar să scrie această 
declaraţie... era un pas fatal. Dacă făcea asta, Zan o putea 
lăsa falită. Nu, cu siguranţă, nu era o idee bună. Termină 
berea şi o lăsă pe masă cu un gest nervos. 

Zan o ridică şi o aruncă la gunoi, fără să-şi desprindă 
privirea de la Jade. 

— Ei, ce-ai de gând? întrebă Zan 

Jade se ridică, sperând să poată ajunge rapid la uşă: 

— Nu, Zan... 

Dar mişcările bărbatului fură mai rapide. Înainte să poată 
face un singur pas în direcţia uşii, Zan o prinse de 


încheietură şi o făcu să se aşeze la loc. Privirea lui avea 
ceva din lucirea metalului. Îi putea simţi respiraţia caldă pe 
faţă, ceea ce o intimidă. 

— Nu cred că am auzit ce mi-ai răspuns. Dar înainte de a 
repeta, dă-mi voie să te pun la curent cu trei lucruri 
esenţiale, Jade. Pentru mine, a fost o zi lungă şi obositoare, 
temperamentul meu este puţin cam... agitat chiar şi în 
momente mai liniştite şi, nu în ultimul rând, nu uita că 
nimeni nu ştie că te afli aici... 

Zicând acestea, bărbatul îi mângâie uşor braţul. 

— Încerci să mă sperii, nu-i aşa? ripostă Jade. 

— Mada, replică el, cu un zâmbet îngheţat pe chip. De 
altfel, pare foarte uşor. Pulsul tău vorbeşte de la sine. 

Fără să răspundă, Jade ridică mâna, încercând să se 
elibereze. Văzându-şi inelul cu diamant de pe deget, Jade îşi 
aminti de logodnicul său. Avea să fie supărat. 

Ochii întunecaţi ai bărbatului îi urmăriră privirea. Cu 
mare blândeţe, îi întoarse mâna. 

— Hm, deci aşa. Eşti logodită, nu? Cine-i norocosul? 

— N-ai de unde să-l cunoşti. Nu umblă cu oameni ca tine! 

Zan îşi dădu capul pe spate şi izbucni într-un hohot de 
râs. 

— Oameni ca mine? Asta mi-a plăcut! 

Ochii lui se îngustară din nou: 

— Bine, Jade, dacă vrei să ajungi acasă la iubitul tău în 
seara asta, te sfătuiesc să începi să scrii. 

— Şi dacă refuz? întrebă ea cu răceală. 

Mâinile bărbatului se lăsară pe ceafa ei, apoi coborâră 
de-a lungul coloanei. Naiba să-l ia! Jade se simţi atât de 
bine, încât şi-ar fi dorit ca mângăierile lui să continue la 
nesfârşit. 

— Dacă nu vrei? şopti el, în timp ce degetele i se 
încleştară uşor în carne. Sunt foarte obosit, Jade, aşa că voi 
dormi puţin şi o vom lua de la capăt mâine dimineaţă. 


— O vom lua de la capăt? Noi doi? 

— Da, ai auzit bine. Am de gând să fiu recompensat 
pentru cele întâmplate... într-un fel sau altul. 

Jade închise ochii şi râse încetişor: 

— M-am plictisit de toate chestiile astea, Zan. lar începi 
să vorbeşti ca un gangster? la o pauză! 

— Atunci, n-ai decât să începi să scrii, zise el, 
mângâindu-i gâtul. Ştii foarte bine că vreau numai 
adevărul. 

— Nu mai face asta. 

— Fă ce te-am rugat, sau fac ce-mi place. 

Tonul lui era ameninţător. 

Tânăra încercă să se ridice, dar palmele sale o obligară 
să se aşeze la loc. 

— Am să ţip! 

— N-ai decât, dulceaţă. Nu-i nimeni în apartamentul 
vecin. Toţi sunt plecaţi. 

Mâinile lui descoperiră agrafa de păr, o desfăcură încet, 
şi părul tinerei căzu în valuri pe umeri. Jade încercă să-şi 
ascundă lacrimile. Era o nebunie ce se întâmpla acum, o 
glumă sadică! Lumea însorită de afară era cea reală; în 
lumina difuză a încăperii, degetele bărbatului răvăşindu-i 
părul semănau a coşmar. Trebuia să se trezească. Jade îşi 
scutură pletele, înghiţi cu greutate şi ţipă: 

— Zan, opreşte-te! Te avertizez, încetează! Altfel, mă vei 
face să te rănesc, şi voi începe cu braţul tău drept! Să nu 
ajungem până acolo! 

Respirația bărbatului se acceleră, mâinile lui se apăsară 
mai tare pe umeri, şi râsul lui se auzi limpede în tăcerea 
încăperii. Jade îl lovi peste braţ. 

— Crezi că nu te pot ţine cu o singură mână? îi şopti el la 
ureche. Ei bine, pot. Lasă hârtia. Acum e prea târziu, 
adăugă el. 

Incepu s-o sărute, pasional. 


— Bine, Zan, bine! protestă ea, întorcându-şi capul. Voi 
scrie declaraţia! La naiba! 

Buzele lui fierbinţi încetară asaltul. 

— Mă temeam că asta vei spune, zise el, slăbind 
presiunea braţelor de pe umerii tinerei. 

Jade respiră adânc. 

— Ce vrei să scriu? 

Degetele lui îi dansară puţin pe umeri, într-un ritm 
nervos: 

— Mmm... bine, zise el. Scrie aşa: în ziua de 8 iunie, eu, 
Jade Kinnane... 

Jade începu să scrie, dar vederea îi era tulburată de 
lacrimi. După „eu, Jade Kinnane”, tânăra adăugă cu litere 
mari „te urăsc”, şi sublinie. Aruncă pixul cât colo şi închise 
ochii, în timp ce degetele bărbatului se închiseră uşor pe 
umerii săi. 

— Da, înţeleg, murmură Zan, răbdător. 

Jade rupse hârtia. Bărbatul îi ridică fruntea, privind-o 
concentrat cu ochii lui reci. 

— Încearcă din nou, Jade, vorbi el. Avem toată ziua la 
dispoziţie, şi foarte multe foi de hârtie. 

Zan ridică foaia şi citi declaraţia. 

— Foarte bine, foarte bine, şopti el. Ai scris ceva greşit, ai 
omis ceva? 

Tânăra clătină din cap. 

— Bun, continuă el. 

Atunci semnează, şi după aceea poţi să pleci. 

Jade privi pixul, apoi însorită lume de afară. Mâna lui Zan 
o îndemnă să termine mai repede. Cuprinsă de un fior, 
tânăra ridică mâna şi semnă. Zan luă repede foaia, o 
ascunse şi se întoarse lângă ea. O privi curios, cu ochii 
micşoraţi. Genele lui blonde se lăsară o clipă peste răceala 
ochilor cenuşii. 

— Poţi s-o scrii la maşină? îi şopti el. 


Jade se ridică brusc în picioare şi lovi scaunul, care căzu 
la pământ cu zgomot. 

— Te urăsc! Te urăsc! 

El nu făcu nicio mişcare, dar vocea lui dură o opri când 
era gata să ajungă la uşă: 

— Jade, nu-ţi vrei cheile de la maşină? 

— Ba da! urlă ea. 

Chipul lui era ascuns în întuneric, dar razele soarelui care 
pătrundeau de afară aruncau o lumină plăcută asupra 
părului său blond. 

— Sunt în sertarul de lângă uşă, adăugă el calm. Vino te 
rog, să mă vezi mâine pe la zece. Îţi voi spune atunci care- 
mi sunt pretenţiile. 

Chipul lui se întoarse spre fereastră. 


Capitolul 2 


Jade îşi pieptănă părul, trăgând cu nădejde peria prin 
plete până când şuviţele începură să scoată scântei. Se 
privi în oglindă. Cearcănele negre îi făceau ochii să pară 
mai mari. Era palidă. Nu dormise bine deloc de două zile. 

După întâmplările terifiante din ziua accidentului se 
întorsese acasă, hotărâtă să doarmă toată ziua. Se trezise 
după o noapte de coşmaruri, cu un sigur gând în minte. Nu 
se va duce la Zan Wykoff la ora zece, aşa cum el îi 
ordonase. Dacă ar fi depins de ea, nu voia să se mai afle în 
preajma lui niciodată, întreaga ei viaţă. Bărbatul ăla era 
nebun, nebun de legat. 

Ce plănuia să facă, acum că avea declaraţia ei scrisă şi 
semnată, nu era un secret pentru nimeni. De aceea, nu voia 
să-i dea satisfacția de a rămâne în preajmă până atunci. Se 
va duce în Grecia, chiar dacă ar trebui să înoate până acolo. 
Departe de el, despărțiți de un ocean, şi cu Fred alături, cu 
sfaturile lui înțelepte, avea să dea de capătul acestor 
probleme dificile. Prioritatea numărul unu era să scape, să 
fugă departe. 

Dar asta necesita bani. 

Făcuse un efort foarte mare să adune suficienţi bani 
lichizi ca să acopere factura lui Zan de la spital şi preţul 
biletului până în Grecia. 

Jade nu voia să ceară bani părinţilor ei. Tatăl era secat, 
financiar şi emoţional, de durerosul divorţ prin care trecuse 
în primăvară. lar cu mama ei încă nu vorbea. Nu-i mai 
rămăseseră decât maşina şi picturile cele mai frumoase, pe 
care nu dorise niciodată să le vândă, ca surse de venit. Işi 
vânduse deja Volkswagenul unui localnic, la un preţ 
aproape insultător, şi luase de pe pereţii casei unde locuia 
toate tablourile, ducându-le cu inima strânsă la cea mai 
apropiată galerie, pentru a le pune în vânzare. Cu puţin 


noroc, se vor da săptămâna în curs, la începutul sezonului 
estival, când turiştii se vor îndrepta spre Rhode Island. 

Între timp, fusese nevoită să-şi vândă biletul de avion ca 
să plătească spitalul. Fusese un moment neplăcut... Dar 
rezervarea era încă valabilă până în după-amiaza dinaintea 
zborului. Avea nevoie doar de bani. 

Şi de noroc... Jade se uită zâmbind la chipul ei reflectat în 
oglindă. Problemele financiare pe care le avusese ieri 
fuseseră agravate de frica de a nu da peste Zan pe stradă. 
Newport era un oraş mic. Cum centrul tuturor activităţilor 
era faleza, era inevitabil să te întâlneşti mereu cu aceiaşi 
oameni. Dar era preferabil să nu mai aibă de-a face cu o 
anumită persoană... prea bine cunoscută. 

Jade se întoarse spre dulap şi-şi alese o bluză albă din 
bumbac, potrivită pentru pantalonii scurţi kaki. Dacă avea 
într-adevăr noroc, va fi deja în Grecia în momentul când 
Zan avea să afle unde stă cu ajutorul plăcuţelor de 
înmatriculare. Slavă Domnului, numărul ei nu apărea în 
cartea de telefoane. Dar timpul ei era limitat oricum. Nu 
putea decât să spere că Zan uitase numărul maşinii. 

Jade intră în bucătărie cu sentimentul neplăcut că 
bărbatul totuşi nu uitase. 

Tresări când auzi bătăile din uşă. 

— Telegramă! răsună vocea de afară. 

Jade răsuflă uşurată, dar în răstimp de o secundă 
sentimentul ei se transformă în panică. O telegramă? Oare 
putea fi de la Fred? De la tatăl ei? Nu, tatăl îi telefona 
întotdeauna. 

— O secundă! zise ea. 

Deschise uşa, dar în prag întâlni chipul zâmbitor al lui 
Zan. 

— Oh! exclamă ea, încercând să închidă uşa, pe care 
bărbatul o ţinea cu piciorul. 

Jade renunţă repede la luptă şi fugi înăuntru. Zan o urmă, 


imperturbabil, râzând în hohote. 

— Aici te ascundeai? întrebă el, cu o ridicare din 
sprâncene. 

— leşi! leşi sau tip! Vorbesc serios, Zan! 

Vorbele sale nu avură niciun efect. Bărbatul se trânti 
nonşalant într-un scaun, privind-o cu ochi strălucitori. 
Uitându-se la el, Jade îşi dădu seama că nu-l poate suferi. 
Că-l urăşte. Incet, privirea îi alunecă spre telefonul din 
bucătărie. Oare va putea să alerge până acolo înainte ca 
Zan s-o împiedice? 

Capul lui blond se întoarse, urmărindu-i privirea. Ochii lui 
cenuşii zâmbiră. 

— Nu, nu vei ajunge! vorbi el calm. Şi apoi, ar fi o prostie. 
Nu-ţi doreşti să vină poliţia. 

— Nu fi aşa sigur! ţipă ea. 

Căutându-se cu gesturi plictisite în buzunar, Zan scoase o 
hârtie mototolită şi o aruncă pe masă. 

— Momentul când era nevoie de poliţie a trecut, Jade, şi 
eu sunt fraierul care trebuia să-i cheme. Presupun că vor fi 
puţin enervaţi de întârziere, dar crede-mă că vor fi încă 
foarte interesaţi de declaraţia ta. 

Ridică foaia şi o ţinu la nivelul ochilor ei. 

— Asta e copia ta. Eu am mai multe. 

Jade îşi muşcă buza. 

— Ah, ticălosule! Ce naiba vrei? 

Buzele lui se strâmbară la auzul acestor cuvinte, dar 
privirea lui alunecă pe picioarele ei goale ca o mângâiere. 
Inima tinerei începu să bată cu putere. Când ochii lui se 
fixară pe sânii ei, Jade roşi. Işi ridică fruntea cu demnitate, 
înfruntându-l. 

Zan deveni gânditor. 

— Intotdeauna mi-am dorit să şantajez o fată frumoasă, 
zise el încet, ca pentru sine. Ai luat micul dejun? Trebuie să- 
ţi mărturisesc, continuă el fără să aştepte răspunsul, că mie 


mi se întâmplă din ce în ce mai rar. Ai încercat vreodată să 
spargi un ou cu o singură mână? 

Jade inspiră cu greutate. 

— Te inviţi la masă? zise ea, în culmea nervilor. Lasă-mă 
să-ţi spun ceva, dragul meu. Mă pot gândi la două sute de 
bărbaţi alături de care aş prefera să iau micul dejun în locul 
tău, Zan Wykoff. Ba nu, chiar trei sute! adăugă ea, 
deschizând frigiderul şi luând câteva ouă. 

Zan se întinse uşor în scaun. 

— A fost minunat, Jade. Mulţumesc. Mă simt un om nou! 

— Mă bucur. Sper că unul mai bun, mormăi ea, turnând 
cafeaua în cești. 

li aşeză o cană în faţă, iar ea se aşeză de cealaltă parte a 
mesei, cu o privire îngrijorată. Oare ce avea să urmeze? 

Ochii lui cenușii o cercetară vag interesaţi în timp ce-şi 
bea cafeaua, apoi îşi mutară atenţia asupra bucătăriei şi 
dincolo, asupra dormitorului cu pereţi albi şi plante 
agăţătoare. Sprâncenele aurii se mişcară uşor, ca o 
concluzie a acestei obraznice inspecții, apoi ochii se 
întoarseră pe faţa ei. 

— Cum m-ai găsit? întrebă tânăra, enervată de tăcerea 
grea dintre ei. 

El zâmbi şi bău o gură de cafea. 

— Mai e cafea, Jade? E foarte bună! 

Bărbatul îşi puse zahăr, amestecă în lichidul fierbinte şi 
căzu pe gânduri. In sfârşit, buzele lui se mişcară: 

— Am avut destule mijloace să te găsesc. Mi-a luat o zi să 
mă hotărăsc care metodă e mai bună. 

— Şi care a fost asta? 

— Ei bine, replică el ca şi cum n-ar fi auzit-o, dacă aş fi 
avut destul timp la dispoziţie, m-aş fi dus prin nişte baruri. 
Pe faleză, ştii... Aş fi întrebat chelnerii dacă ştiu vreo tânără 
cu părul lung şi roşcat şi cu ochii verzi. 

— Părul meu nu e roşu! 


— Aşa... aprobă el. Şi cum i-ai spune? 

— Cred că se numeşte acaju! 

— Ei bine, n-am întâlnit în viaţa mea niciun chelner care 
să deosebească părul roşcat de cel acaju. 

— Şi dacă nu mergeam niciodată într-un bar? 

— AŞ fi încercat în magazinele de artă. Câte femei care 
seamănă cu tine cumpără tablouri într-un oraş atât de mic? 

Nepăsător la expresia ei nervoasă, Zan îşi dădu scaunul 
pe spate şi începu să privească în tavan. 

— Sau aş fi putut suna la şcoala unde predai. Ştii că ai un 
afiş cu ea în maşină, nu? Aş fi sunat şi aş fi întrebat de tine. 
Simplu, nu? 

Examină chipul împietrit de spaimă al lui Jade cu ochii lui 
lipsiţi de expresie. 

— Ştii, mă gândeam... pentru o femeie care se învârte de 
colo-colo, accidentând bărbaţi cu o armă mortală - şi asta e 
exact maşina ta, drăguţo - nu ştii deloc să te aperi. 

Jade luă cana de cafea şi scurse lichidul rămas în 
chiuvetă. 

— Să înţeleg că n-ai folosit niciuna dintre metodele astea. 
Aşa că repet: cum m-ai găsit? 

— Eşti foarte perspicace, de aceea te voi răsplăti cu un 
răspuns sincer. Am luat o hartă şi am căutat adresa înscrisă 
pe cecul tău, zise el, scoțând din buzunar o hârtie şi 
punând-o pe masă. 

— De unde ai ăsta? 

Jade sări ca arsă. Era într-adevăr un cec cu care plătise la 
magazin, acum o lună. 

— Nu-i deloc înţelept să laşi aşa ceva în maşină, mai ales 
când îngădui străinilor să intre în interiorul vehiculului tău. 

— L-ai furat! 

Zan aprobă din cap. 

— In felul ăsta poţi afla multe lucruri utile, zise el, cu ochi 
strălucitori. De exemplu, am aflat că acum patru zile nu mai 


aveai în cont decât nouă dolari. Aşa că vreau să te întreb 
ceva. 

De unde ai avut banii pentru spital? De la iubitul tău? 

— Nu! Nu-i treaba ta, oricum! zise Jade, intrând în 
dormitor, ca să-şi prindă părul. 

Zan o urmă şi se opri în uşa camerei. 

— Ţi-ai vândut tablourile? 

Ea se uită la el în oglindă. 

— Care tablouri? 

— Cele care atârnau aici, pe perete. Am numărat deja 
şase cuie. 

Doamne, acestui bărbat nu-i scăpa nimic! 

— Nu-i treaba ta! repetă ea. Am plătit cheltuielile. Asta-i 
tot ce te interesează. 

Ochii lui se opriră apoi pe fotografia lui Fred, aflată 
deasupra patului. 

— Deci, el e iubitul tău? Ah, m-am agitat degeaba! 

— Ce vrei să spui? 

— După ce ai plecat, mă trezeam la fiecare zgomot, 
crezând că e prietenul tău, care mă caută să mă bată. leri, 
toată ziua am stat în casă de frică. 

— Mi se pare că te simţi vinovat. 

El zâmbi. 

— Da, bănuiesc că da. Dacă erai prietena mea, şi cineva 
te ţinea ostatică, aş fi vrut să-l găsesc pe omul ăla şi să-i 
arăt părerea mea despre asta. Dar cred că iubitul tău e 
prea civilizat pentru a reacţiona astfel, nu? Astea sunt 
gusturile tale în materie de bărbaţi? 

— Eşti un ticălos de cea mai joasă speţă! ţipă ea. M-am 
săturat de hărţuiala asta continuă. 

Ce naiba vrei? 

Se întoarse spre el, cu ochii plini de lacrimi. 

— Păi, Jade, începu el încurcat, cred că în primul rând 
vreau să mă ierţi. Am întrecut măsura, ştiu. Aşa fac mereu, 


e un obicei prost, şopti el. 

Intră în cameră fără să fie poftit şi adăugă cu o voce 
stânjenită: 

— In al doilea rând, vreau să mă ajuţi. 

Jade îşi încrucişă braţele şi-l privi clătinând din cap: 

— Nu cred niciun cuvânt din tot ce îndrugi, Zan Wykoff 
Dai buzna aici, mă ameninţi, mă insulţi, mă terorizezi, şi 
apoi ai tupeul să-mi spui că vrei să te ajut? 

Ochii lui mari o priveau cu îngrijorare. Jade se emoţionă. 
Bărbatul avea ceva din expresia unui leu tânăr şi puternic, 
plin de demnitate şi de o sălbatică inocenţă. Ah, trebuia să 
picteze chipul ăsta, îşi zise ea în gând. Nu mai lucrase de 
mult un portret, dar acesta merita osteneala. 

— Ce e? întrebă Zan, ridicând sprâncenele. Vocea lui 
rupsese vraja. 

Jade privi în altă parte. 

— Ce vrei de la mine, Zan? întrebă ea, resemnată. Îmi 
pare rău pentru ceea ce am făcut, crede-mă, dar nu mai pot 
să îndrept nimic. Nu pot să te vindec şi nu mai am niciun 
bănuţ să-ţi ofer. 

El se aşeză pe canapea. 

— Dar ai timp, nu-i aşa? Ai destul timp! 

— Cum? Ce vrei să spui? 

— Să-ţi explic. Accidentul a avut loc miercuri dimineaţă. 
Ştii, când ai dat peste mine... La ora aia, nu puteai face 
decât două lucruri. Să te întorci acasă de la iubit sau să te 
duci să pictezi, după cum mi-am dat seama mai târziu, 
văzând în maşină culorile. După aceea, ai stat cu mine 
jumătate de zi, şi niciodată nu te-ai uitat la ceas. Acum e 
vineri, e ora nouă dimineaţa, şi nu te văd grăbindu-te spre 
serviciu. Mai mult, erai acasă şi ieri seară, când am trecut 
pe lângă fereastra ta. 

Aşa că bănuiesc că eşti ori profesoară, ori o studentă în 
vacanţă. 


O fulgeră cu o privire acuzatoare: 

— Dar ai cu doi sau trei ani mai mult decât o studentă şi 
eşti obişnuită să dai ordine. Mă trimiţi să te aştept în 
maşină şi eşti uimită când nu mă supun comenzii. Asta 
spune multe despre iubitul tău, dar şi despre tine. Eşti 
profesoară, ai toată vara liberă, şi eu am nevoie de timpul 
tău. 

Jade respiră adânc, încercând să-şi adune gândurile, dar 
nu putu scăpa de privirea hipnotizantă a lui Zan. Avea 
impresia că, dacă ar fi dorit, bărbatul ar fi reuşit s-o 
convingă să facă orice pentru el. 

— Te rog, Zan, spune-mi ce doreşti. 

— Sunt scriitor. Şi acum nu mai pot să scriu. Am nevoie 
de o secretară, cineva care să scrie în locul meu. 

Jade izbucni în râs. Fusese nevoie de tot acest teatru ca 
să ajungă aici?... 

— Ah, Zan, de ce n-ai spus aşa? Uite, îţi împrumut un 
reportofon sau găsesc pe cineva care să scrie... 

Dar Zan o întrerupse clătinând din cap nervos: 

— Nu pot lucra aşa, Jade. Trebuie să văd cum se înşiră 
cuvintele sub ochii mei, nu pot dicta. Mă opresc şi recitesc 
de multe ori ce am scris, mai schimb un cuvânt ici, o frază 
colo, trebuie să revăd intriga... Nu pot sta aşa, cu cartea 
închisă într-o cutiuţă neagră, aşteptând să vină cineva s-o 
scrie. Şi nici măcar nu pot să-mi conduc maşina, că m-aş 
duce chiar eu să caut pe cineva. Vreau un om de încredere, 
care să stea să scrie, în timp ce eu citesc peste umăr. 
Cineva să corecteze, să taie, să rescrie după cum spun eu. 
Am nevoie de tine. 

Jade se încruntă: 

— Dar eu nu voi fi aici, Zan. Săptămâna viitoare plec în 
Grecia. 

Mă mărit cu Fred. 

Ochii bărbatului sclipiră ameninţător. 


— Ei, ce păcat! În orice caz, trebuie să-ţi schimbi 
planurile, Jade, aşa cum mi le-ai schimbat pe ale mele. 

Tânăra replică, disperată: 

— Zan, ascultă-mă. Fac un împrumut... şi... văd eu cum 
mă descurc... îţi angajez o secretară. 

Bărbatul începu să râdă. 

— Şi cam cât crezi că ar costa o secretară cu normă 
întreagă? De fapt, oricât ar fi, oricum n-ai banii. 

— Normă întreagă? Adică? 

— De fapt, să stea la mine... 

— Poftim? 

— Cel mai bine scriu dimineaţa. Dacă am inspiraţie, scriu 
toată ziua. Dacă nu, de obicei îmi revin către seară. Crezi că 
aş putea să sun o secretară la trei dimineaţa să-i spun să 
vină de urgenţă la mine? Secretarele sunt pretenţioase, 
Jade. Se duc în discotecă, se distrează, nu sunt disponibile. 
Vreau pe cineva care să mă ajute zi şi noapte. Te vreau pe 
tine. 

— Nu. Nu mă poţi obliga. 

— Ba da, te pot obliga, răspunse el calm. 

Vocea lui tandră o surprinse, mai ales că vorbele sale nu 
erau deloc plăcute. 

— Şi o pot face într-un mod foarte civilizat, angajând un 
avocat, care te va stoarce de ultimul bănuț pe care-l ai. lar 
dacă te măriţi cu iubitul tău, mă gândesc să-mi extind 
pretenţiile şi la fondurile lui. Oricine se însoară cu tine, 
trebuie să plătească, nu-i aşa? Asta e metoda civilizată de a 
obţine ceea ce vreau, Jade. Cealaltă, e să te înfrunt cu 
mâinile goale. Sincer, e şi preferata mea. 

Jade se sprijini de perete şi închise ochii. Mintea ei lucra 
cu încetinitorul. lată, reuşise s-o învingă. lar acum nu se 
mai temea numai de un proces. 

Deschise ochii când îl auzi mişcându-se, dar Zan nu 
făcuse altceva decât să se aşeze confortabil pe un scaun. 


Era pregătit să aştepte acolo toată ziua. 

— Ei, Jade, te-ai mai gândit? 

Ea inspiră adânc. La fel se simţise cândva, în copilărie, 
privind apa întunecată de pe un pod înalt. Bun, atunci aşa 
să fie. 

— Zan? 

— Mm? 

— Dacă - şi repet, dacă - fac asta, trebuie să-mi promiţi 
două lucruri. 

— Da? 

— Că nu-mi vei pretinde să locuiesc cu tine acolo. Stăm 
la distanţă mică unul de altul şi pot ajunge la tine foarte 
repede oricând, zi şi noapte. Al doilea, că nu mă vei mai 
atinge niciodată. Nu suport asta. 

Zan tăcu o vreme, apoi spuse: 

— Nu cred că te afli în poziţia de a pune condiţii. 

— Nu stau acolo! Clar? 

Bărbatul îi privi chipul roşu de indignare. 

— Dar vei lăsa tot ce ai de făcut şi vei veni când te chem, 
zi şi noapte? 

— Da. 

El o privi cu îndoială, dar până la urmă fu de acord: 

— Bine, vom încerca şi aşa. 

— Şi nu... 

— Jade, zise el, privind-o cu ironie. Un singur lucru vreau 
de la tine, şi ăsta e să-mi termini cartea până la sfârşitul lui 
august. 

Ea se uită în pământ, ruşinată. 

— Mă ajuţi s-o termin, şi datoria ta va fi uitată. Asta pot 
să-ţi promit. 

— Şi îmi dai declaraţia înapoi? 

Ceva ciudat se zări în ochii lui de gheaţă, dar bărbatul 
aprobă din cap. 

— Bine, Zan, când începem? 


Dar el deja se ridicase. 

— Auzi la ea, când începem! repetă el, luând-o de mână. 
Chiar acum. Haide, Jade. 

— Stai o clipă! Pot să mă încalţ măcar? 

— Doar dacă te grăbeşti, răspunse el, luând-o înainte. 

Jade îl urmă, neputincioasă. 

— Deci, scrii romane polițiste! zise Jade, privind o foaie 
de pe biroul lui Zan. 

Fraza era întreruptă în mijlocul unei descrieri. 

Zan se întoarse spre ea: 

— Prefer numele de thriller. 

Jade îi privi chipul. Părea agitat, aproape nervos. 

— Şi care-i diferenţa? 

— Mai puţin mister, mai multă tehnică şi nu admit 
intervenţia bătrânelor simpatice şi isteţe. Bun, acum că am 
lămurit problema, de ce nu iei loc? Ar trebui să ne apucăm 
de treabă. 

Jade se aşeză fără chef. Era prea frumos aici, în 
apartamentul ăsta minunat, la numai câteva sute de metri 
de apă, ca să te gândeşti la muncă. Puteai vedea portul, 
bărcile care pluteau leneşe, ambarcaţiunile care veneau şi 
plecau. Oh, urma o vară foarte grea, plictisitoare. Să stea 
aici, obligată să scrie gândurile unui ticălos, în loc să facă 
ce voia, când dorea, era cea mai cruntă pedeapsă. 

— Eşti gata? întrebă Zan. 

Ascunzându-şi indignarea, Jade aprobă tăcută din cap. 
Trebuia să se relaxeze. Zan se apropie. Se afla în spatele ei. 
Jade încercă să nu mai tremure. Apropierea lui îi dădea 
mereu fiori. Parcă simţea din nou degetele lui calde 
cuprinzându-i umerii. 

— „E cald încă”. 

— Poftim? 

— La naiba, Jade, trebuie să scrii ce-ţi dictez! 

— Oh! roşi ea şi începu să apese butoanele tastaturii. 

Zan reciti întreg pasajul, aprobă şi reluă dictarea: 

— Dialog. „Asta e ciudat. Uite...” 

Continuând să  dicteze, bărbatul se îndreptă spre 
fereastră. Degetele lui Jade îi urmau fidel gândurile. 


— Cum e oraşul... începu Zan. Nu, nu scrie asta, acum 
vorbeam cu tine. 

— Şi cum ar trebui să-mi dau seama de diferenţă? 

— ţi foloseşti urechile. Cum e oraşul în decembrie? 

— De ce? 

— Pentru că pe atunci ne vom afla tot aici, lucrând la al 
treilea capitol în noaptea de Crăciun... dacă nu te mişti mai 
repede. Scuturându-şi capul ca un copil încăpățânat, Zan o 
privi şi izbucni în râs: 

— Nu te mai uita aşa la mine. la gândeşte-te! Vom face 
focul în şemineu, vom împodobi bradul... Va fi chiar drăguţ! 

Jade rămase fără glas. 

— Dacă aş şti că va trebui să stau cu tine până în 
decembrie, Zan, aş lua calculatorul în braţe şi m-aş arunca 
în apă împreună cu el chiar în clipa asta. Drăguţ, spuneai? 
Drăguţ pe naiba! 

Apoi, observând expresia lui zâmbitoare, realiză că 
glumise pe seama ei. Se ridică brusc de pe scaun şi zise pe 
un ton răstit: 

— Gata! Pauză! 

— Bine, aprobă el amabil. 

Intinse mâna, luă teancul de foi de pe masă şi începu să 
le recitească, masându-şi cu mâna sănătoasă ceafa. 

Jade îi studie o clipă umerii puternici, apoi intră, prin uşile 
din sticlă larg deschise, în camera vecină. Clipi, surprinsă 
de întunericul dinăuntru şi de răcoarea binevenită a 
încăperii. 

Camera era în formă de L. Se opri în spaţiul de luat masa, 
acolo unde ea şi Zan se înfruntaseră prima oară, în ziua 
accidentului. In dreapta ei, se afla mobilierul de bucătărie. 
Pe latura mare a L-ului se afla o insulă specială pentru gătit. 
Separarea bucătăriei de sufragerie era marcată printr-o 
diferenţă de nivel. Livingul era mobilat cu fotolii şi canapele 
de culoare crem. Jade păşi pe covorul din lână în nuanţe de 


roşu şi auriu. Da, probabil că era foarte drăguţ aici, pe timp 
de iarnă. 

— Ocoleşte şemineul şi apoi ia-o la dreapta, dacă vrei să 
ajungi la baie, se auzi glasul lui Zan din bucătărie. Ţi-e 
foame? 

— Nu. 

— Bine, răspunse el, pentru că am mâncat oricum tot ce 
aveam. Mergem mai târziu la cumpărături. 

— Mergem? zise Jade, privindu-l uimită. 

— Dar un suc vrei? întrebă el, ignorându-i mirarea. 

— Da, te rog. 

Jade se îndreptă spre baie. Doamne, în ce se băgase. 
Trecu pe lângă dulapul unde-i ascunsese Zan cheile în acea 
zi. O fotografie care se afla deasupra îi atrase atenţia. Zan 
zâmbea fericit spre cameră, iar o tânără stătea pe umerii 
lui. Erau pe o plajă. Necunoscuta se ţinea cu putere de 
părul bărbatului şi se strâmba copilăreşte. Jade simţi o 
oarecare invidie. Oare ea şi Fred arătaseră vreodată atât de 
fericiţi împreună? 

Privi din nou chipul lui Zan care zâmbea din fotografie. 
Câţi ani să fi avut pe atunci? Părea neschimbat. Poate era 
puţin mai tânăr... Dar putea fi o simplă părere. Fericirea de 
pe chipul lui îl putea face să pară mai tânăr. Probabil poza 
fusese făcută acum cinci ani. Nu mai mult. Vârsta feţei era 
greu de ghicit. Douăzeci şi cinci de ani... poate mai mult. 
Era o blondă delicată şi fragilă. 

— Ea e Mona, cea care m-a adus în halul ăsta. 

Doamne! Bărbatul ăsta era peste tot. Jade respiră adânc, 
apoi se întoarse spre el. Chipul lui era pe jumătate 
zâmbitor, pe jumătate gânditor. Îi întinse cu un aer absent o 
cutie de cola. 

— Ce ai? întrebă ea. 

— Am cumpărat apartamentul de aici împreună. Încep să 
mă întreb dacă a fost o idee bună. 


— E un loc absolut încântător. 

— Mada, aprobă el cu jumătate de gură. Cu unele 
amendamente. Câteodată mă tem să nu sfârşesc cum era 
să se întâmple acum trei zile. 

O luă prieteneşte de mână şi adăugă: _ 

— Ceea ce mi-aduce aminte de ce te afli tu aici. Inapoi la 
treabă, draga mea! 

— Ce se întâmplă dacă nu termini cartea la timp, Zan? 

— Ce-ţi pasă? întrebă el, tărăgănând cuvintele. 

— Îmi pasă. Eu te-am adus în halul ăsta. 

— Aşa. Şi va trebui să mă şi scoţi. Haide, la treabă! 

Da, aşa era. Ea îi stricase planurile, ea trebuia să-l ajute. 

În această logică se afla foarte mult adevăr, pe care Jade 
nu îndrăznea să-l nege, chiar dacă fusese şantajată ca să-şi 
plătească datoria. Dar pe măsură ce timpul trecea şi 
degetele ei agile goneau pe tastatură, o suspiciune se 
născu în mintea ei şi începu să crească. Oare nu fusese 
păcălită? 

Era evident că Zan acţiona câteodată ca un adevărat 
mafiot şi putea deveni violent. Întrebarea era dacă acest 
personaj cu voce amenințătoare şi cu o putere de 
convingere incredibilă, care o făcuse să scrie declaraţia 
aceea şi să accepte să-l ajute, exista cu adevărat? Era oare 
partea întunecată a acestui bărbat, în general plin de umor 
şi tandreţe, sau doar o ficţiune? Era Zan capabil de gesturi 
necugetate, dacă era provocat, sau doar blufa? Jade ar fi 
dat orice să afle adevărul. 

— Doamne, ce încet scrii! 

Zan se opri lângă masă. 

— Mă străduiesc cât pot de mult. 

Niciodată în viaţa ei nu scrisese atât de repede, şi iată că 
bruta asta avea mereu ceva să-i reproşeze! 

— Trebuie să te mulţumeşti cu atât, adăugă ea pe un ton 
nervos. 


Bărbatul se apropie şi mai mult. Se aflau faţă în faţă. 

— Îţi sugerez, continuă ea, din ce în ce mai agitată, îţi 
sugerez ca data viitoare când sari în faţa unei maşini, să 
verifici mai întâi dacă şoferul ştie să scrie repede după 
dictare. 

— Am sărit în faţa maşinii? Eu? repetă el, pe un ton uimit. 
Pentru o şoferiţă maniacă, ai foarte mult tupeu. 

Se aplecă peste chipul ei, atenţionând-o cu degetul. 

— Din câte văd, nu stai bine nici cu instinctul de 
autoconservare, de vreme ce îndrăzneşti să-ţi insulţi 
victima în propria casă. 

Îi privi chipul stânjenit. 

— Pot să observ că... eşti femeie. 

Jade clipi, mirată de brusca schimbare de subiect. 

— Cum? 

— Mm-hm, răspunse el indescifrabil, în timp ce îi 
mângâia chipul. Vreau să spun că în acest moment arăţi 
cele mai neplăcute caracteristici ale sexului tău. 

Degetele lui îi atinseră bărbia cu gesturi delicate. 

— Enervează o femeie, şi vei vedea de ce e în stare. 

Jade îşi întoarse capul, dar Zan o opri cu acelaşi gest 
tandru. Privirea lui era totuşi mai degrabă amenințătoare. 
Jade începu să tremure. De ce era atât de înspăimântată de 
bărbatul ăsta? Era doar un măscărici... Sau nu? 

— Mai eşti nervoasă sau ţi-a trecut? A, înţeleg, ţi-e frică 
de mine... Chipul tău e foarte uşor de descifrat, Jade. 
Întoarce-te la treabă. 

Exasperată, Jade ascultă. Era mai simplu decât să se 
certe cu el. 

— Deci, ţi-e frică. Te-ai înroşit până-n vârful urechilor. 

— Nu-i adevărat! 

— Du-te să te uiţi în oglindă. 

Bărbatul se întoarse la manuscrisul lui, iar Jade se grăbi 
să plece de lângă el, bucuroasă că-i oferise un pretext. 


Pe acelaşi hol cu baia se aflau două dormitoare, iar Jade 
nu rezistă curiozităţii şi le studie prin uşile deschise. Cel mai 
mic părea dormitor de oaspeţi. Avea puţin mobilier, doar un 
pat strâmt şi un birou. Perdelele albastre atârnau până la 
podea, acoperind complet priveliştea de afară. 

Camera cu pereţi albi şi bibliotecă era cu siguranţă a lui 
Zan. 

Dincolo de perdele se zărea balconul îngust, care dădea 
spre port. Ce privelişte! Patul se afla cu faţa spre fereastră. 
Era modern, confortabil şi cu un design foarte interesant. 
Şi-l imagina pe Zan stând în pat noaptea şi privind podul 
luminat, în timp ce briza blândă pătrundea prin ferestrele 
larg deschise. Ea una aşa ar fi stat, dacă ar fi avut o 
asemenea locuinţă. 

Jade se întoarse. Deci, unde era baia? Aha, aici. 

În oglinzile mari din sala de baie, se putea vedea perfect. 
Doamne, de ce nu-şi luase o pălărie? 

Se uită împrejur, studiind cu atenţie spaţiul curat şi 
strălucitor al băii în căutarea unei oglinzi de mână. 
Deodată, o lucire metalică îi atrase atenţia. Ştiu al cui era 
obiectul chiar înainte de a vedea delicata inscripţie de pe 
mâner. Mona. Se privi în ovalul oglinzii. 

„Hm, îşi zise ea, oare unde o fi acum această Mona?” 

Îşi desfăcu părul, lăsându-l să-i cadă pe umeri. 

— Hei, roşcato! se auzi vocea lui Zan. 

Jade strânse din dinţi. N-avea să răspundă la acest 
apelativ. 

— Ochi verzi? încercă el, cu îndoială în glas. 

Ea zâmbi fără să vrea. 

— Te apropii! 

— Jade! strigă el, bucuros. 

— Aşa da! Ai nimerit-o! 

leşi din baie şi-l văzu stând confortabil pe canapea, 
zâmbindu-i galeş. Aşa ar trebui să arate un bărbat, se gândi 


Jade, privind umerii lui laţi şi puternici şi şoldurile înguste. 
De ce nu erau mai mulţi bărbaţi ca el? 

Privirile lor se întâlniră. Zan părea somnoros, epuizat. 

— Imi place cum îţi stă cu părul aşa, zise el. 

— Eşti bine? întrebă ea, ignorând complimentul. 

El clătină din cap, cu ochii plini de tristeţe. 

— Ce ai, Zan? Te doare mâna? 

— Mor de foame. Trebuie să mergem la cumpărături. Nu 
pot să lucrez cu stomacul gol. 

Jade se uită la el, exasperată. 

— Zan, am fost de acord să te ajut să scrii, nu să-ţi fac 
cumpărăturile. Aşa ceva nu face parte din învoială. 

Ochii lui căpătară o _ lucire de gheaţă, iar buzele 
bărbatului se strânseră ameninţător: 

— Jade, aşa cum văd eu lucrurile, eşti aici să mă ajuţi să 
fac tot ce puteam face şi eu acum trei zile, înainte... să mă 
accidentezi. Ar trebui să nu mai goneşti niciodată cu o 
asemenea viteză. 

Jade îşi plecă privirea: 

— Scuză-mă, nu m-am gândit la asta... Cât despre 
condus... oricum, am vândut maşina. 

— Foarte bine. Nu mai aveam curajul să urc a doua oară 
în maşinăria aia ucigaşă. 

— Maşinărie ucigaşă? 

— In sfârşit. Să mergem, Jade, ordonă el. 

Ajunseră în garaj şi, când Jade îi văzu maşina, exclamă: 

— Vrei să conduc asta? Cred că glumeşti, Zan! 

Era vorba de un Porsche luxos, verde închis, care 
strălucea triumfător printre celelalte lucruri din garajul 
prăfuit. 

— In orice caz, eu nu pot conduce. Tu vei face asta în 
locul meu şi presupun că după ce te vei obişnui, va ajunge 
chiar să-ţi placă. 

Zan mângâie absent maşina. 


— Am cumpărat-o special ca să se potrivească ochilor tăi, 
Jade. Trebuie s-o conduci. 

Se întoarse spre ea, cu sprâncenele ridicate: 

— Acum, fa ce-ţi spun... vino încet spre ea şi, orice ai 
simţi, acţionează ca şi cum ai avea deplină încredere în 
tine. Simte îndată frica. Haide, îndrăzneşte! 

Jade începu să înainteze cu teamă, aşteptându-se ca 
maşina să mormăie, să ragă sau s-o lovească. Se opri lângă 
portieră, privind spre Zan. 

— La naiba, Jade, şopti bărbatul. Mi se pare că te place. 
De obicei, nu se poartă atât de prietenos cu străinii. 

— Zan, mai ştii că te-ai lovit la cap în accident? Poate 
vorbeşti cu doctorul să te ajute, să-ţi dea o pastilă... 

Chipul lui deveni solemn: 

— Nu există niciun leac pentru asta, Jade. Intră înăuntru. 

Interiorul maşinii îi aminti tinerei de Volkswagenul ei. Era 
primitiv, masculin şi foarte funcţional. 

—  Ajustează scaunul, drăguţo. Vei avea onoarea să 
conduci o bijuterie... pe care nimeni n-a mai atins-o de 
multă vreme. 

— Cum? 

— Da, ai auzit bine. Eşti prima în mulţi ani... cred că trei. 

Pentru el, aceste vorbe părură să închidă o semnificaţie, 
dar Jade n-o putu pricepe. 

— Bine, dulceaţă, atunci să pornim, adăugă bărbatul. 

— Nu mă cheamă Dulceaţă. 

— Înţeleg. Dar dacă-ţi spuneam acritură, cred că mi-o 
luai în nume de rău. 

Privindu-i rânjetul superior, Jade începu să dea cu 
spatele, nervoasă. Maşina demară cu greutate, apoi 
motorul se opri. 

— La naiba! exclamă ea. 

— Mai încearcă o dată, Jade, şi de data asta apasă pe 
ambreiaj mai încet, şi mai tare pe acceleraţie, o sfătui el, cu 


privirea unui om pregătit să facă faţă unui calvar. 

Jade porni din nou motorul, muşcându-şi buzele. 

— Haide, dulceaţă, încearcă, o încurajă el. 

Fulgerându-l cu privirea, Jade apăsă pedalele. Maşina ieşi 
din garaj, în lumina de afară, apoi se opri din nou, 
încăpăţânată. 

— Ah! exclamă Zan, împingându-se în scaun. 

Jade zâmbi ameninţător spre el. Să îndrăznească numai 
să comenteze ceva! 

Zan o privi şi-i pricepu probabil starea, pentru că nu mai 
făcu nicio observaţie răutăcioasă. Cu o expresie spăşită, 
zise numai: 

— Incearcă a-ntâia. Ar trebui să fie mai uşor. 

Chiar aşa se întâmplă. Maşina începu să se mişte şi nu se 
mai opri. Urcă destul de dificil dâmbul care ducea spre 
strada principală, dar continuă să meargă. 

— Ştii ce e cel mai frumos? întrebă Zan. Eu am asigurare. 
Fii atentă la semafoare, şi totul va fi bine. 

„Ah, se gândi Jade pe când intrau în parcarea 
supermarketului, îmi va fi greu să mă întorc la un 
Volkswagen după ce am condus un Porsche. E periculos să 
te obişnuieşti cu lucrurile pe care nu ţi le poţi permite”. 
Găsi un loc liber în parcare şi se îndreptă într-acolo. Zan 
răsuflă uşurat când auzi motorul oprindu-se şi privi în jur cu 
aerul unuia abia trezit din somn. 

Jade zâmbi. 

— Ei, n-a fost atât de rău, nu? întrebă ea, mândră de 
performanţa pe care o realizase. 

Zan îi întoarse zâmbetul: 

— Nu, deloc, pentru prima încercare. Deşi... mi s-a părut 
că abia te-ai abținut să nu dai peste omul ăla care făcea 
jogging. 

— Brută ce eşti. 

— Haide, Jade, glumeam, zise bărbatul, luându-i mâna. 


Tânăra tăcu, îmbufnată. 

— Şi acum, la treabă. Trebuie să mă ajuţi. Să nu mă laşi 
să cumpăr toate prostiile pe care le vreau. Va trebui să ai 
grijă să nu iau mai mult de două torturi de îngheţată, spuse 
Zan. 

Jade începu să râdă. Dar, privind de departe magazinul, 
zâmbetul îi păli. De câte ori ea şi Fred nu făcuseră 
cumpărăturile aici, împreună? De câte ori nu se întâlniseră 
aici întâmplător? Toată lumea pe care o cunoşteau venea 
aici pentru aprovizionare. Se uită nemulțumită la mâna lui 
Zan care-i ţinea încă braţul şi şi-o trase uşor. Ah, era greşit 
ce făceau! îl urmă totuşi până la intrare şi reuşi să-i înfrunte 
privirea cercetătoare, dar după o clipă se opri în loc. Nu, nu 
va merge la cumpărături cu Zan! Clătină din cap şi făcu un 
pas înapoi. 

— Ce ai, Jade? 

— Trebuie... să-mi cumpăr ceva de la farmacie. Ne 
întâlnim după aia, la maşină. 

Privirea lui redeveni rece: 

— Nu, ne întâlnim în magazin. Trebuie să mă ajuţi cu 
plasele. 

Fără să aştepte răspuns, Zan o luă înainte. Îl urmări 
plecând. Era mai înalt decât toţi bărbaţii pe lângă care 
trecea. 

Era frumos... îşi zise ea, dintr-odată nefericită. 

Ah, era stupid din partea ei să se comporte astfel, hotărî 
Jade după câteva minute, uitându-se dezinteresată la 
rafturile de şampoane. Şampon pentru păr blond, pentru 
păr uscat, pentru păr buclat... fiecare promițând un miracol. 
Răsplata pentru cel care alegea bine erau fericirea eternă şi 
dragoste adevărată. Of, Doamne! De ce se panicase în 
halul ăsta? începu să se plimbe încet prin farmacie, 
contemplând fiecare produs. Fred... Trebuia să-i trimită o 
telegramă mâine, apoi o scrisoare în care să-i explice faptul 


că era vorba doar de o întârziere nedorită, şi nu de o 
schimbare de atitudine... Se trezi uitându-se la o cremă 
demachiantă care-i trebuia. Cea de acasă aproape se 
terminase. Era neplăcut, pentru că nu mai avea niciun ban 
al ei. 

Se opri, îngrijorată. Oare ce avea să facă în privinţa 
banilor? Fred îi aranjase să lucreze ca ilustrator pentru o 
carte din cadrul proiectului în care era implicat, ceea ce 
însemna că şi-ar fi putut acoperi cheltuielile importante 
pentru vara în curs. lar dacă asta nu s-ar fi întâmplat, 
salariul lui Fred ar fi putut fi mulţumitor pentru amândoi. 
Dar aşa, ce avea să facă? 

Nu luase mult în schimbul maşinii, dar banii îi puteau 
ajunge pentru hrană şi materiale aproximativ o lună. lar 
dacă picta, se putea întreţine până la sfârşitul verii, îşi 
spuse ea cu tărie, dacă Zan îi lăsa şi ei puţin timp. Turiştii 
care invadau oraşul în lunile de vară erau mereu în căutare 
de tablouri cu tematică marină. Dacă se gândea bine, ar fi 
trebuit să-şi retragă picturile dragi din galerie chiar mâine. 
Dacă nu, risca să nu le mai vadă niciodată. 

Dar Zan o va lăsa să picteze? Astăzi, avusese continuu de 
lucru. Ei bine, trebuia să-şi rezerve nişte ore numai pentru 
ea, cu Zan sau fără Zan în viaţa ei. Nu putea scrie mereu. 
Intre timp, trebuia să-i facă pe plac. Un stăpân fericit e un 
stăpân generos. Zâmbi. Înțelegerea lor fusese clară. Trei 
luni de muncă sau până la terminarea cărţii. Oricare dintre 
aceste termene se împlinea primul, era perfect. Nu mai 
putea suporta sclavia asta. șI 

leşi din farmacie şi se îndreptă spre raioane. Il găsi 
repede pe Zan, recunoscându-i părul blond. Se apropie de 
el. 

— Ai găsit ce voiai? întrebă el. 

— Cum? Ah, da, răspunse ea, furioasă că-şi uitase deja 
minciuna. 


Ochii lui o priviră îndelung. 

— Uite-o cum roşeşte, mormăi el în şoaptă, apoi îi 
întoarse spatele. 

Jade îşi pipăi faţa. Bărbatul ăsta era o pacoste! 

— Adu căruciorul, Jade, porunci el, alegând nepăsător 
câteva pungi de covrigei. 

— Vine cineva în vizită, Zan? întrebă tânăra, văzând 
cantitatea mare de alimente din coş. 

— Nu, dar nu vreau să-mi mai pierd timpul cu prostii. Am 
de scris. Ce faci, stai? împinge căruciorul! 

— Bine, ascultă ea, nu fără un oarecare protest interior. 

Zan veni lângă ea, privind rafturile şi trecătorii cu acelaşi 
interes copilăresc. Se opri chiar să observe lupta unui 
bătrân cu un cărucior plin de produse. 

— Mama ta nu te-a învăţat să-ţi vezi de treabă şi să nu te 
holbezi aşa la oameni? 

Când se întoarse spre ea, Jade citi în ochii lui o durere 
profundă şi reală. 

— N-am avut mamă, explică el. Sunt orfan. 

— Oh, se înduioşă ea. Îmi pare foarte rău, Zan. 

Imediat, privirea lui se schimbă, devenind ironică. 

— Sunt un mare mincinos, draga mea. Nu mă lua în 
serios. Lipsa mâncării mă înnebuneşte! 

Îi atinse mâna prieteneşte. 

— Asta, şi fetele care cred tot ce le spun, adăugă el, 
trăgând-o după sine în vânătoarea de alimente. 

Jade era la capătul răbdării! Era un om imposibil! 

— Serios, Zan, de ce naiba te uiţi la oameni în felul ăsta? 

Bărbatul se întinse după o sticluţă cu sos de soia şi 
spuse: 

— Pentru că sunt scriitor, dulceaţă! De unde crezi că mă 
inspir? 

Aşeză sticla în cărucior şi continuă: 

— De fapt, dacă vrei să ştii, romanul la care lucrez are o 


eroină cu părul lung. 

Răsuci pe deget o buclă din părul ei şi continuă visător: 

— Cu părul lung ca o perdea de mătase... Şi cel mai 
amuzant lucru e că susţine că are părul acaju, în timp ce 
toată lumea... 

Gestul nervos al lui Jade îi întrerupse povestea. Tânăra îi 
dădu mâna la o parte, privindu-l cu ochi ameninţători. 
Şuviţa din părul ei străluci o clipă în lumină. 

— Nici măcar să nu îndrăzneşti să te gândeşti la asta! 

El zâmbi răutăcios. 

— Încearcă să mă opreşti, o tachină el. 

— Încearcă să scrii singur romanul! replică ea. 

Zan clipi. 

— Asta ar putea fi o problemă, admise el. la spune, ce fel 
de sos vrei la friptură! 

— Ce sos vreau? Ce contează? 

— Vreau sfatul unei gospodine, asta-i tot. Ce fel de sos 
preferă iubiţelul tău? întrebă Zan cu inocentă în glas. 

lubiţel! Jade închise ochii şi respiră adânc. Nu-l putea lăsa 
s-o umilească în felul ăsta! Deschise ochii. 

— Încearcă-l pe ăsta, zise ea, alegând un sos foarte 
picant. 

El începu să râdă, recunoscându-se înfrânt, şi luă la 
nimereală câteva sticluţe. 

— Unul tot va fi bun, comentă el. Şi acum, să mergem la 
carne, înainte să leşin de foame. 

La raionul de carne şi mezeluri, Zan privi cu ochi mari 
produsele, fără să se poată hotărî. 

— Tu de care nu iei de obicei? glumi el. 

Jade zâmbi fără voie. 

— Cel mai ieftin, Zan, când îmi permit măcar să cumpăr 
aşa ceva. Sunt profesoară la o şcoală privată... 

— Îţi place să predai? 

Jade se gândi o clipă. 


— Când merge bine, e excelent. Când e rău, e groaznic. 

— Şi ce ţi-ar plăcea să faci în schimb? 

— Să pictez. 

— Mi-ar plăcea să-ţi văd nişte lucrări, zise el cu 
seriozitate. 

— Presupun că le vei vedea, mai devreme sau mai târziu, 
replică ea privind în altă parte, intimidată. 

— Bine, aprobă el. Am stat destul, să mergem. Prinde, 
adăugă bărbatul, aruncând spre ea pachetele alese. 

— Ah, opreşte-te! Cât crezi că pot căra? 

Zan admise că are dreptate şi se îndreptă spre rafturile 
cu produse congelate. 

— Cartofi. 

— Cred că ar fi mai bine să-i luăm deja tăiaţi, nu te poţi 
descurca aşa, cu o singură mână. 

— Lasă-mă în pace! Ştiu eu ce fac! se răţoi Zan. 

Jade privi spre uriaşa grămadă de alimente din coş. 

— Cât de mare e frigiderul tău? întrebă ea. 

— Mare, răspunse el, dându-şi la o parte o şuviţă de pe 
frunte. Acum, hai să cumpărăm legume. Şi, orice ai face, nu 
uita de cărbunii pentru grătar. 

Jade împinse căruciorul spre raionul de legume, dar pe 
drum se opri, atrasă de florile din ghivece. 

— Cred că de asta ai nevoie, Zan, zise ea, alegând o 
begonie înflorită. 

Zan privi sceptic floarea. 

— Şi cum naiba se prepară asta? 

— Brută! îl apostrofa ea, strângând la piept floarea. Nu-i 
da atenţie, aşa e el, îi explică ea plantei, nu vorbeşte 
niciodată serios. 

Apoi, întorcându-se către el: 

— N-ai nicio floare în casă, Zan! 

Ochii lui o priviră cu mirare. 

— N-am nicio floare dintr-un motiv foarte bine întemeiat. 


Cei care se ocupă de apartament n-au prea multă grijă de 
ele. 

— Cei care se ocupă de apartament? repetă Jade, 
întristată. 

— Da, e doar o reşedinţă de vară, pe care o închiriez pe 
timp de iarnă. Nu-mi place frigul. 

Zan privi chipul trist al tinerei, apoi se uită spre begonie. 

— E frumoasă, zise el, punând-o în coş. Uite cum facem. 
O cumpărăm pentru tine, şi tu mi-o împrumuţi până în 
septembrie. 

Jade tăcu. 

— Dar tu o hrăneşti, tu o plimbi şi n-o laşi să doarmă în 
patul nostru! glumi el. 

„Patul nostru”. Imaginea era atât de neaşteptată, şi 
totuşi atât de puternică! Buzele ei se strânseră nervoase. 
Chiar şi în glumă, tot nu trebuia să spună aşa ceva. Era un 
om imposibil. 

Ajunseră în sfârşit la legume. Mergea încet printre rafturi, 
aşteptând ca obrajii să revină la culoarea normală. Incă un 
minut, şi putea să-l privească din nou pe Zan. Ticălosul! 

— Vrei morcovi? întrebă ea, cu ochii plecaţi. 

— Nu pot trăi fără ei, replică el ironic, în timp ce alegea 
nişte castraveți. 

Jade continuă să privească în pământ. Trebuia să se 
obişnuiască. Aşa era el. Glumea mereu. Şi atâta vreme cât 
ea reacţiona tot timpul, va continua s-o ia peste picior. 
Alese câţiva morcovi mici şi se întoarse să-i pună în 
cărucior, dar se ciocni de Zan, care venise foarte aproape. 

— lubiţelul tău ţi-a spus vreodată că ochii tăi au o culoare 
fermecătoare când te enervezi? îi şopti el la ureche. 

Jade respiră adânc. Nu trebuia să roşească iarăşi. Dacă 
se putea descurca în faţa unei clase alcătuite din mici 
sălbatici de paisprezece ani, putea cu siguranţă să facă faţă 
unui nebun puţin mai mare. Putea? închise ochii, îi deschise 


la loc şi clipi. Feţele lor erau aproape lipite. 

— Nu, nu cred că mi-a spus vreodată asta, replică ea 
încetişor. 

Sprâncenele lui blonde se ridicară uşor. 

— Ei bine, nici eu nu-ţi voi spune, se hotări el. Nu vreau 
să te enervez. 

Aşa... care e aroma ta preferată pentru îngheţată? 
Lămâie? 

— Nu, migdale, dar ce contează? izbucni ea, plecând de 
lângă el. Începuse s-o doară capul. 

Zan nu se obosi să-i răspundă, dar o privi cu satisfacţie. 

— Soarta, şopti el, îndreptându-se spre frigiderele cu 
îngheţată. 


Capitolul 4 


Zan fu foarte tăcut pe drumul înapoi către casă. Tăcut şi 
cu ochii strălucind curioşi când trecură pe lângă un pieton 
neatent, tăcut şi răbdător când Jade opri în ultima clipă la 
semafor. Cu o expresie gânditoare, bărbatul stătea pe 
scaun întins pe spate, relaxat şi tăcut, lăsând-o să-şi vadă 
de drum. Jade lăsă în jos geamul. Vântul îi bătea plăcut în 
plete, răcorindu-i obrajii înfierbântaţi. Era obosită şi 
înfometată. Avea să-l ajute să care alimentele, apoi se va 
duce acasă. Îşi făcuse datoria pe ziua de azi. 

Pierduseră apusul. Spre vest, cerul avea o nuanţă palidă 
de roz şi liliachiu. Cerul şi marea aveau o strălucire de 
argint, dar afară era aproape întuneric. Clădirile păreau 
toate zugrăvite cu albastru întunecat. 

Jade îl lăsă pe Zan la uşă cu alimentele şi se duse să 
parcheze maşina. Întorcându-se spre casă prin întunericul 
de afară, se întoarse să privească arcul luminat al podului. 
Deodată, inima îi tresări fericită. Intră în casă. 

Zan cărase mâncarea în bucătărie. Cu capul plecat, 
amesteca ceva într-un pahar. Sunetul gheții o făcu pe Jade 
să tresară. 

Se întoarse spre ea, întinzându-i o băutură. 

— Pentru tine, dulceaţă. A fost o zi obositoare, îi zâmbi el. 

Jade luă paharul, privind felia de lămâie care plutea 
deasupra băuturii. Ar fi trebuit să plece. 

— Îţi place ginul tonic, nu? întrebă el. E perfect în caz de 
malarie. 

Ea aprobă zâmbind şi luă o înghiţitură. 

Acidă şi rece, băutura i se lovi de cerul gurii, încălzindu-i 
întreg trupul. Mai sorbi o dată. Era aşa bună! Va bea numai 
acest pahar, apoi va pleca. 

— Vrei să pun mâncarea în frigider? întrebă ea, practică. 

El clătină din cap. 


— Nu, o să fac eu asta, după ce pregătesc grătarul. Mai 
bine te ocupi de salată. 

Jade se concentră. Oare voia să spună...? îl privi 
nervoasă. Doar nu credea că va rămâne la cină! Zâmbetul 
lui era perfect inocent, dar ochii lui cenuşii păreau 
îngrijoraţi. Jade clătină din cap, hotărâtă: 

— Nu, Zan, nu mănânc aici, mulţumesc. 

Era momentul să tragă o linie clară între înţelegerea lor 
comună şi viaţa ei intimă. 

— Ba da. Am muncit din greu astăzi, amândoi. Trebuie să 
mâncăm. Îi întoarse spatele, ca şi cum chestiunea era 
încheiată, şi începu să caute în pungile de cumpărături. 

— Zan, am spus nu. Pot să mănânc şi dacă sunt singură. 

Aruncă băutura rămasă în pahar şi-l trânti pe masă. 

— Jade, strigă Zan, cu o voce pe care nu i-o mai auzise 
niciodată. Probabil că tonul îl surprinse chiar şi pe el, pentru 
că se întrerupse brusc. 

Luând cărbunii şi chibriturile, se întoarse spre ea cu o 
expresie foarte răbdătoare. 

— Jade, tu mi-ai pregătit micul dejun azi dimineaţă. Eu 
nu-ţi pot oferi o cină? întrebă el încet, îndepărtându-i de pe 
faţă o şuviţă rebelă. 

Dar Jade era foarte nervoasă. 

— Din câte îmi amintesc eu, Zan, mi-ai cerut de mâncare. 
Eu nu ţi-am oferit nimic. Era vorba despre un mic şantaj, îţi 
mai aduci aminte? 

Maxilarul bărbatului se strânse, iar ochii i se îngustară. 
Făcu un pas spre ea. 

— Ok, Jade, aşa a fost. lar acum, vei cina cu mine... 

Bărbatul lovi aerul cu palma, de parcă ar fi simţit nevoia 
s-o pocnească. 

— Ba nu, insistă ea, cu ochii plini de scântei 
amenințătoare. 

Zan o privi cu expresia lui rece pe chipul de granit. Dar 


nimic nu-i putea schimba hotărârea. Era momentul să pună 
piciorul în prag. Era obligată să muncească pentru el, dar 
asta nu însemna că-i permitea s-o manipuleze. Işi ridică 
mândră bărbia. 

Expresia lui Zan începu să se schimbe. Linii subţiri îi 
apărură la ochi, iar colţurile buzelor se ridicară într-un mic 
zâmbet. 

— Te-am avertizat de două ori, Jade. Continuă să-ţi ridici 
bărbia în felul ăsta, şi vei primi ce meriţi, glumi el. 

Jade se gândi o clipă, apoi replică: 

— Ei bine, dacă ai sta şi tu jos când ne certăm, poate n-ar 
mai trebui să-mi îndoi gâtul ca să mă uit la tine. 

Deşi voise ca remarca ei să fie mai acidă, Jade reuşi nu 
mare lucru. Tonul i se schimbase fără să vrea. 

— O, nu, zise Zan, clătinând din cap. Nu sunt eu prostul 
ăla. 

Sunt deja în dezavantaj. Din felul în care te cerţi, s-ar zice 
că asta e ultima masă din lume, şi te baţi pentru a fi numai 
a ta, nu ca s-o împarţi sau nu cu mine. 

— Ah, exclamă tânăra. lar glumele tale... 

— Eşti sigură că nu vrei să împărţim frăţeşte? 

— Foarte sigură... mulţumesc. 

Văzând-o că se îndreaptă spre uşă, Zan îi tăie calea. 

— Stai jos. Nu va dura mult să pregătesc grătarul, 
adăugă el, ieşind pe terasă. 

— Zan, nu vreau să mănânc, replică ea, urmându-l. Nu 
vreau nicio bucăţică. 

— Am auzit, am auzit, o opri el. 

— Atunci? 

— Ajută-mă să fac focul. 

Jade se apropie şi-i dădu o mână de ajutor. Flăcările 
începură să se înalțe voioase în noapte. El o privi ciudat, 
dar zise cu glas scăzut: 

— Am auzit ce ai spus. Nu vrei nicio bucăţică? Foarte 


bine. Dar mă vei ajuta să-mi tai friptura, adăugă el, păşind 
înapoi în casă. 

Rămasă fără glas, Jade se ţinu după el. Ce ticălos! se 
gândi ea. Dar trebuia să nu-şi piardă cumpătul. 

— Zan, ai cumva bete de frigărui? 

— De ce? 

— Pentru că vreau să te ajut să faci chebap. Ştii, pot tăia 
mărunt toată carnea pe care ai cumpărat-o, ca să ai pentru 
mai mult timp. 

— Jade. Prepară-ţi o băutură, şi nu-mi mai sta în drum. 
După ce aranjez astea în frigider, mă apuc de salată. Apoi 
pun carnea pe grătar. Vei putea pleca de aici într-o oră şi 
jumătate. Nu mai devreme. 

Tânăra se îndreptă spre terasă şi privi afară, numărând 
până la zece, douăzeci... Un vânticel rece bătea, răcorindu-i 
faţa. Cărbunii scânteiau puternic... flăcările se stinseseră. O 
barcă aluneca de-a lungul canalului. Jade se întoarse spre 
bucătărie. 

Zan curăța un castravete. jumătate din el căzu pe jos, 
rostogolindu-se. Bărbatul lăsă cuțitul şi se aplecă s-o caute. 

— La naiba! 

— Bine, Zan, dă-mi mie cuțitul. Lasă-mă să te ajut, 
interveni Jade. 

— Hmm? se încruntă el. 

— Dă-mi cuțitul şi prepară-mi tu ceva de băut. 

— Ne-am înţeles, păpuşă, rânji el. 

— Mai vrei vin? întrebă Zan, agitând sticla. 

— Nu, mulţumesc. De-abia am terminat ce aveam în 
pahar. 

Tânăra îşi împinse farfuria şi se întinse pe spate în scaun, 
zâmbind somnoroasă către Zan. Era mulţumită. Masa 
fusese delicioasă, la fel şi vinul, şi discutaseră foarte multe 
lucruri interesante. Parcă plutea. Se simţea din nou o 
copilă. Cineva va veni şi o va căra până în pat... O atingere 


uşoară îi mângâie chipul şi deschise ochii. 

— Haide, frumoaso. Mergem să bem cafeaua lângă 
şemineu? Protestând, Jade îl urmă totuşi până în living. Zan 
aşezase ceştile pe măsuţă. Jade se mişcă alene până la 
canapea, îşi întinse picioarele în faţă şi privi focul. Sorbind 
din cafea cu înghiţituri mici, Jade începu încet-încet să se 
trezească şi o uşoară nemulţumire îi strică starea de fericire 
de până atunci. Se uită împrejur. 

— Ce loc minunat! Zan, cum l-ai găsit? 

— Mona l-a găsit. Eu voiam să închiriez o casă aici ca să 
scriu. Ea a sugerat să cumpărăm acest spaţiu şi să-l folosim 
când vrem, iar în restul timpului să-l închiriem. Fata asta e 
un geniu în afaceri imobiliare. Aşa că m-am luat după ea. 
Ochii i se plimbară prin încăpere. Şi nu regret, încheie el. 

Şi unde era oare frumoasa blondă care trebuia să stea în 
locul ei în faţa şemineului? se întrebă Jade. Se întoarse spre 
el: 

— Unde e Mona acum? 

Zan zâmbi cu răceală. 

— Undeva prin Europa. 

Pentru o clipă, expresia lui deveni feroce. 

— Dar Freddie? Ce face în Grecia? întrebă el. 

Jade se simţi încolţită. În tonul lui se ghicea batjocura. 
Era un contrast tulburător faţă de vocea caldă şi tandră cu 
care-i vorbise întreaga seară. Ignoră tonul lui şi răspunse: 

— Fred se ocupă de cercetări arheologice. Face asta în 
fiecare vară. 

Zan veni şi se aşeză la picioarele ei. 

— Ar trebui să plec, zise ea, aşezând ceaşca pe măsuţă. 

Caldă şi tandră, privirea lui se ridică spre ea. 

— Stai să-mi termin cafeaua şi te conduc acasă. 

Jade clătină din cap. 

— Nu-i nevoie, Zan. Străzile de aici nu sunt periculoase 
noaptea. 


Ochii bărbatului sclipiră maliţios. 

— Deci, dimineaţa e momentul culminant al zilei, nu? 

Înţelegându-i gluma, Jade răspunse, râzând: 

— Eşti o brută. N-o să mă ierţi niciodată? 

Zâmbind la rândul lui, Zan răspunse: N 

— Niciodată nu iert, şi cu atât mai puţin uit. Asta-i motoul 
meu, Jade. Dar dacă vrei să te revanşezi, poţi face ceva 
pentru mine. 

— Ce anume? 

— Să-mi pui perna asta sub cap. 

Se ridică şi se aşeză pe canapea lângă ea, cu ceafa 
sprijinită de perna ţinută de Jade. Tânăra îi privi umerii 
puternici şi simţurile ei se încordară. De ce naiba îi amintea 
bărbatul ăsta de Jack? Nu semănau deloc... 

— Vrei să-ţi desfac puţin feşa de la gât? 

— Nu, n-aş mai putea s-o leg la loc. Incearcă să-l dai 
peste cap. 

— Bine. 

El îşi aplecă fruntea şi Jade petrecu feşa peste cap, 
eliberându-i braţul. 

— Ah, mormăi Zan. Mulţumesc, dulceaţă. E mult mai 
bine. 

— Te doare? 

— Nu chiar, dar nici bine nu mă simt. 

— Îmi pare rău. 

Zan încercă să se scarpine la ceafa, dar nu reuşi. Jade 
întinse mâna şi-i atinse părul, coborând spre ceafa. Zan îşi 
arcui gâtul, apăsând pe mâna ei. 

— Mmm, ce bine e, şopti el. 

Tânăra începu să-i maseze umerii, iar Zan oftă de 
plăcere. Atâta lene era molipsitoare. O căldură plăcută o 
invadă pe Jade. Deodată însă, se opri. Ce naiba făcea? 

El se întoarse şi o privi surprins. 

— Ce e, draga mea? Mama ta nu te-a avertizat cu privire 


la masarea gâtului unui bărbat? zâmbi el, dar fără să-şi 
piardă ciudata expresie din privire. 

— Cred că a uitat, şopti ea. 

— Câtă neglijenţă! glumi el. 

Vocea lui catifelată sunase ca o ameninţare ascunsă. 
Pentru prima oară în acea zi, Jade se temu. Îi era frică, şi 
totodată simţea nevoia să se lase în voia sorții. 

Mâna bărbatului se întinse spre ea, mângâindu-i părul cu 
gesturi uşoare, care-i dădură fiori. 

— Jade, zise el. 

— Mda, răspunse ea, parcă hipnotizată. 

— Rămâi peste noapte? 

Tonul lui o trezi. Era încărcat de promisiuni tulburătoare. 
Tânăra clipi din ochi, încercând să rupă vraja. 

— De ce? murmură ea. 

Zan începu să râdă încetişor, aplecându-i uşor capul spre 
chipul lui. Se opri, cu gura în apropierea buzelor ei. 

— De ce? Pentru că va fi o încheiere perfectă a acestei 
minunate zile. 

Buzele li se întâlniră. 

Caldă şi tandră, gura lui luă forma buzelor ei, explorându- 
le şi întâlnind din partea lor supunere absolută. O ciudată 
căldură începu să i se răspândească tinerei prin trup, iar 
răsuflarea lui fierbinte îi ardea faţa. 

Mâna bărbatului se închise peste părul ei, trăgând-o mai 
aproape şi strivindu-i carnea de trupul lui. Respirația ei 
deveni mai precipitată. Cu ochii închişi, îşi simţea inima 
bătând într-un ritm sălbatic, în timp ce buzele lui nu mai 
cereau aprobarea, ci cucereau din ce în ce mai mult 
teritoriu din trupul ei. 

Jade deschise ochii. În faţa ei, Zan devenise o ceaţă 
mişcătoare aurie. Se îndepărtă de săruturile lui, dar el o 
urmă, până când capul ei întâlni perna. 

Incet, Jade începu să-şi mişte capul, evitând săruturile, 


dar Zan se mişca împreună cu ea. Ameţită, deschise din 
nou ochii. Ah, trebuia să-l facă să înceteze acum, până nu 
era prea târziu. 

Descoperi cu uimire mâinile lui îngropate în părul ei. Îi 
simţea inima bătând în apropiere şi răsuflarea sa caldă 
venindu-i în valuri pe obraji. Îl împinse pe spate, încercând 
să se elibereze din braţele lui. Dar săruturile lui nu încetară. 
Jade îl împinse din nou. Bărbatul se opri şi genele lui îi 
mângâiară obrazul. Ochii lui se deschiseră. 

Luptând cu tentaţia de a-l trage mai aproape, îl împinse a 
treia oară. Zan îşi încheie sărutul cu o lentoare calculată. 

Prea aproape ca să-i vadă distinct, ochii lui cenuşii 
păreau întunecaţi. Braţul lui bun era încă înlănţuit în jurul 
trupului ei. 

— Nu ţi se pare un motiv suficient, nu? întrebă el, reluând 
firul conversaţiei. 

Era o notă de amuzament în cuvintele lui, de parcă şi-ar 
fi dat atâta osteneală doar ca să râdă de ea. 

Jade îşi dădu capul pe spate, ca să-i vadă mai bine chipul. 
Era prea răvăşită ca să găsească un răspuns, şi cu atât mai 
puţin să-l formuleze. Scutură din cap fără cuvinte, iar 
pletele îi alunecară uşor pe umeri. Nu, nu era un motiv 
suficient... cel puţin pentru ea... 

Zan îi atinse mâna. 

— Motive! şopti el, exasperat. 

Buzele lui zâmbiră ironic. 

— Poate că ar fi trebuit să-ţi spun că te iubesc la nebunie, 
dar probabil că nu m-ai fi crezut oricum, nu? 

Ea clătină din cap încă o dată, zâmbind fără voie. 

Mâna lui Zan se plimbă pe spatele ei, într-o mângâiere 
uşoară. 

— Sau poate că ar fi trebuit să-ţi spun să rămâi pentru că 
am de gând să mai scriu în această noapte. Dar prefer să 
nu te mint. 


O privi câteva clipe în tăcere. 

— Cred că am grăbit puţin lucrurile, nu? adăugă el 

Ea clătină din cap. 

— Nu? Atunci... 

Jade îl opri cu un gest. 

— Nu, Zan, nu e prea devreme, e prea târziu. 

— Nu cred că e trecut de douăsprezece. 

— Nu asta voiam să spun şi ştii foarte bine! 

Buzele lui Zan se strâmbară. 

— Bine, Jade, aprobă el, e prea târziu. Haide, te conduc 
acasă. 

— Nu e nevoie... 

— Nu, dar vreau, îi tăie el vorba, cu un glas tăios. Căută-ţi 
pantofii şi gata, să mergem. 

— Cum rămâne cu băutura ta? întrebă ea, agăţându-se 
de un pretext pueril. 

Nu-şi dorea ca seara să se termine astfel. ÎI privi 
îndelung, ciudat de rănită şi de nervoasă. Oare chiar credea 
că avea să-i cadă în braţe aşa de uşor? Asta era reacţia pe 
care o primea de la femei în general? Probabil. Ei bine, mai 
avusese o experienţă cu un astfel de bărbat în trecut, iar o 
dată era prea de-ajuns. 

Le va lăsa pe altele să stea la rând pentru el, dacă n- 
aveau ceva mai bun de făcut. Ea una refuza un astfel de 
compromis. 

— Mă descurc, stai liniştită, replică el, bând ce mai 
rămăsese în pahar. 

leşiră afară şi merseră tăcuţi pe străzile întunecate, 
fiecare cu gândurile lui. Mâinile lor se atingeau din când în 
când, dar Zan nu mai făcu niciun gest să se apropie din nou 
de ea, lucru pentru care îi fu recunoscătoare. Oare ce 
fusese în capul ei? Să fi fost farmecul lui Zan cel care o 
făcuse să acţioneze astfel... sau vinul, focul arzând în 
şemineu? Era de parcă întreaga seară nu fusese altceva 


decât o bine calculată tentativă de seducţie. Totul se 
desfăşurase ca un vis, un moment de aur care o 
îndepărtase de viaţa ei obişnuită şi de viitorul pentru care 
se pregătise. Ar fi fost stupid să regrete cele întâmplate... 
nu poţi regreta un vis. | se părea că toate acestea se 
întâmplaseră altcuiva. „Uită, îşi spuse ea. Nu se va mai 
repeta”. 

Mâna lui Zan o atinse pe braţ şi o opri în mijlocul unei 
intersecţii. Lumini alunecară pe chipul lor şi o maşină trecu 
pe lângă ei în viteză, trecând pe roşu. Zan înjură în şoaptă, 
apoi o luă de mână şi traversară grăbiţi strada. Imediat 
după ce ajunseră pe celălalt trotuar, îi lăsă mâna. 

Jade îl privi. Oare Zan pricepea că întâmplările din 
această seară fuseseră o greşeală şi nu se vor mai repeta? 
Bărbatul privea încruntat înainte. Era ciudat să nu înţeleagă 
ceva atât de simplu. Ei bine, îl va face să priceapă, dacă era 
necesar. Poate că nu luase în serios relaţia cu Mona, dar ea 
era foarte hotărâtă în privinţa viitorului ei alături de Fred. 
Nu avea de gând să-şi schimbe întreaga viaţă pentru o 
noapte frumoasă. Trebuia să rămână credincioasă dragostei 
ei pentru Fred. 

Zan o trase înapoi. 

— Hei, Jade, unde te duci? 

Jade privi în jur. Avea dreptate, aproape că trecuseră de 
casa ei. 

— Zan... 

Bărbatul nu răspunse. Jade îşi căută cheile. 

— Mulţumesc pentru că m-ai adus acasă. 

El deschise uşa şi o lăsă să intre. 

— Cine locuieşte în apartamentul de jos? 

— Nimeni. A fost un incendiu aici, chiar înainte să mă 
mut eu. 

Oare nu avea de gând să plece? 

— Noapte bună, Zan, îi zise ea, pe un ton ferm. 


— Ne vedem mâine la opt şi jumătate, replică el. 

— Atât de devreme? Am nişte treabă, dimineaţă. 

— Vreau să începem devreme, iar asta a fost parte din 
învoiala noastră. Ai fost de acord să mă ajuţi oricând, zi şi 
noapte. 

Zâmbi, văzând-o cum se înfurie. 

— Noapte bună, dulceaţă. Ne vedem mâine dimineaţă, 
zise el, întorcându-i spatele. 

Jade se uită după el. Pricepuse de ce Zan îi amintea de 
Jack. Nu pentru că semăna fizic cu primul ei iubit. Nu. Ci 
pentru că stârnea în ea aceeaşi pasiune. 

Ridică din umeri şi intră în casă. Fred... 


Capitolul 5 


„Şi întunericul se lăsă asupra lui ca o pătură pusă pe 
umeri de nişte mâini iubitoare”. 

Zan se opri şi Jade îşi lăsă mâinile să se odihnească. Ceva 
din tonul lui sau chiar cuvintele în sine o făcură să înţeleagă 
că se aflau la sfârşit de capitol. Işi trosni degetele şi, cu o 
mână obosită, îşi masă uşor umărul, oftând. 

La câţiva centimetri de ea, Zan zise: 

— Doamne, mi-aş dori ca toţi cititorii mei să reacționeze 
la fel, glumi el. 

Apoi, se aplecă deasupra ei şi citi ultima pagină. Jade o 
reciti odată cu el, mijindu-şi ochii în lumina apusului. li era 
dificil să urmărească intriga şi să scrie în acelaşi timp, dar, 
citind din nou paginile, era impresionată. Nu era chiar genul 
ei obişnuit de lectură, dar cuvintele lui Zan aveau un soi de 
putere ciudată, o viziune aproape poetică asupra 
misterului. Devenind deodată conştientă de mâna lui carei 
se odihnea pe umăr, se uită în sus. Bărbatul se afla atât de 
aproape! Se întoarse înapoi către pagină, nepăsătoare, dar 
fără să poată ignora totuşi mirosul lui bărbătesc - un 
amestec de căldură solară şi after-shave... o combinaţie 
subtilă şi plăcută. 

Zan îşi ridică mâna. 

— Ei bine, asta a fost cu adevărat o zi de lucru, Jade, zise 
el liniştit, cu mulţumire în glas. 

Era plăcut să-l audă în sfârşit satisfăcut, după o 
dimineaţă în care nimic nu păruse să-i convină. Într-adevăr, 
fusese o zi productivă. 

Jade se întoarse şi-l privi. 

— E frumos, îmi place, comentă ea cu seriozitate. Sunt 
impresionată. 

Buzele lui se strâmbară comic. 

— O, mulţumesc, domniţă, un asemenea compliment 


este ca o ploaie în deşert pentru orgoliul unui scriitor umil. 
Ne putem opri, dulceaţă. 

Jade strânse foile manuscrisului. 

— Colega mea de cameră din facultate, zise ea, era 
dependentă de romanele polițiste, dar nu-mi amintesc să fi 
văzut vreodată numele tău printre cărţile lui Liz. Scriai şi 
acum patru ani? 

— Da, drăguță, scriam, dar există şi pseudonime. 

— Şi al tău care e? 

— Wyk Halloran, îi dezvălui el. 

Impresionată, Jade simți că  roşeşte. Majoritatea 
americanilor îl considerau pe acest Wyk Halloran unul 
dintre cei mai buni scriitori de romane polițiste, iar dacă era 
să te iei după exemplarele vândute în ultimii ani, nu puteai 
decât să le dai dreptate. Ea una nu-l citise niciodată. Ah, 
Zan se amuzase probabil foarte mult auzind naivul ei 
compliment. 

Jade se enervă. Oare ăsta era genul lui de glume? 

In bucătărie, bărbatul pregătea băuturile. 

Doamne, nu voia să mai rămână şi astăzi la el până 
târziu. ÎI studie cu atenţie, simțindu-se încă jenată. Wyk 
venea de la Wykoff, desigur. Dar Halloran? Iniţială tatălui 
era H... 

Zan puse câte o felie de lămâie verde în fiecare pahar şi-i 
întinse unul dintre ele. 

— Ce ţi-am spus, e confidenţial, şi mi-aş dori să rămână 
între noi, zise bărbatul, evitându-i privirea stânjenită. Ei, ce 
mâncăm în seara asta? Pui la grătar? Din fericire, am la 
îndemână sosul tău favorit... 

Dar Jade era încă şocată de vestea aflată şi încerca să 
găsească un numitor comun între imaginea scriitorului 
faimos şi cea a bărbatului tupeist care o şantajase. | se 
părea că vede dublu. Oare care era adevăratul Wykoff? 

Clătină din cap şi răspunse întrebării: 


— Nu, nu vreau, mulţumesc. Scoate puiul, şi-l voi tranşa 
eu înainte să plec. 

— Am câteva lucruri pe care vreau să le baţi la maşină 
după ce mâncăm. Stai prin preajmă. 

Apoi, luând chibriturile, ieşi pe terasă. 

Jade se sprijini de uşa terasei, sorbind uşor din pahar. Era 
adevărat ce-i spusese sau făcea parte din repertoriul lui de 
replici isteţe? Oricum ar fi fost, nu se simţea în stare de o 
nouă bătălie, fie ea împotriva unui scriitor celebru sau a 
unui tip glumet. 

Zan se aşeză în faţa ei, întunecând cu statura lui înaltă 
priveliştea portului. Îi studie chipul furios şi zise calm: 

— Ţi-e foame? 

Ea făcu un gest vag. 

— Eşti obosită? sugeră el. 

Jade privi în jos, încercând să-l ignore. 

— la să vedem, se gândi el. Ah, da, ţi-e frică de ce se va 
întâmpla după lăsarea întunericului, când luna va străluci 
frumos pe cer... şi noi doi vom rămâne singuri... Asta e? 

În tonul lui se ghicea acelaşi amuzament dintotdeauna, şi 
Jade zâmbi fără voie, ascunzându-şi faţa în pahar. 

Mâna lui caldă îi atinse bărbia, ridicându-i faţa spre el. 

— Sau poate ţi-e frică să nu-ți placă ce se va întâmpla. 

— Crezi că pentru că eşti celebru, femeile ar trebui să-ţi 
cadă la picioare? Eu una nu înţeleg de ce! 

— O, domnişoara s-a enervat, şopti el. Crezi că e mai 
bine să pleci? 

— Cel mai bine! 

— Bine. Totuşi, crede-mă, mă voi purta exemplar... Asta 
numai în cazul în care prepari tu salata. 

— Ok, răspunse ea, resemnată. 

— Ai făcut un pui excelent, Zan, zise ea, lingându-şi 
buzele ca o pisică şi întinzându-se pe spate, leneşă. 

— Mulţumesc, răspunse el, punându-şi încă o porţie de 


salată. Tata mi-a spus întotdeauna că drumul către inima 
unei femei trece prin stomac. Mai vrei? 

— Nu, nu mai pot, zâmbi ea. 

— Nu m-am gândit niciodată prea bine la vorbele tatălui, 
dar acum încep să-mi dau seama că avea dreptate, glumi 
el, privind-o intens, cu un interes aproape ştiinţific. 

Ciudat, bărbatul ăsta îi putea da fiori doar cu o simplă 
privire. Se strădui să pară indiferentă, dorindu-şi să nu 
roşească. Ceea ce desigur nu se întâmplă. 

ÎI învălui într-o privire caldă, pe care şi-o dorise însă 
furioasă. Încercă să zâmbească şi să schimbe subiectul: 

— Povesteşte-mi despre tatăl tău. Trăieşte, nu? 

— Da. Nu sunt prea multe de spus despre el. E decanul 
unei mici facultăţi din Maryland. Asta a fost toată viaţa. Are 
două mari pasiuni - mama şi pescuitul. 

— Şi mama ta? 

— E o femeie frumoasă, cu ten de porțelan şi siluetă 
perfectă. Are două pasiuni - tata şi poezia. Să scrie, adică. 

— Scrie bine? întrebă ea, gândindu-se că bărbatul 
moştenise talentul de a jongla cu vorbele de la mama lui. 

— Ştii, m-am întrebat şi eu de multe ori asta, dar n-am 
avut niciodată curajul să discut cu tata. Incă are palma 
grea. 

— Hei, vorbeşti de mama ta! îl avertiză ea, zâmbind. 

— Scrie foarte, foarte bine, zise el, redevenind serios şi 
ridicându-se. Vrei îngheţată de cacao sau de migdale? 

— Deloc, Zan, nu mai pot. 

— Cafea, atunci. Crezi că e destul de cald să mergem pe 
terasă? 

— Da. 

— Ocupă-te tu de cafea, te rog, vin şi eu imediat, adăugă 
el, urcând la etaj. 

O briză plăcută bătea dinspre port, iar luminile oraşului 
se reflectau în mii de sclipiri în apă. Jade privi impresionată 


priveliştea, tremurând uşor. 

— Uite, zise Zan, punându-i pe umeri un pulover. 

— Mulţumesc, zise tânăra, strângând în jurul ei puloverul 
în care simţi mirosul lui Zan. 

Zan încercă să îmbrace şi el ceva mai gros, dar îi era 
foarte greu să se descurce. 

— Stai pe loc, nu te mai mişca, îl sfătui Jade, ajutându-l. 

— Mulţumesc, zise el vesel. 

Avea capacitatea de a da cuvintelor comune un sens 
glumeţ. 

— Uite-ţi cafeaua, Zan. 

Umăr lângă umăr, priveau portul. După câteva momente, 
el începu s-o studieze în tăcere. 

— Povesteşte-mi despre iubitul tău, zise el într-un sfârşit. 

Jade simţi că toată fericirea de acum o clipă se spulberă. 

— Numele lui e Fred, răspunse ea, iritată, şi aş vrea să ţii 
minte acest lucru. 

— Fred şi mai cum? 

— Asta e tot ce am să-ţi spun, zise ea fermă. 

Refuza să discute relaţia ei cu Zan. Asta n-ar fi făcut 
decât să-i ofere acestui tip imposibil mai multă muniţie 
pentru ironiile de mâine. Jade îi studie chipul. Mai era ceva 
în expresia lui, ceva care-i sugera că bătaia de joc continuă 
era destinată să machieze altceva. Dar ce? Ostilitate? De 
ce? 

Ochii lui Zan străluciră în lumina lunii. 

— Nu vrei să vorbeşti, hm? Nu eşti amuzantă! Atunci, îţi 
propun altceva: să facem schimb! Ce părere ai? 

— Să facem schimb? întrebă ea cu suspiciune. 

— Da, eu îţi povestesc despre iubita mea cu ochi albaştri, 
tu îmi vorbeşti despre Fred. 

— Nu, mulţumesc. 

Zan avu un chip atât de dezamăgit, încât părea un copil. 

— Dar dacă-ţi spun despre franţuzoaică? 


— Lasă-mă în pace! 

— Biiineee. Să presupunem că-ţi spun cum m-am distrat 
în St. John's timp de trei zile! 

— Nu, mulţumesc, repetă ea. 

Chipul lui deveni serios. 

— Atunci, măcar îmi răspunzi la o întrebare? 

— Asta-i bună! replică ea, încercând să pară indiferentă. 

Zan o prinse de mână. 

— Hei, mi-ai promis că te vei purta cum trebuie, îl 
atenţionă ea. 

— Totul e relativ. Aşa mă port eu frumos. Dacă vrei, îţi 
arăt diferenţa. Era nervoasă, pentru că apropierea lui o 
înfiora de fiecare dată. 

— Nu, mulţumesc, se încăpăţână ea. 

— Numai o întrebare. Atât. După aceea, răspund şi eu la 
o întrebare de-a ta. 

— Şi care ar fi întrebarea? 

— De cât timp porţi ăsta? zise el, ridicându-i mâna şi 
privindu-i inelul cu diamant. 

— De două luni. 

— De când îl cunoşti? Jade refuză să răspundă: 

— Asta e a doua întrebare. 

— Da, este, replică el, trăgând-o mai aproape de trupul 
lui. 

— Trei ani. 

— Aaaaaaa, zise el, cu un aer mulţumit. 

— Ce înseamnă reacţia asta? 

— Nimic, minţi el. Întrebarea ta? 

— Mulţumesc, dar nu cred că există vreo întrebare care 
te priveşte şi la care aş vrea să aflu răspunsul. 

Zicând acestea, se uită în jur, căutându-şi pantofii. 

— Unde crezi că te duci? 

— Acasă, izbucni ea. Am şi eu un loc unde stau şi foarte 
multe lucruri de făcut şi acolo. Unde-mi sunt pantofii? 


— Ai nişte scrisori de scris, ai uitat? 

— Atunci, hai să ne apucăm de ele. N-am toată noaptea 
la dispoziţie. 

— Dacă te grăbeşti atât, du-te şi adu-mi agenda. E în 
birou, în camera mea. 

Jade urcă scările şi intră în dormitorul bărbatului, 
aprinzând lumina cu un gest nervos. Biroul era mare, dar 
foarte aglomerat. Tânăra se uită la grămada de cărți 
aşezată pe el, apoi le dădu la o parte, căutând agenda. În 
sfârşit, o găsi şi începu s-o răsfoiască. 

„Harry Granger”, citi ea, nume urmat de o adresă. În 
paranteze, mai jos, era scris „nepoți - 3 şi 1 canar”. Uimită, 
Jade clipi. Ciudate notițe. Mai dădu o pagină. Sub numele 
John Hudson erau adăugate cuvintele „golf, New York 
Yankees, rom şi cola”. Amuzată, citi în continuare. Păreau 
notițele unui om foarte ocupat sau destul de deştept încât 
să reţină toate preferinţele prietenilor săi. „Sheila Mallow”, 
citi mai departe. „Gardenii şi mâncare italiană”. Jade zâmbi. 
Lui Lindy Pierson îi plăceau parfumul Joy şi filmele străine. 
Wanda Thayer... Jade închise agenda, fără să mai 
zâmbească. O luă cu ea şi intră în baie să-şi verifice părul. 

Arăta ciudat în puloverul lui Zan. Ochii-i erau trişti şi 
păreau mari, părul îi era ciufulit de vânt, iar obrajii îi 
ardeau. Se uită la agenda pe care o ţinea în mână. Oare 
Monei ce-i plăcea? Putea ghici. Îi plăcea Zan, se interesa de 
imobiliare şi iubea argintul vechi. Nu-i ştia numele de 
familie, s-o poată căuta în carnet. | se părea simpatică 
această fiinţă fragilă şi blondă. Trebuie să fi fost o încercare 
foarte grea să-l iubeşti pe Zan, să-l iubeşti cu adevărat. Din 
câte se vedea din notițele agendei, acest bărbat nu-şi lua 
iubitele în serios. De fapt, nu lua nimic în serios. Cine ştie, 
poate că şi Mona era la fel. Poate se potriveau. Amândoi 
erau atrăgători... Poate erau şi la fel de superficiali, la fel de 
uşor se implicau într-o relaţie şi renunţau la ea. Era mai 


uşor să trăieşti aşa, fără îndoială. 

— Jade? se auzi vocea lui Zan. 

— Vin, stăpâne! răspunse Jade, aranjându-şi părul în 
grabă. 

„O să stau puţin aici”, îşi zise Jade, privind podeaua 
proaspăt curățată a bucătăriei. Genunchii îi tremurau de 
oboseală, aşa că se sprijini cu spatele de dulapurile 
bucătăriei. Dacă se aşeza acum, nu se va mai ridica 
niciodată. Gemând de durere, se uită prin încăpere. Se afla 
în bucătăria apartamentului de jos, din propria ei casă. 
Această cameră, şi baia vecină aveau să fie casa ei pentru 
restul verii. 

Deasupra ei, auzea paşii chiriaşei, care se mutase în 
apartamentul de deasupra. Când Zan îi schimbase planurile 
pentru vară, fusese deja prea târziu pentru a o anunţa pe 
Cathy Keyson să-şi caute altă gazdă. Oricum, avea nevoie 
de bani, iar suma plătită de fată o putea ajuta. 

Jade privi iar bucătăria. Pereţii afumaţi erau greu de 
curăţat şi arătau încă murdari, dar în comparaţie cu felul în 
care arăta acum două zile, camera părea un adevărat 
model de curăţenie. Era gata pentru zugrăveală. Mai târziu, 
când va avea timp, se va ocupa şi de asta. Atât reuşise să 
facă până în acest moment. Muncise timp de o săptămână, 
curăţând cele două camere şi mutând lucrurile de la etaj. 
După ce se întorcea de la Zan, stătea trează noaptea. lar 
mini-vacanţa de o jumătate de zi pe care o avusese astăzi 
se datora numai cearcănelor mari pe care Zan le observase 
ieri. 

Asta îi aminti că trebuia să ajungă într-o jumătate de oră 
la apartamentul scriitorului. Se uită la ceas. Da, o jumătate 
de oră. Trebuia să se pregătească. Dar era mai comod să 
stea aici şi să-şi privească opera, satisfăcută. Oh, era plăcut 
să ştie că exista un loc unde să se ascundă şi de care Zan 
încă nu aflase. Nici nu voia să-i spună. De altfel, o instruise 


şi pe Cathy să mintă - dacă cineva o întreba - că Jade se 
mutase la o adresă necunoscută. Era o iniţiativă 
prostească, fără îndoială, dar voia cu orice preţ să-şi 
păstreze iluzia de independenţă faţă de Zan... Era atât de 
tiran! 

Jade se sprijini de dulap şi se ridică ameţită. Doamne, cât 
era de obosită! 

Zan o privi tăcut de pe canapea, când ajunse în 
apartamentul lui. Apoi, zise, cu evidentă neplăcere: 

— Ai întârziat, Jade! 

— Da, aprobă ea absentă. 

Drumul o epuizase. Se întreba dacă mai putea munci şi 
aici, după toată corvoada de acasă. Şi ziua era abia la 
jumătate. Inaintea ei se aflau ore lungi de efort şi 
plictiseală. Nu-şi dorea decât să doarmă. 

— Stai jos, ordonă Zan, bătând cu palma în canapea. 

Dar Jade se cufundă într-un scaun aflat departe de Zan. 
Reuşea mereu s-o intimideze, mai ales când ochii lui cenuşii 
se îngustau, studiind-o cu o privire pătrunzătoare. Îi zâmbi 
graţioasă, aşteptând să audă o remarcă ironică. Dar 
aceasta nu veni, astfel că reuşi să se relaxeze. Zan se ridică 
şi veni în faţa ei, aplecându-se pentru a-i studia mai bine 
chipul. Ea îşi întoarse capul, dar mâna lui puternică o prinse 
de bărbie şi o forţă să-l privească. 

— Arăţi de parcă ai fi plâns toată noaptea. Ai ochii roşii, 
roşcato, remarcă el. Ai ceva pe conştiinţă? 

Jade închise ochii şi clătină din cap, prea obosită pentru a 
încerca să-i explice. 

— Vreo veste de la iubitul tău? 

Jade nu deschise ochii, refuzând să-i vorbească. Era prea 
devreme să aştepte vreo scrisoare de la el. 

— Sau poate faptul că n-ai nicio veste te deranjează? 
Hmm? 

Era mai simplu să-l laşi pe Zan să-şi formeze propria 


opinie, îşi spuse Jade, decât să găseşti o minciună 
satisfăcătoare din punctul lui de vedere. Pentru că nu voia 
cu niciun preţ să-i spună adevărul. Se ascunse în spatele 
ochilor închişi, bucurându-se de atingerea tandră a mâinii 
lui. 

— Ei bine, un lucru e sigur. Nu-mi eşti de folos aşa, 
concluzionă bărbatul. Zan o luă în braţe cu destulă 
stângăcie din pricina braţului care-l durea, şi o ridică. 

— Zan! îl certă ea, agăţându-se cu toată puterea de gâtul 
lui, ca să nu cadă. 

— Stai liniştită. Nu vreau să te scap! o avertiză el, 
îndreptându-se către scări. 

— Lasă-mă jos. Nu te doare braţul? 

El se strâmbă şi răspunse: 

— Numai dacă vei continua să te agiţi, răspunse el, 
urcând. 

De ce să se lupte cu el? Jade închise ochii şi-şi lăsă 
obrazul pe umărul lui. Era o senzaţie de vis... era atât de 
bine, de plăcut, de cald... Deschise ochii numai o clipă, 
când simţi că se cufundă în patul moale. Pereţii albi... Se 
uită spre Zan, alarmată. O dusese în camera lui, şi nu în 
dormitorul de oaspeţi. 

— Are cea mai frumoasă perspectivă din toată casă, o 
asigură el. Nu te teme, draga mea, nu-ţi cer nimic în 
schimb. Somn uşor, dulceaţă. Ne vedem când te trezeşti. 

Ochii ei clipiră somnoroşi. 

Zan zâmbi şi o mângâie pe păr. 

— N-am să mă întorc, nu te voi deranja, dacă la asta te 
gândeşti. Îmi plac femeile treze. 

Se aplecă peste ea şi o sărută pe buze. Jade închise din 
nou ochii, lăsându-se în voia acestei minunate senzaţii de 
confort şi fericire. Zan se opri, iar Jade se întinse, dorind să 
simtă încă o dată sărutul lui. 

— Nu, râse el. Asta-i tot ce primeşti, nu mă mai ruga. Poţi 


să te dezbraci singură? 

Ea încuviinţă din cap. 

— Bine, zise e cu îndoială. Te las. 

Jade se trezi zâmbind. În jur domnea liniştea, iar lumina 
din încăpere îi dădu o senzaţie de fericire. Afară, soarele 
strălucea şi razele lui alunecau pe tavanul încăperii. Se 
ridică în capul oaselor. Pereţi albi, foarte multe cărţi - 
camera lui Zan. Se uită împrejur. Era singură. Uşa era 
închisă. 

Se lăsă înapoi pe perne, respirând adânc. Ce zi era? 
Părea să fie dimineaţă. Dormise mult. Se întinse şi zâmbi, 
mulţumită. Se simţea excelent, ca şi cum trupul ei îşi 
amintea încă un vis minunat. Dădu pătura la o parte şi se 
ridică din pat. 

Se privi în oglindă. A, dormise îmbrăcată. Îşi aminti 
întrebarea lui Zan, dacă se putea dezbrăca singură. Odată 
cu această amintire, în minte îi reveni şi sărutul lui de 
plecare. Simţi că roşeşte. Fred! Omul alături de care se 
hotărâse să trăiască toată viaţa, sperând într-o iubire aşa 
cum trăiseră părinţii ei. Clătină din cap, nervoasă. Era 
ridicol. Nu putea, nu trebuia să-l lase pe Zan s-o tulbure 
atât de mult. 

Avea nevoie de o cafea. 

Se îndreptă către baie. Întinse mâna spre clanţă, dar 
chiar atunci, Zan apăru în prag. Era complet gol. Jade fu 
şocată. Era atât de frumos. Ca un zeu! 

— Mama ta nu ţi-a spus să nu te uiţi la oameni aşa? 
întrebă el. 

— Scriu o carte, răspunse ea. De unde crezi că mă inspir? 

El râse cu hohote puternice. 

— La naiba, până la urmă ai dormit îmbrăcată, Jade. Cred 
că ar trebui să-ţi caut nişte haine de la Mona, zise el, ieşind 
din baie. 

Tânăra nu răspunse. Intră în încăpere, trântind uşa în 


urma ei. 


Capitolul 6 


Lucrând cu pensula cea mai fină, Jade accentuă conturul 
unei bărci. Spălă pensula şi făcu un pas înapoi ca să 
studieze pictura. Nu era rău. Nu era rău deloc. Se va vinde 
cu siguranţă. 

Privi către port. Perspectiva din balconul camerei de 
oaspeţi a lui Zan nu era nici ea rea. De fapt, era chiar 
minunată. Singura problemă era că picta aceeaşi privelişte 
de două săptămâni deja, în timpul care-i rămânea liber 
după ce-l ajuta pe Zan. Era gata de o schimbare. 

— Roşcato? se auzi glasul stăpânului casei, venind de jos, 
de la parter. Tânăra nu răspunse. 

— Jade? încercă el. 

— Da, stăpâne. Te-a lovit inspiraţia? 

— Nu. De fapt, azi mă simt foarte lipsit de talent. Cred că 
ne vom odihni. 

Aprobând din cap, Jade îi ieşi în întâmpinare. Părul 
bărbatului devenise mai blond. Două săptămâni de zăcut la 
soare, pe terasă, îi accentuaseră şi bronzul. 

— Pot să mă duc acasă, deci, de vreme ce astăzi nu 
scriem? 

Apartamentul ei rămăsese în aceeaşi stare. 

Zan clătină din cap, încetişor. 

— Stai pe aproape, poate am totuşi nevoie de tine. 

Jade îl privi din nou, amintindu-şi dintr-odată că astăzi îşi 
promisese să nu-i mai vorbească. 

De dimineaţă, când plecase de acasă, se îmbrăcase dintr- 
un impuls necugetat în rochie, în loc să poarte pantalonii ei 
obişnuiţi. Zan o tachinase fără milă. Scriseseră o vreme, 
apoi ea se retrăsese pe balcon ca să picteze. 

Zan îi studie cu atenţie faţa. Ah, nu trebuia să-l lase să 
reînceapă glumele lui nesărate. Situaţia nu mai putea 
continua aşa. Şi dacă Mona se va întoarce? se întrebă ea, 


pentru a mia oară. Zan avea nevoie de o prezenţă feminină 
în viaţa lui, şi momentan ea era singura disponibilă. 

Se gândi din nou la Fred. Aştepta un răspuns de la el. 
Logodnicul ei primise scrisoarea de la ea acum o 
săptămână. Nu-i dăduse prea multe amănunte despre 
motivul amânării călătoriei în Grecia. Îi menţionase ceva 
despre o datorie pe care trebuia s-o achite şi... cam atât. 
Nu-i spusese nimic despre Zan. Fred era un bărbat răbdător 
şi înţelegător, dar Zan depăşea puterea de înţelegere a 
multor oameni. 

Un măr zbură deodată spre ea. Tânăra se aplecă, şi 
fructul o luă la vale pe scări. Jade zâmbi fără să vrea. 

— Vrei un măr? întrebă Zan, inocent. 

Jade clătină din cap, în tăcere. Prinse mărul care zbură a 
doua oară spre ea şi-l aruncă înapoi. Zan îl prinse fără 
probleme. 

Zan muşcă din măr, privind spre Jade cu ochi leneşi. 

— Mă duc până vizavi să vorbesc cu Jerry. Mă întorc în 
câteva minute. 

— Ei, nu te grăbi! replică ea cu ironie. 

Jerry era un avocat pensionar, iar Zan îl vizita din când în 
când, ca să discute cu el legile şi profilurile de criminali 
celebri. Când se întâlneau, stăteau de vorbă ore întregi. 

Ochii lui Zan străluciră. 

— Ei, dacă vrei să-ţi ţii bărbatul acasă, ştii ce trebuie să 
faci. 

Jade zâmbi şi clipi des din gene. 

— Ca să fiu sinceră, cred că Jerry are mai multe lucruri 
să-ţi ofere. 

— Tu ai spus-o, zise bărbatul, închizând uşa în urma lui. 

Jade se întoarse pe balcon. Era o după-amiază fierbinte. 
Avea nevoie de ceva răcoritor. Tocmai îşi turna suc într-un 
pahar, când telefonul sună. Tresări, vărsând paharul. 
Nimeni nu telefonase niciodată aici. 


— Alo? Fu un moment lung de tăcere. 

— Alo? Cine e la telefon? se auzi vocea de la celălalt 
capăt al firului. 

Tonul era ameninţător. 

Jade rămase fără glas. Oare cine era? Mona? Altcineva? 
Nu părea să sune de la distanţă. Oricine ar fi fost, nu simţi 
nevoia să explice prezenţa ei acolo. Să-l întrebe pe Zan, 
dacă voia să ştie. 

— Alo? Alo? repetă vocea. 

— Da, vă pot ajuta? răspunse Jade, ignorând întrebarea. 

— Da, replică femeia. Vreau să vorbesc cu Zan. 

Zan, nu Alexander. Deci femeia era o prietenă de-a lui. 

— Mă tem că nu e acasă momentan, dar... 

— Când se întoarce? o întrerupse vocea. 

— Nu ştiu. Să vă sune când se întoarce? întrebă ea, pe un 
ton neutru. 

— Nu... Nu, îl sun eu mai târziu. 

— Bine. Cine l-a căutat? întrebă Jade, tristă. 

— Spuneţi-i că l-a căutat o fostă prietenă. 

Jade puse receptorul în furcă, gânditoare. O fostă 
prietenă. Deci acesta era rezultatul unei relaţii cu Zan. Câte 
femei îl iubiseră şi-l pierduseră? Cât le duruse, când 
interesul lui pentru ele se stinsese? Zan iubea superficial, 
fără intensitate, şi trecea mai departe fără regrete, 
păstrându-şi independenţa. Nu, aşa ceva nu era pentru ea. 

Cât îl aşteptă pe Zan să se întoarcă, desenă o schiţă a 
podului din Newport. Nu era rea, deşi era departe de stilul 
ei obişnuit. Termină, şi se ridică. Soarele aproape apunea. 
La naiba cu Zan! Să mănânce şi singur! 

Îşi adună materialele, le aduse în casă şi le aşeză pe 
birou. Camera de oaspeţi devenise atelierul ei, un loc numai 
al ei, unde se putea ascunde de glumele bărbatului. Işi puse 
pălăria şi cobori scările în grabă, nerăbdătoare să scape din 
această casă. 


Dar când deschise uşa, dădu peste Zan. El o privi în 
treacăt şi intră în casă, trântind semnificativ uşa în urma 
lui. 

— Unde te duci? 

— Acasă, îl înfruntă ea. 

— Nu, hotărî bărbatul, trecând pe lângă ea şi trăgându-i 
pălăria peste ochi. 

— Zan, lasă glumele! Vreau să mă duc acasă. 

Zan o privi cu reproş. 

— Du-te acasă, atunci, şi distruge toate iluziile romantice 
ale unui bătrân de treabă. Nici chiar tu nu poţi fi atât de 
crudă, Jade! 

— Ce naiba tot spui? întrebă ea, uimită. 

— Jerry crede că stăm în casă toată ziua pentru că 
suntem în luna de miere, zise el, măsurând-o supărat din 
cap până-n picioare. A 

— Zan! ţipă ea cu lacrimi în ochi. Asta e un oraş mic, 
ticălosule! Eu voi sta încă aici, după ce pleci, nu-ţi dai 
seama? 

Capul bărbatului se ridică, iar ochii lui îi căutară privirea. 

— Bine. Mă duc să-i spun. Îmi pare rău. 

Dar mânia tinerei trecuse la fel de repede pe cât 
izbucnise. 

— Te rog. 

Zan se lipi cu spatele de frigider, privind-o cu nesat. 

— Jerry mi-a spus nişte lucruri interesante, cred că aş 
putea să le valorific într-o carte. Să facem ceva de mâncare 
şi apoi te rog să scrii povestea lui, la care voi adăuga 
câteva idei proprii. Nu ne va lua mai mult de o jumătate de 
oră, zise el întorcându-se către frigider. 

— Bine, aprobă Jade. Te-a sunat cineva cât ai fost plecat. 

— Da? zise Zan, vag interesat, în timp ce căuta în 
pachetele cu mâncare. Cine era? 

— O fostă prietenă. 


Bărbatul se opri şi-şi întoarse încet capul către ea. 

— E un citat exact? 

— Da. 

Sprâncenele lui blonde se ridicară, apoi se întoarse spre 
frigider. 

— Oh! Şi cum a vorbit cu tine? întrebă el, cu vocea lui 
obişnuită. 

Jade căută un sinonim diplomat pentru „răutăcios”. 

— Tăios, îndrăzni ea. 

— Hmm, şopti el, scoțând ceva din frigider. Voce subţire, 
groasă? 

— Medie, zâmbi Jade, maliţioasă. Nu mi-am putut da 
seama dacă avea ochi albaştri. 

Buzele lui se strânseră. 

— Vezi-ţi de scrisul tău, femeie, mai avem încă treabă! 

Soarele apusese când terminară. 

— N-ar trebui să ne apucăm de pregătit masa? întrebă 
tânăra. 

— Ba da. Te rog să-mi torni ceva de băut. 

— Bine, zise Jade, bucuroasă. 

Era un semn bun. Rareori Zan bea ceva dacă ştia că avea 
să lucreze noaptea. Poate pleca mai devreme în seara asta. 

Telefonul sună din nou când Jade intră în bucătărie. Ezită. 
Oare trebuia să răspundă? 

— Ridică receptorul, Jade, ce naiba, strigă Zan, iritat de 
soneria care nu înceta. 

Jade îl ascultă. Fosta prietenă nu va fi deloc bucuroasă că 
necunoscuta se afla încă în apartamentul lui Zan. 

— Da? răspunse Jade. 

— O, replică vocea surprinsă, tot tu. Dă-mi-l, te rog, pe 
Zan, adăugă femeia renunțând să mai fie politicoasă. 

Jade îi duse bărbatului telefonul. 

— Nu uita de băuturi, îi aminti el. 

Apoi, luă receptorul şi zise: 


— Da? 

Căutând sticla de gin, Jade deveni din ce în ce mai 
nervoasă. Zan n-avea niciun pic de decenţă? Nu voia să-i 
asculte convorbirea romantică. 

— Da, şopti Zan la telefon, o veche prietenă, da, mi-a zis. 
Râse încetişor. Nu, mă tem că nu m-am gândit la tine astfel, 
lrena. Cât de veche eşti, de fapt? întrebă el inocent. 

Cu mâna pe sticla de apă tonică, Jade îngheţă la auzul 
acestei replici. Oare chiar spusese aşa ceva? Se uită către 
el. 

Ochii lui zâmbeau amuzaţi, dar chipul bărbatului era 
foarte grav. 

Jade termină de pregătit băuturile, încercând să ignore 
şoaptele bărbatului. 

— Mmm? Da, e secretara mea. Da, simţeam nevoia să 
intru la categoria grea. Nu toţi autorii celebri au aşa ceva? 

Jade îl privi. Zan zâmbea. Ei, sau femeii de la telefon? 
Poate amândurora! 

— Da, are o voce frumoasă, ştiu. 

Jade îşi arătă protestul printr-o strâmbătură comică. 

Zan o privi gânditor. 

— Pe la şaizeci, şaizeci şi cinci, răspunse el femeii de la 
telefon. Da, pare mai tânără, nu-i aşa? zise el, pe tonul lui 
obişnuit când minţea. 

— Roşcată, continuă el. E o schimbare importantă faţă de 
preferinţele mele obişnuite. Presupun că-l vopseşte, ca să 
ascundă faptul că e grizonantă. 

Dacă cealaltă femeie îl cunoştea cât de cât, nu putea să 
creadă nimic din ce îndruga el. Pe cine naiba tachina? Pe 
ea, sau pe fosta prietenă? Jade aruncă un cub de gheaţă în 
fiecare pahar şi tăie două felii de lămâie cu un gest nervos. 
li oferi un pahar lui Zan, iar el îi făcu un semn cu ochiul în 
semn de mulţumire. 

Luându-şi paharul, tânăra îi dădu un brânci uşor, ca să 


poată trece de el. Voia să plece de aici. 

Dar Zan o ignoră, privind-o absent. 

— Nu mai e nimic de zis. Ochi verzi, urechi mari şi un 
temperament nesigur... 

Era prea mult. Jade puse jos paharul şi se pregăti să-i dea 
o nouă lovitură. Doar nu avea să stea aici şi să-i asculte 
tâmpeniile! într-adevăr, lovitura îl dezechilibra. Aşa da! îşi 
luă din nou paharul şi încercă să treacă de el, ţinându-şi 
capul sus cu mândrie. Dar braţul bărbatului o prinse din 
urmă şi o trase aproape de el. 

— Mmm, aprobă el în telefon. 

De data asta, chiar mersese prea departe. Cu ochii 
scânteind, Jade lăsă din nou băutura din mână şi, 
prinzându-se de umerii lui, se împinse în spate cât putu de 
tare. Dar el strânse mai tare, şi ochii lui cenuşii arătau clar 
că se bucură de această luptă. 

— Nu, îi spuse el lrenei, nu mă distrage de la muncă. 

Jade se gândi la o ripostă exemplară. Oare se gâdila? Ca 
răspuns la atacurile ei, ochii lui Zan începură să râdă, dar 
bărbatul strânse şi mai tare braţul în jurul ei. Jade nu se 
lăsă, şi dădu un nou asalt. Cu ochii în lacrimi, Zan reuşi să- 
şi păstreze totuşi o voce normală, dar înfipse mâna în părul 
ei lung şi ondulat şi trase uşor. 

Plină de indignare, tânăra începu să se smucească şi 
reuşi să scape din strânsoare. Receptorul căzu de la 
urechea lui Zan. Bărbatul îl lăsă, o prinse din urmă şi o 
sărută aprig pe buze. 

— Alo? Zan? Alo? continua să se audă vocea lrenei. 

Zan îşi aplecă fruntea şi sărută tandru obrazul tinerei, 
apoi o eliberă şi ridică receptorul. 

— Alo? Alo? 

Vocea devenise îngrijorată. 

— Alo, replică tăios Zan. Ce s-a întâmplat, lrena, ai 
scăpat telefonul? Lui Jade îi luă o clipă să realizeze că era în 


sfârşit liberă, apoi se dădu un pas înapoi, plecând de lângă 
el. 

— Ei, poate că legătura e proastă, decise Zan. Da, 
suntem la capitolul opt acum. 

Urmă o tăcere îndelungată. 

— Nu, răspunse Zan cuvintelor femeii, nu cred că eo 
idee bună. Tu m-ai distrage, şi nu-mi permit aşa ceva. Mai 
bine mai aştepţi câteva săptămâni până să mă vizitezi. 

Jade se hotărî. Era momentul să plece. Va decide mai 
târziu dacă se va mai întoarce vreodată. Căută furioasă în 
jur după pantofi. 

— Mm-hmm, şopti Zan. Nu, nu prea cred. 

Pantofii ei erau chiar lângă Zan, normal! 

— lrena, spuse Zan, grăbit. Trebuie să închid. Am ceva pe 
foc. 

Jade reuşi să pună mâna pe sandale, chiar în clipa în care 
piciorul lui Zan se aşeză deasupra lor. 

— Da, gătesc, şi ceva miroase suspect. Papa, iubire, 
termină Zan conversaţia. 

O privi pe Jade şi-i spuse încet: 

— Stai o clipă. 

— Dă-te jos de pe sandalele mele. 

— Nu, Jade, nu pleca. Vreau să-ţi spun că-mi pare rău. 

— Da, sigur. Regreţi din tot sufletul. Ticălosule! 

Mai făcu o încercare să-şi ia sandalele, dar în zadar. 

— Bine, poţi să le păstrezi ca amintire. 

— Jade, aşteaptă! 

Tânăra nu se obosi să răspundă. Să îndrăznească numai 
s-o oprească! 

Dar Zan ajunse primul la uşă. Ea îl fulgeră cu privirea, îl 
dădu la o parte cu toată forţa, şi ieşi afară, în întuneric. La 
naiba! Respiră adânc şi începu să meargă. 

O umbră înaltă se alătură paşilor ei. 

— Unde te duci? întrebă Zan cu blândeţe. 


Jade nici măcar nu întoarse capul. 

— Tu poţi să te duci dracului. Eu una mă duc acasă. 

— Hmm, făcu el, continuând să meargă alături de ea. 

Apoi, se lăsă tăcerea. Dacă n-ar fi fost respiraţia lui, Jade 
ar fi putut crede că merge singură în noapte. Jade se 
înfioră. Asfaltul rece pe care păşea în picioarele goale îi 
dădea o senzaţie pe jumătate senzuală, pe jumătate 
dureroasă. 

La jumătatea urcuşului care ducea spre casa ei, se opri. 
La fel făcu şi Zan. Tânăra se întoarse şi privi spre port, la 
luminile colorate. Zan se aplecă, şi mâna lui îi înlănţui 
glezna. 

— Lasă-mă în pace, Zan, articulă ea nervoasă. 

— Dar îţi răneşti picioarele, comentă el neutru. Trebuie 
să-ţi pui sandalele. 

Îi ridică uşor piciorul şi-i vâri pantoful. Fermitatea braţului 
o făcu să nu mai opună rezistenţă. 

Era o senzaţie ciudată mâna lui caldă pe piciorul ei, 
mângâind-o în întuneric. Bărbatul se mişca încet, 
răvăşindu-i simţurile. Cu o uşoară palmă pe picior, îi arătă 
că terminase cu dreptul, şi întinse mâna după celălalt 
picior. Jade n-avea de ce să se ţină, decât de Zan. Se prinse 
de umerii lui puternici ca să-şi ţină echilibrul. După ce 
prinse cureluşa sandalei, Zan continuă să-i ţină piciorul şi o 
sărută în spatele genunchiului. 

Jade îl împinse uşor, cu ochii în lacrimi. Picioarele îi 
tremurau. Zan se ridică şi o privi. Deodată, tânăra îşi dori 
să-i poată vedea ochii. Ce ar fi citit în ei oare? Se întoarse şi 
începu să meargă. Zan se mişcă odată cu ea, o umbră 
tăcută, întunecată. Un bărbat pe care nu-l cunoştea deloc, 
pe care nu-l cunoscuse niciodată. 

— Zan? Nu intenţionase să vorbească, dar cuvintele îi 
ieşiră fără voie de pe buze. 

— Hmm? răspunse el, fără s-o privească. 


— De ce m-ai obligat să ascult conversaţia ta? 

| Se părea foarte important să ştie. Avusese vreun motiv 
sau doar se jucase? 

— Voiam... începu Zan. Nu ştiu, se hotări el, nu ştiu, Jade. 

Tânăra îi studie profilul. Nu avusese niciun motiv, aşa 
cum îşi imaginase. Făcuse doar o glumă inocentă. 

— ... dar ştii, sper, că n-am vrut să te rănesc, continuă el, 
luând-o de mână. Ştii asta, nu? insistă el, privind-o. 

— Da, Zan, ştiu. 

După o clipă, bărbatul îi dădu drumul la mână. Jade 
continuă să meargă, privind înainte. Era adevărat. Zan n-ar 
fi rănit-o niciodată intenţionat, aşa cum n-ar fi rănit-o pe 
Mona, pe lrena sau pe oricare altă femeie, destul de 
curajoasă şi de nefericită pentru a-l iubi. Era un inocent fără 
inimă, ca un leu tânăr care se juca ucigând un iepure. Şi ca 
orice leu, Zan nu cunoştea deloc durerea sau deprimarea. 
Dar iepurele avea să înveţe repede ce presupune acest joc. 

Se aflau deja aproape de casă. 

— Am ajuns, acum se putea lua rămas-bun, zise tânăra. 

— Nu pleca. Haide în oraş, să mâncăm ceva. Fructe de 
mare! decise el, fericit. 

— Nu, Zan. 

Bărbatul se încruntă şi o privi în tăcere, încercând să-i 
schimbe părerea. 

— Ştii, mă simt singur. Nu putem să fim singuri 
împreună? 

Mă voi purta frumos! 

— După criteriile tale sau ale mele? întrebă ea, precaută. 

— Ale tale, dulceaţă, dacă-mi pot da seama care sunt. 
Dacă întrec măsura, mă atenţionezi, da? 

Jade îl studie cu scepticism. 

— Promiţi? 

— Da, zise el, întinzându-i mâna ca să pecetluiască 
înţelegerea. 


Era un tip imposibil şi... irezistibil. Îi dădu mâna. 

Solemn, Zan i-o strânse, şi se întoarse către oraş, 
ţinându-i încă mâna într-a lui. 

— Deci, unde găsim homari? întrebă el peste umăr, 
trăgând-o încet după el. 

Jade îşi muşcă buza. lată, deci, că nu renunţase. 

— Zan... 

N-avea de gând să intre în oraş ţinându-se de mână cu 
această brută. 

— Da, dragă? răspunse el, continuând să meargă. 

— Ai întrecut deja măsura. 

— Cum? A, vrei să spui... asta, replică el, ridicându-i 
mâna. Trebuie s-o las? 

— Aşa e obiceiul. 

— Cred că mă gândeam la altceva, dragă, îmi pare rău, 
se apără el, eliberându-i mâna. 

Când ajunseră pe faleză, Zan îi luă din nou mâna şi o 
trase spre el. Jade îl lăsă, nici ea neştiind exact de ce. 
Turiştii se plimbau liniştiţi. Era o atmosferă de pace, de 
vacanţă. 

— Doamne, dacă aşa e joia, cum e oraşul la sfârşit de 
săptămână? 

— E sâmbătă, călugărule! râse ea. 

— Sâmbătă? zise el, cu sprâncenele ridicate, privind 
către fetele îmbrăcate în bikini. Bine, e sâmbătă, dacă zici 
tu. Unde mâncăm? 

— Fără rezervare? se încruntă Jade, cu fruntea lipită de 
umărul lui. La un fast-food. 

Zan clătină din cap ca un copil supărat. 

— Nu, vreau ceva mai drăguţ. Du-mă la un restaurant 
bun, am auzit că sunt foarte multe. 

— Bine, aprobă ea cu îndoială. Am putea încerca. 
Preferatul meu se află lângă mare. O luăm la stânga, după 
galeria de artă. 


— Bun, zise Zan, croindu-şi drum prin mulţimea care se 
plimba liniştită. 

Trecură pe lângă magazinele şi barurile încă luminate şi 
ajunseră la restaurantul din apropierea mării. 

— O, aşa da, spuse Zan. Deci, ăsta e. 

Tânăra aprobă din cap. 

— Dar pare destul de plin, constată Jade, oprindu-se în 
faţa intrării. 

— Ei, vom vedea ce putem face, zâmbi Zan. Mă aştepţi 
aici? 

— Da. 

Îl privi mergând printre mese, apoi se întoarse spre 
vitrinele magazinelor din spatele ei. 

După câteva minute, Zan se întoarse cu două pahare de 
băutură în mână. Părea foarte încântat. O atinse pe umăr, 
spunându-i: 

— Haide să ne uităm la bărci, sugeră el, zâmbind. 

— Şi cina? întrebă ea, înfometată. 

— Mai avem de aşteptat o oră. 

Merseră în tăcere, apoi se opriră să privească vasele care 
intrau şi plecau din port. 

Zan termină băutura şi aşeză cu grijă paharul jos, 
întorcându-se să-şi privească partenera. Ea îl ignoră. 

— Ştii, Jade, mă gândeam... că pentru cineva cu părul... 
acaju, eşti surprinzător de puţin violentă. 

— Cum aşa? 

— Păi, ca răspuns la mica noastră... dezbatere din seara 
asta, majoritatea femeilor m-ar fi pocnit, răspunse Zan, 
gânditor. Şi, deşi pari destul de fragilă, sunt sigur că ai 
destulă putere. Atunci, de ce atâtea scrupule? E împotriva 
principiilor tale? 

Jade se încruntă şi privi în pământ. 

— Nu, nu e. Dar prima dată când am încercat, am dat 
peste un bărbat foarte... voluntar. 


Deodată, i se făcu frig. Îşi strânse mâinile în jurul 
corpului, încercând să se încălzească. 

— Şi? insistă Zan. 

— Şi nimic, se răţoi ea, dorindu-şi în acea clipă să nu fi 
deschis subiectul. 

— Ce s-a întâmplat? repetă el. 

— Şi aproape că m-a lovit la rândul lui. 

Mâna lui Zan o prinse de braţ şi o întoarse către el. 

— Zan! protestă ea. 

— Cine? lubitul tău? 

Deodată, Jade deveni la fel de nervoasă ca şi el. De ce 
naiba nu-şi vedea de treaba lui? îi lovi braţul, dar el rezistă. 

— Nu, nu Fred. Îmi dai drumul, te rog? 

— Cine? Şi când? întrebă el sacadat, ignorându-i 
rugămintea. 

Jade respiră adânc. 

— Uite ce e, îmi pare rău că am adus vorba de asta, zise 
ea, smucindu-se. 

El o trase mai aproape. 

— Spune-mi... 

— Zan, îl întrerupse ea, corectează-mă dacă greşesc. Nu 
ţi-ai cerut deja scuze o dată în seara asta pentru că nu te-ai 
purtat frumos? 

Zan îi dădu drumul. 

— Nu vreau să ne certăm şi nu vreau să mai vorbesc 
despre asta. Las-o baltă! 

— Bine, bine, bine, se resemnă bărbatul. 

Jade căzu pe gânduri. Cum naiba se ajunsese la discuţia 
asta? Nu se mai gândise la Jack din acea seară, dar Zan o 
provocase să-şi amintească, şi descoperea cu mirare că 
gestul de atunci al bărbatului n-o mai durea. Era doar 
uimită că se putuse îndrăgosti de un asemenea om. Când 
se eliberase el? 

Braţul lui Zan o cuprinse pe după umeri. 


— Ţi-e frig, nu-i aşa, drăguţo? Haide să plecăm din vântul 
ăsta. De ce zâmbeşti? 

Jade nu răspunse. Îi zâmbea lui, dar asta nu i-o va spune 
niciodată. 

Mai aveau jumătate de oră de plimbare şi, la cererea 
tinerei, intrară într-o librărie. Jade se duse direct la 
secţiunea de romane polițiste. Haggerty, Hailey... căută 
ea... Halloran. Clipi. Erau mai multe romane decât s-ar fi 
aşteptat. În ultima săptămână începuse să se gândească la 
scris ca la o activitate îndelungată şi laborioasă. Dar, 
judecând după mulţimea titlurilor de aici, Zan nu scria 
mereu atât de încet. Scoase o carte din raft, se uită la 
copertă şi dădu paginile să citească primul capitol. Zan era 
Wyk Halloran, fără îndoială. Nu fusese o glumă. Stilul lui era 
inconfundabil. Alese o carte şi-l rugă pe Zan să-i împrumute 
banii s-o cumpere. 

— De ce nu? zise el, după o scurtă ezitare. Restul despre 
mine îl ştii. Haide, Jade, trebuie să ne grăbim. Am muncit 
din greu pentru rezervarea asta. 

În restaurant, chelneriţa blondă îl întâmpină pe Zan ca pe 
un vechi şi drag prieten. „Munca” lui nu fusese în zadar. 
Obţinuse o masă de două persoane chiar lângă fereastră, 
cel mai solicitat loc. Zan îi ţinu scaunul, cu o atentă şi 
neîndemânatică politeţe, apoi îi oferi meniul. Rămasă fără 
glas, Jade privi lumânarea aşezată pe masă între ei. Zan 
studia meniul. Pe chipul lui ca de granit nu se putea citi 
nimic. 

— Frumos loc, comentă bărbatul. Am auzit că servesc 
chiar şi mâncare, glumi el. 

Jade nu răspunse. Deşi ştia deja ce va mânca, se cufundă 
în lectura meniului, ascunzându-se de privirea lui. 

Oare cât timp trecuse de la ultima relaţie a lui Zan? se 
întrebă ea. De cât timp dispăruse Mona din viaţa lui? Dar, 
dacă se gândea mai bine, nu era necesar ca ultima femeie 


a lui să fi fost Mona. În mod cert, Zan putea cuceri rapid pe 
oricine. Poate de aceea relaţia cu ea era frustrantă. Oare 
Zan mai găsise vreo femeie care să-i reziste? îi plăceau 
provocările, se vedea clar, dar ea nu voia să fie doar o 
cucerire, un obiect pe care el să-l stăpânească. 

— Jade, ce vrei? Ai ales? 

— Te simţi în bani, Zan? 

— Oarecum. Sărbătorim, aşa că poţi să alegi orice. 

— Ce sărbătorim? 

El clătină din cap încet, privind-o. 

— Nu ştiu încă. 

Zâmbind, Jade începu să privească portul prin fereastră. 
Era lună plină. 

În timp ce Zan comandă, Jade scoase cartea cumpărată 
din geantă. Se opri asupra dedicaţiei. „Pentru A.I. Şi pentru 
Mona”, citi ea. Închise cartea la loc şi se uită către Zan. 

— Cine e A.I? 

— E polițistul lângă care am trăit aproape zi şi noapte ca 
să scriu cartea. 

— Şi s-a vândut bine? 

— Destul cât să plătesc taxele ca să mă înscriu la 
universitate. Columbia, adăugă el. 

— N-ai intrat la facultate? întrebă ea, neîncrezătoare. 

— Am renunţat în primul an. Mona se afla şi ea acolo, îşi 
făcea un masterat în economie. Ea m-a convins să mă las 
de şcoală şi să mă apuc de scris. Avea dreptate, mereu are. 

Zâmbetul cald care-i înflori pe buze nu era pentru ea, ci 
în amintirea Monei. 

— De asta, cartea îi e dedicată şi ei. 

— E prima ta carte, concluzionă Jade, absentă. 

Se gândea la femeia care o inspirase. 

Din nou Mona... O ştia de mult... Lucrurile începeau să se 
clarifice. Mai avusese şi alte relaţii, alte momente fericite, 
dar până la urmă se întorcea mereu la Mona. 


Când sosi mâncarea, Zan deveni vorbăreţ. Îi povesti 
despre anul pe care-l petrecuse la New York, stând mereu 
în preajma poliţiştilor. Cartea fusese editată în condiţii 
grafice excelente. 

Vorbiră mult, glumiră şi râseră până când cuplul de la 
masa vecină îşi arătă indignarea. 

Când se aduse cafeaua, Zan îşi schimbă dispoziţia. Privea 
tăcut ceaşca din faţa lui. Lui Jade îi plăcea această tăcere 
confortabilă. Se obişnuise să-l vadă gândind. Probabil că 
scria în capul lui şi spera că avea să reţină până mâine, 
pentru că nu voia să mai scrie nimic în seara asta. 

Jade luă o înghiţitură din cafea şi începu să se gândească 
la rândul ei. Luptase din greu cu sentimentele ei vreme de 
săptămâni. Oare cum era Zan ca iubit? Inima începu să-i 
bată cu putere. De fapt, ştia răspunsul la această întrebare. 
Era la fel, dar ceva mai intens. Cu ea, fusese şi tandru, şi 
ticălos, şi prietenos, şi tiran, puternic şi imprevizibil. Trupul 
ei se simţise foarte bine în braţele lui, în timp ce inima o 
duruse. Tot aşa putea fi şi pe viitor... şi la un moment dat 
avea să plece din viaţa ei. 

— Cred că e ilegal să mă priveşti aşa într-un loc public, 
Jade, vorbi el. La ce te gândeşti? 

Iluzia ei se spulberă. Ochii li se întâlniră. Zan se afla aici 
şi o privea cu ochi scrutători. Jade nu rezistă mult, şi începu 
să privească aiurea prin restaurant, simţindu-şi obrajii în 
flăcări. 

— Mă gândeam... la ultima oară când am mâncat aici, 
minţi ea. 

Dar Zan nu se mulţumi cu atât. 

— Şi când a fost asta? întrebă el, sceptic. 

Când... începu ea să se gândească, stânjenită. Cum de 
uitase aşa ceva? 

— In ziua în care eu şi Fred ne-am logodit. 

— Oh, răspunse el, plat. 


Jade îşi privi mâinile. Se simţea nefericită. Fragila 
legătură care-i unise în această seară se rupsese, distrusă 
de cuvintele ei. 

Simţea nevoia să plece. 

— Mă scuzi o secundă, Zan? 

El aprobă în tăcere. 

„Ce proastă sunt!” îşi spuse ea, privindu-se în oglinda de 
la toaletă. „Nu învăţ nimic, niciodată?” se întrebă, furioasă. 
Dar ştia că ultima ei experienţă n-o pregătise pentru 
personalitatea uimitoare a lui Zan. Avusese nevoie de un an 
ca să poată trece peste eşecul cu Jack. Cât îi va lua să se 
refacă după Zan, dacă se va îndrăgosti de acest bărbat? 
Zan lua tot ce-şi dorea fără să se scuze. 

Dacă... Ochii ei o priveau din oglindă cu mirare. Păreau 
aproape negri; pupilele erau dilatate. Nu pot fi atât de 
proastă, se gândi ea. Trecuse printr-o încercare grea, dar 
acum găsise un bărbat minunat, hotărât să rămână alături 
de ea. Nu-l va da la o parte pentru un tip ca Zan, care nu 
voia decât să se distreze. Alegerea nu era grea. O viaţă de 
tandreţe şi siguranţă sau o vară de distracţii. Respiră 
adânc. Nu era atât de proastă... mama ei fusese, dar nu ea. 

Când ieşi din toaletă, văzu că blonda care-i servise se 
afla la masa lor. Cu mâna în şold, cu zâmbetul pe buze şi cu 
un aer cuceritor, femeia conversa cu Zan. Bărbatul ridică 
fruntea şi-i zâmbi la rândul lui cu o expresie obraznică şi 
leneşă pe care nu i-o mai văzuse niciodată. _ 

Jade se opri în uşă, simțindu-se ca o proastă. Işi aminti că 
mai devreme se îngrijorase cu privire la viaţa sentimentală 
a bietului Zan. Se înfurie. Doamne, cât de idioată fusese! 
Zan se descurca de minune. Poate a fi trebuit să se întoarcă 
la toaletă sau... să se ducă acasă şi să-l lase în pace. Nu 
trebuia să-i strice posibilitatea de a lega o relaţie în seara 
asta. 

Privirea lui Zan rătăci prin încăpere, iar când o descoperi 


stând în uşă, zâmbetul îi păli. Sprâncenele lui se ridicară, 
transmiţându-i un mesaj misterios, pe care nu ştiu să-l 
interpreteze. Cu ochii încă la ea, îi răspunse absent femeii. 
Aceasta râse şi privi către Jade, cu o expresie satisfăcută pe 
chip, apoi plecă. Zan o aşteptă tăcut să se întoarcă la masă. 

— Ti-am comandat un lichior, îi spuse el când Jade se 
aşeză. 

— Mulţumesc, dar nu vreau. 

— Ei, bea-l totuşi, dacă l-am comandat. 

— Da, stăpâne, murmură ea cu insolenţă, sorbind din 
pahar. 

ÎI privi în tăcere şi apoi întrebă: 

— Ţi-ai făcut rost de o nouă prietenă? 

Zan nici măcar nu pretinse că nu pricepe cuvintele ei. 
Gura lui deveni fermă. 

— Nu-mi fac rost de prietene când scriu, Jade, răspunse 
el. 

— Oh? îl provocă ea. 

— Nici nu mă cert cu oamenii pe care-i plac. Nici nu pierd 
timpul ieşind la cină în oraş, aşa cum fac acum, adăugă el. 

— Oh? repetă Jade, simțindu-se stânjenită. Totuşi, cum 
mirarea ei părea să-l enerveze, insistă cu bună ştiinţă. 

— Da, roşcato, oh, o imită el, furios. E prima oară când 
fac aşa ceva, dar nu te mai gândi la asta. E doar una dintre 
regulile mele stricte, pe care le tot încalc de când ai intrat 
în viaţa mea. 

Întinse mâna peste masă, îi luă din mâna paharul, căută 
cu grijă locul pe unde băuse ea şi-l goli, comentând: 

— Asta pentru că oricum nu-l voiai. 

Frecând încet buza paharului de gura lui, îi studie chipul 
îmbujorat. 

— Şi dacă n-ai observat până acum, te anunţ că romanul 
nu merge nici el prea bine, adăugă el ironic. 

— Spui că te încurc? 


— Ce fată deşteaptă! aplaudă el, lăsând jos paharul. 

Ea respiră adânc. Va găsi o cale să-l rănească şi ea. 

— Ei, atunci haide să rezolvăm problema, nu? Am vândut 
opt tablouri luna asta, plus maşina. Sunt bogată. lţi cumpăr 
un reportofon, iar mie un bilet spre Grecia. 

Capul lui Zan se ridică încet. 

— Mai aminteşte o singură dată Grecia, şi-ţi rup gâtul, 
zise el, pe un ton politicos. Ai făcut o promisiune, îţi mai 
aminteşti? 

— Promisiunile... nu trebuie neapărat respectate, zise ea, 
începând să se ridice de pe scaun, mândră de replica ei de 
final. 

El lovi cu palma în masă. 

— Stai jos... 

Jade se aşeză, simțind privirile mirate ale celorlalţi clienţi. 
Închise ochii peste lacrimile care o invadară. Cum se 
ajunsese aici? Cum trecuseră de la glume la plâns? 

Amândoi rămaseră în aceeaşi poziţie. Jade avu o ciudată 
senzaţie de déjà vu. 

— Bun, ce vrei să demonstrezi? şopti el lângă obrazul 
tinerei. 

— Ar trebui să te razi, replică ea, încercând să ignore 
fericirea care o cuprinsese la atingerea lui. 

— Nu asta ar trebui. Să-ţi spun ce-mi doresc, Jade? îţi 
spun îndată. Dar vino mai aproape. E secret, nu vreau să 
audă toată lumea. 

— Zan... 

— Întreabă-mă ce vreau, insistă el. 

— Zan! 

— Nicio problemă, draga mea, am tot timpul la dispoziție. 
Dacă vrei, stăm aici toată noaptea. 

— Ce vrei? 

— Pe tine, zise el, luându-i mâna şi sărutându-i-o. Şi... îmi 
pare rău! Câte scuze mi-am cerut în seara asta? 


— Le-am pierdut şirul, răspunse ea cu amărăciune, 
întorcându-se spre fereastră. 

Părăsiră restaurantul şi merseră în tăcere unul lângă 
altul. Ajunseră destul de repede în faţa casei ei şi Zan 
începu să urce scările spre etaj. Atunci, Jade îşi dădu seama 
că bărbatul credea că locuieşte încă la etaj. 

Se întoarse spre el şi-i zâmbi. 

— Mulţumesc, Zan, pentru cină, zise ea brusc, sperând c- 
o va lăsa şi va pleca. 

— Cu plăcere, răspunse el, continuând să urce. 

Dacă mai rămânea aici, în faţa lui, Zan va crede că 
aşteaptă să fie sărutată. 

— Noapte bună, îi spuse ea ferm. 

— Nu, vreau să verific rezistenţa scărilor, glumi el. 

Jade rămăsese fără soluţii. Dar ochii îi căzură pe cutia de 
scrisori. lată salvarea. Scoase plicul dinăuntru şi începu să 
coboare scările, să aibă mai multă lumină. Dragul de Fred! 
Mereu intervenea când avea nevoie de el! 

— Ce naiba faci, Jade? întrebă Zan, privind înapoi. 

— In sfârşit, scrisoarea de la Fred! exclamă ea. Poşta 
ajunge foarte greu din Grecia, adăugă ea, începând să 
desfacă plicul. 

— Drăguţ! Haide sus! 

— E suficientă lumină afară, de la lună. E mai romantic 
aici. 

ÎI privi rugătoare: 

— Du-te acasă, Zan! Eşti obosit. Mă duc înăuntru într-o 
clipă. 

Mormăind ceva indescifrabil, Zan se aşeză lângă ea. 

— Bine, fie cum vrei tu! Hai, citeşte. 

Jade clătină din cap: 

— Zan, e ceva personal. Du-te acasă! 

— Vrei să-ţi povestesc ce se poate întâmpla tinerelor 
singure care stau afară în stradă la unu noaptea, cu ochii în 


scrisori şi cu mintea la Grecia? ţipă el. Citeşti despre ele în 
fiecare zi în ziare, şi nu la rubrica de anecdote. Urcă şi mă 
duc acasă bucuros. 

Jade răsuflă, indignată. Ochii lui străluceau în noapte, 
respiraţia lui îi încălzea faţa. Erau atât de aproape! lar ei îi 
era uşor să întindă mâna şi să-i atingă obrazul, să 
transforme mânia lui în... altceva. 

— Zan replică ea blând, aici nu-i New York, eu nu mai 
sunt mică şi mă duc la culcare când vreau. E clar? 

— Destul de clar! zise el trist, coborând scările şi ieşind în 
stradă. 

— Zan! strigă ea în urma lui. Zan, te rog! 

Nu-l putea lăsa să plece astfel. 

El se întoarse. O umbră înaltă, indistinctă în lumina lunii, 
aşteptând. 

— Eu... te rog... 

Nu ştia ce să spună, iar ce voia să spună nu putea. 

— La ce oră să vin mâine? 

— Nu veni mâine! 

— Dar... când... 

— Te sun eu! Am nevoie de câteva zile să mă gândesc, 
zise el, întorcându-i spatele. Nervoasă, Jade ţipă: 

— S-ar putea să nu mă găseşti, zilele astea. 

— Ar fi mai bine să faci în aşa fel încât să te găsesc, 
răspunse el. 

Jade rămase vreme îndelungată afară, cu scrisoarea în 
mâini. Clipind din ochi, intră în sfârşit în casă. 


Capitolul 7 


Rostogolindu-se pe salteaua care-i servea drept pat de 
câteva săptămâni, Jade întinse mâna şi ridică receptorul, 
apoi se trânti la loc pe pernă, cu el la ureche. 

— Roşcato? auzi vocea lui Zan, care-i aduse un zâmbet 
larg pe chip. Ochii ei se deschiseră, privind veseli tavanul. 
Vopsise întreaga cameră ieri şi arăta foarte frumos. 

— E cineva acolo? 

— Nimeni, cu numele ăsta. 

— Hmm. 

Jade şi-l imagină stând cu spatele lipit de dulapul din 
bucătărie. 

— Ai văzut cumva prin preajmă o fată cu ochi verzi şi 
părul acaju, care scrie la calculator şi sparge ouă? 

— Pot să verific, domnule. Aveţi vreun mesaj pentru ea? 

— Da, îi poţi spune că după trei zile în care am mâncat 
numai cereale cu lapte, mă simt absolut sfârşit? Şi că o 
vreau înapoi, cu omletele ei cu tot, în termenii pe care-i 
propune? 

— Cu orice condiţie? se întinse Jade, leneşă. 

— Umm... Ei, pot reformula. Spune-i că dacă nu-şi aduce 
drăgălaşa fiinţă încoace de urgenţă, va avea de suferit. 
Spune-i doar atât. Ai priceput, drăguță? 

— Da, domnule. Altceva? 

— Da, zise el în şoaptă, mai spune-i... Nimic, lasă, se 
răzgândi el. Nu întârzia. 

Jade puse receptorul în furcă şi privi gânditoare telefonul. 
După o clipă, zâmbi din nou. Clătină din cap şi se ridică, 
intrând fericită în baie. Deci, o iertase până la urmă. Sau 
hotărâse că avea nevoie de ea. 

Absentă, puse peria de păr pe masă, îşi strânse părul şi 
se spălă în chiuveta din bucătărie. Cea din baie era 
înfundată. 


Zan trebuia să ştie s-o desfunde... Păcat că nu-i putea 
cere sfatul. Ridică din umeri şi zâmbi plantelor din casă. Va 
fi nevoită s-o repare singură. Astăzi se simţea de parcă ar fi 
fost în stare să repare orice. 

Pieptănându-şi părul, dădu cu ochii de fotografia lui Fred. 
Zâmbi. Nu era drept. De ce-i era dor de Zan atât de repede, 
dar nu se mai gândise la Fred de o lună de zile? Fred... Ce-i 
mai putea cere până la urmă? Răbdare? Fusese destul de 
răbdător. Dar şi exasperat, şi rănit. Unde era atunci când o 
sunase?... De două ori se întâmplase!... Ce se petrecea 
acolo?... Ce era cu datoria asta misterioasă a ei?... îl mai 
iubea?... Clătină din cap. _ 

„Nu-i drept, Fred, se gândi ea...” Ştia că e vina ei. Intr-un 
fel. Nu-l putea învinovăţi pe Zan. Bărbatul nu dorise să fie 
accidentat. Era vina ei. 

O, va întârzia! îşi luă în grabă o bluză albastră pe care 
Zan n-o cunoştea şi se îmbrăcă rapid. leşi zâmbind pe uşă 
şi se uită în jur. Cerul era albastru, dimineaţa era frumoasă, 
păsărelele cântau. Ah, ce zi minunată! 

Bătu în uşa lui Zan, emoţionată. Dar nimeni nu veni să 
deschidă. Unde naiba era? Încercă din nou. Nimic. Ridică 
din umeri şi scoase din poşetă propria ei cheie, pe care n-o 
folosise niciodată până atunci. 

— Zan! îl strigă ea, păşind înăuntru. 

Niciun răspuns. Intră în living, amintindu-şi de prima oară 
când venise la el acasă. Îi fusese frică. Acum, era de parcă 
s-ar fi întors acasă. 

— Zan! 

Nimeni nu-i ieşi în întâmpinare. Deschise uşile glisante 
ale balconului. Nu departe, în port, zări o mică 
ambarcaţiune. Jade zâmbi. Pe punte zări capul blond al lui 
Zan. 

Bărbatul stătea întins pe un şezlong. 

Jade cobori în grabă, şi ajunse repede lângă barcă. 


Deodată, Zan se ridică, întinzând mâna după cana de cafea. 
Privirea lui se întoarse către Jade, şi scăpă din mână lichidul 
fierbinte. 

— Ah, la naiba! exclamă el. În curând, o să mă omori, 
Jade. Accident de maşină, infarct, opărire. Intr-un fel sau 
altul, îmi vii tu de hac. 

Râzând, Jade zise: 

— Îmi pare rău, Zan. Eşti bine? 

— Da, mormăi el. Ai venit repede, adăugă el absent. Nu 
te aşteptam decât peste o jumătate de oră. 

— Din câte mi-ai spus, mi-am dat seama că ai prefera să 
mă grăbesc. 

Privi în jur. 

— Asta e un adevărat iaht. Pot să urc? continuă ea. 

— Se pare că deja te-ai urcat. Ar trebui să înveţi eticheta. 
În primul rând, nu-i voie cu pantofi de afară. Descalţă-te! 

Zâmbind, Jade ascultă. Nimic nu se schimbase între ei, şi 
Jade era pregătită pentru o nouă zi de fericire. 

— De unde-l ai? întrebă ea. 

Zan îi privi picioarele lungi şi clipi. 

— Îl am de o lună. Acum, stai jos şi spune-mi ce ştii 
despre navigaţie! 

— Coca, prora, punte, ancoră, zise Jade, ridicând din 
umeri 

Zan se strâmbă. 

— Ah, mi-era teamă că asta vei spune. Bun, să începem 
cu vocabularul. 

— După cafea, se rugă Jade, zărind ibricul pe măsuţă. 

— Te deranjează să bei din cana mea? întrebă Zan, 
aplecându-se să-şi recupereze ceaşca. E singura pe care o 
am aici. 

Ea zâmbi şi aşteptă ca Zan să-i toarne cafeaua. 

— Care e numele bărcii? 

— Inspiraţie. 


Tânăra privi în jur, în timp ce Zan aştepta cu mâna 
întinsă să-şi ia cana. 

— Mincinosule, izbucni ea, râzând. 

Luă cana şi-şi concentră privirea asupra ei. 

Poate că lucrurile se schimbaseră totuşi. Nu se mai putea 
uita în ochii jucăuşi ai lui Zan. Era ca şi cum privirile lor ar fi 
vorbit un alt limbaj, mai profund decât cel al cuvintelor. 

— Mmm, zise Zan, gânditor. Nu are nume. E doar o barcă 
împrumutată. Nu e iubirea nimănui. 

— Atunci, va trebui să-i dăm noi un nume. Dar nu te va 
deranja din scris? întrebă ea, sorbind din cafea. 

— Nu, replică Zan, gânditor. Dimpotrivă. Cred că este 
exact lucrul de care aveam nevoie. Ne putem muta aici 
biroul. Mă gândeam să te las pe tine să te ocupi de 
navigaţie, în timp ce eu mă gândesc la roman. 

— Dar, Zan, eu nu ştiu nimic despre asta. 

— Oricine ştie să conducă un Porsche, poate naviga. E 
vorba de practică. Şi pentru asta avem timp, zâmbi el. 

În următoarele două săptămâni, Jade fu într-adevăr 
învățată să navigheze. Când nu scriau. Era uşor, aşa cum 
Zan spusese. După câteva zile, Jade era cea care ţinea 
cârma, în timp ce Zan stătea confortabil în şezlong, cu ochi 
visători. Era minunat. Tinerei îi plăcea să navigheze 
dimineaţa, când vântul era uşor. 

Romanul progresa însă la fel de încet ca lecţiile de 
navigaţie. Începuseră să lucreze la secvențele din trecut, 
care se legau în mod misterios de întâmplările prezente ale 
naraţiunii. Zan părea să ştie exact ce vrea. Plănuise această 
parte a cărţii în urmă cu multe luni. 

— Dar ce legătură are Cupa Americii din 1934 cu 
criminalul din 1980? întrebă Jade, ridicând ochii din foaie. 

Plecaseră cu barca şi luau prânzul la iarbă verde, iar Jade 
nota acum în carneţelul ei gândurile bărbatului. 

— Haide, spune! insistă ea. 


— Linişte, mă gândesc, şopti el. 

Jade aşteptă în tăcere. 

Zan zise deodată: 

— Ah, nu-i bine. 

Se întinse şi se ridică fără grabă, îndreptându-se către 
proviziile pe care le aduseseră cu ei. Se întoarse, 
întinzându-i o bere lui Jade. 

— Bere după-amiaza? întrebă ea, ridicând o sprânceană. 

— Am muncit din greu astăzi. Vom face o pauză şi ne 
vom întoarce la roman diseară, zise el, sorbind din bere cu 
ochii închişi. 

Jade bău la rândul ei, studiindu-i chipul. Acum, singurele 
dorinţe ale lui Zan erau ajutorul la scris şi în bucătărie, dar 
din când în când în ochii lui cenușii zărea o privire care 
tânjea după dragoste. Nimic surprinzător. Era un bărbat 
căruia-i plăceau femeile, nu era nicio îndoială. 

Simţindu-se deodată tristă, Jade bău ce mai rămăsese din 
bere şi privi în jur. Clipi. Oraşul dispăruse. Deasupra, cerul 
strălucea. 

— Zan! 

— Da, dulceaţă! zise el, ridicându-se la nota alarmată din 
vocea ei. Hmm, adăugă el. 

Privi în jur şi se întoarse spre ea, zâmbind: 

— Nicio problemă, dulceaţă. Nu mă rătăcesc, îmi găsesc 
întotdeauna drumul spre casă. 

— Eşti sigur? îl privi Jade, uimită şi destul de nervoasă. 

Nu se mai vedea nimic în jur, nici măcar orizontul. Marea 
şi cerul se topeau într-un infinit albastru. 

— Mm-hmm. 

În vocea lui nu se ghicea niciun fel de îngrijorare. 

— Putem să urmăm linia țărmului. Să aşteptăm jumătate 
de oră şi vedem rezultatele. 

— Bine, aprobă Jade. 

Dacă Zan spunea că o va duce înapoi, atunci aşa era. Și 


totuşi, era înspăimântată. Se aşeză cu genunchii ridicaţi la 
piept şi-şi puse mâinile la ochi să nu mai vadă perfecta 
întindere albastră din jur, punctată ici şi colo de urme 
alburii. Oare ceața era cea care o înspăimânta, sau faptul 
că se afla singură cu Zan? Se întinse. Undeva departe, o 
barcă se auzi. 

Zan se aşeză la rândul lui. Părea atât de singur, de trist. 
Simţea nevoia să-l ajute. Dar să fie singur era o chestiune 
autoimpusă. Altfel, nu putea scrie. lar dacă el era cel care 
făcea regulile, tot el le putea încălca, dacă deveneau prea 
înrobitoare, prea dureroase. Un singur telefon le putea 
aduce înapoi pe lrena, pe Mona sau pe altcineva din zecile 
de femei al căror număr îl avea în cartea de telefon. Era 
alegerea lui să fie singur. Şi nu era deloc treaba ei. 

— Cum e, Jade, să fii îndrăgostit? 

Vocea lui sunase încet, uşor amuzată. 

Tânăra îşi ridică braţul, iar capul lui se aplecă pe umărul 
ei. 

— Ce vrei să spui? 

— Exact ce te-am întrebat. Cum e? 

Oare vorbea serios? Nu, era doar una din glumele lui! 
Chiar dacă-i fusese sau nu credincios, n-o iubise oare pe 
Mona? 

— Cred că aşa ceva e un teribil handicap pentru un 
scriitor, răspunse ea cu blândeţe, să nu cunoască 
dragostea... în ultimele pagini scrise despre eroina ta 
blondă, cred că te-ai descurcat foarte bine... El se întoarse 
spre ea. 

— Vrei să spui roşcata? Crezi că n-am observat că i-ai 
schimbat culoarea părului? Te-am lăsat în pace, dar nu uita 
că autorul are ultimul cuvânt... Oricum, asta nu-i dragoste, 
ci sex, Jade. Spune-mi cum e dragostea. Te clatini pe 
picioare? îţi vâjâie capul? Eşti atât de absorbit încât treci pe 
roşu? 


Jade ignoră ultima lui remarcă şi încercă să se gândească 
la Fred. Nu-i mai ţinea minte chipul. 

— Ei... îţi doreşti să fii cu el... eşti fericită când e fericit... 

Deodată, se întrerupse. 

— Să fim serioşi, Zan! Trebuie să ştii cum e! Ai mai fost 
îndrăgostit, chiar dacă n-a durat... 

— Păi, tocmai pentru că n-a durat... înseamnă că n-a fost 
dragoste, zise el, cu o logică de copil. Deci, nu ştiu nimic 
despre asta. 

„Dacă n-a durat, n-a fost dragoste”. Vorbele lui îi 
răsunară în minte. Cerul violet o apăsa. Peisajul era 
dezolant. Dacă n-a durat - aceste cuvinte erau încărcate de 
singurătate. Nu era numai cazul lui Zan, care nu ştia ce era 
dragostea, ci şi al ei, care simţea că iubirea ei pentru Fred 
se topea, asemenea ceţii împrăştiate de vânt. 

— Ţi-e frig, nu-i aşa, roşcato? 

Mâna lui puternică se strecură în spatele ei şi bărbatul o 
trase mai aproape, sprijinind-o de umărul lui. 

Jade se întinse pe spate rigidă, prea înfrigurată şi prea 
însingurată ca să se poată relaxa. La atingerea ei, Zan 
respiră adânc, dar asta fu totul. Nu-i mai pretinse nimic. 
Doar o strânse în braţele lui calde. Jade închise ochii. 

— Povesteşte-mi despre celălalt, îi şopti Zan la ureche. 
Cel dinaintea lui Fred. 

Jade încercă să se ridice, indignată, dar mâinile lui se 
strânseră mai tare în jurul ei. 

Ea clătină din cap. 

— Nu-i nimic de spus. 

Bărbatul îi şopti: 

— Mincinoaso! 

Apoi, după câteva clipe, reluă: 

— Ai mai spus cuiva despre el? Fie şi lui Fred? 

Jade tăcu. In primele luni împreună, Fred aflase că 
suferea şi făcuse tot posibilul s-o consoleze, dar ea nu-i 


spusese nimic clar despre durerea ei. 

— Nu, murmură ea, lipindu-se iar de trupul lui cald. 

— Atunci, înseamnă că sunt destule de spus. Să auzim. 

— Nu, repetă ea. 

— Poţi să ajungi la coşul cu mâncare, draga mea? întrebă 
el, arătând către dreapta ei. 

— Nu, răspunse ea, încercând să se ridice, dar fiind 
împiedicată de mâna lui. De ce? 

— Nu contează, răspunse el. Mă întrebam dacă am luat 
detectorul de minciuni, adăugă el, tachinând-o. Spune-mi! 

— Am fost atât de proastă, Zan, începu ea. 

— Să fii prost este un drept dat de Dumnezeu până când 
împlineşti douăzeci şi cinci de ani. Sau poate e o povară. 
Câţi ani aveai? întrebă el, cu o voce caldă, care i se strecură 
în inimă. 

— Nu eram foarte mică, răspunse ea tăios. S-a întâmplat 
abia acum un an. 

— Douăzeci şi trei, deci. Nu erai nici foarte bătrână, 
comentă el, zâmbind. El cine era? 

— Un profesor care venise doar pentru un trimestru la 
şcoala unde predam eu. Era irlandez. 

Se gândi la el. Avea o voce plăcută şi un chip fermecător. 

— Şi era căsătorit, normal, dar a pretins că e singur, 
completă Zan. 

— De unde ştii? exclamă ea. 

Se uită spre el. Bărbatul râdea. 

— Să te ia naiba, Zan! replică ea, sucindu-i braţul. 

— Hei, hei, îmi pare rău, draga mea, zise el printre 
gemete şi hohote de râs. Imi pare rău. 

Jade nu mai vru să se întoarcă în braţele lui şi se ţinu 
deoparte. Zan veni mai aproape de ea şi îşi frecă faţa de 
părul ei încet, hipnotizant. Până la urmă, tânăra cedă lupta 
şi-i permise o nouă îmbrăţişare. 

— Şi când ai aflat? întrebă el. 


Jade respiră adânc. Se părea că Zan reuşea să afle tot. 
Nici măcar n-avea nevoie de detectorul de minciuni. Dar 
poate că aşa era mai bine. Putea în sfârşit să renunţe la 
această parte din viaţa ei. 

— Chiar în noaptea în care... în care... voiam... zise ea 
încurcată. 

— Încearcă „să mă culc cu el”, îi oferi el soluţia. Există şi 
cuvinte mai bune, dar au exact acelaşi sens. 

Ea încuviinţă din cap. 

— A deschis o sticlă de şampanie... continuă ea. 

— Un ticălos din cap până-n picioare, comentă Zan cu 
amărăciune. Şi apoi? 

— Nevasta lui... a dat peste noi. Era manechin, o 
englezoaică. Lucra la New York şi venise la el pe 
neaşteptate să-i facă o surpriză. Era foarte frumoasă şi 
avea mult sânge rece. S-a uitat la mine cu atenţie, i-a spus 
că gusturile lui se îmbunătăţiseră şi l-a întrebat dacă voia 
să-şi facă luna de miere tot în Irlanda. 

— Se pusese problema căsătoriei? explodă Zan. 

— Da... desigur, zise ea, stânjenită. Era un mincinos, iar 
eu eram îndrăgostită. 

Jade îşi muşcă sălbatic buzele. 

— Drăguţa de tine. Ce prostuţă ai mai fost! 

De ce trebuie să fii mereu atât de serioasă? Te poţi juca, 
să ştii, fără să te gândeşti mereu la dragoste, Jade! 

Ochii ei clipiră, încărcaţi de lacrimi. Asta era soluţia lui 
Zan? 

— Şi pe urmă, ce s-a întâmplat? 

— Soţia lui s-a dus în dormitor, iar eu am vrut să plec. S-a 
ţinut după mine... şi mi-a spus că nevasta lui va pleca peste 
câteva zile, povesti Jade printre sughiţuri de plâns. L-am 
pocnit... iar el m-a lovit la rândul lui. 

— Cu palma sau cu pumnul? 

Intrebarea era atât de tipic masculină, încât Jade izbucni 


în râs. 

— Nu ştiu, Zan, nu mă aşteptam la asta, răspunse ea, 
întinzându-se pe pieptul lui. Am văzut stele verzi. M-am 
trezit jos, pe scări. Între timp, închisese uşa. Asta-i tot. 
Toată povestea. 

Zan rămăsese tăcut. 

— Nu mai e în America, nu? întrebă el într-un sfârşit. 

Jade zâmbi. 

— Nu, nu mai e. Nu-l mai poţi bate. Dar îţi mulţumesc 
oricum pentru intenţie. 

El mormăi ceva în părul ei, apoi rămaseră aşa vreme 
îndelungată, emoţionaţi. 

Până la urmă, Jade ridică fruntea şi se întoarse către Zan. 

— Nu-i aşa că ceața s-a mai risipit? 

Undeva departe se zărea ţărmul. 

— O să se întunece, Zan. Ar fi bine să ne îndreptăm spre 
port. 

— Mmm, aprobă el. Imediat. Mai spune-mi, te rog, un 
singur lucru. 

— Ce anume? 

— Cum a intrat în viaţa ta Fred şi a adunat rămăşiţele. 

— N-a adunat nicio rămăşiţă, ridică ea tonul. 

Ah, nu trebuia să aibă încredere în Zan. Uite cum 
începuse să-şi râdă din nou de Fred. 

— Ei, cum a reuşit să egaleze scorul, dacă preferi formula 
asta, zise Zan bătând în retragere. Am zis asta, pentru că 
mi se pare o expresie mai potrivită pentru un arheolog. Dar 
nu-i nimic, putem folosi o expresie din fotbal. 

Jade îl privi cu un zâmbet lipsit de veselie şi nu răspunse. 
Întrebarea lui nu merita un răspuns. Deşi, şi de data asta, 
Zan ţintise corect. Îl cunoscuse pe Fred înaintea lui Jack şi 
chiar ieşiră împreună de câteva ori, dar îi refuzase cererea 
în căsătorie. În primele luni după despărţirea de Jack, Fred 
se purtase cu aceeaşi blândeţe şi înţelegere dintotdeauna. 


Deveniseră mai apropiaţi, dar nu erau iubiţi, ci doar 
prieteni. Asta până în primăvară, când nebuna ei mamă 
fugise în California cu un bărbat. Abia atunci, Jade îşi 
revenise şi-i acordase mai multă atenţie lui Fred. 

— O, Fred a fost exact omul de care aveai nevoie, nu? 
comentă Zan, încercând să-i smulgă o mărturisire. Un 
bărbat drăguţ şi prezentabil... Ah, trebuie să fi fost un 
sprijin de nădejde după nefericita aventură cu irlandezul. 

Jade tăcu. 

— Hai, zi, o scutură el. 

— La naiba, Zan, n-a fost aşa! izbucni ea 

Mama ei îşi abandonase soţul. Era un bărbat bun, iubitor, 
lipsit de surprize. Fugise în schimb cu un tip simpatic, 
îndrăzneţ şi aventurier. Ei bine, Jade îşi învățase lecţia. Işi 
dăduse seama că era pe cale să facă acelaşi lucru. Timp de 
trei ani, ignorase sentimentele unui bărbat bun şi fidel în 
dragoste, alergând după o himeră ca un copil după 
curcubeu, în timp ce adevărata dragoste se afla chiar lângă 
ea. Unii oameni puteau fi proşti toată viaţa, trecând pe 
lângă dragoste în căutarea ei. Ea nu avea de gând să fie. Ea 
şi Fred aveau să rămână împreună... 

— Cred că a fost o adevărată binecuvântare pentru 
orgoliul tău să spui „da” unui bărbat care te aprecia şi care 
probabil se credea cel mai norocos om de pe pământ că te 
putea avea de soţie. Nu-i aşa? Nu aşa a fost? zise el cu o 
voce dură. 

Ea renunţă. Se întoarse spre el şi-i privi ochii de un 
cenuşiu glacial. 

— Nu, n-a fost deloc aşa. Mi-am dat seama că-l iubesc! 

— Că-l iubeşti? Nici măcar nu cunoşti înţelesul cuvântului, 
atacă Zan. „Dragostea înseamnă să fii fericită când el e 
fericit”, cită el. Dar cealaltă parte a iubirii, Jade, partea ei 
întunecată? Monstrul cu ochi verzi care te pândeşte? 
Sentimentul dureros când te trezeşti dimineaţă într-un pat 


care e prea mare pentru unul singur, iar ea nu e nicăieri 
prin preajmă? Nu cunoşti nimic despre asta, nu-i aşa, draga 
mea? Te-am urmărit, Jade, şi dacă ţi-a fost dor de Fred, ai 
ascuns foarte bine asta. Cred că-l iubeşti cu mintea, nu cu 
inima! 

— Opreşte-te! ţipă ea, cu ochii în lacrimi. 

— O singură dată ţi-am văzut chipul de îndrăgostită, Jade. 
Şi asta s-a întâmplat atunci, la restaurant, când te gândeai 
la ziua în care te-ai logodit. 

În acea seară la restaurant... când se gândea la Zan, la 
ce fel de iubit ar fi... Jade tăcu, simțind cum obrajii îi devin 
stacojii. Nu! îi spuse o voce interioară. Nu, nu trebuie să fii 
atât de proastă! 

El o studie fără milă timp de câteva minute. 

— Poate că te-ai convins singură că eşti îndrăgostită, 
roşcato, şopti el gânditor. Dar îţi sugerez să te gândeşti mai 
bine. Nu cred că este tocmai adevărat. Pe mine nu m-ai 
convins deloc. 

Prinsă în braţele lui, ea clătină din cap. 

— Şi cum vrei să te conving? întrebă ea. 

Dar cum avea să se convingă din nou pe sine? Ah, Zan 
era imposibil! Strica orice atingea! 

Furia ei îl amuză pe bărbatul în braţele căruia stătea. Nu 
zâmbea, dar ochii lui erau jucăuşi. 

— Ce părere ai de un sărut? sugeră el pe un ton grav. 
Dacă-l iubeşti atât de tare pe Fred, sărutul meu te va lăsa 
rece. Poate asta mă va convinge. Ea îşi întoarse capul către 
el şi pocni din buze. 

— Aşa ceva nu va dovedi nimic! protestă ea, încercând 
să-şi mascheze frica în spatele furiei. E vorba doar de sex. 
Dragostea e altceva. Ochii lui cenușii se îngustară. 

— Şi crezi că eşti atât de experimentată, roşcato, încât 
să-ţi dai seama de diferenţă? zâmbi el. 

— În orice caz, ştiu mai bine decât tine, replică ea. 


— Da? Atunci, spune-mi ce e asta. Dragoste sau sex? 

Braţele lui se strânseră mai tare în jurul ei. Jade îi simţea 
respiraţia caldă pe obraz, dar sărutul încă nu veni. Tânăra 
respiră adânc, simțindu-se ca o proastă, pentru că-i 
aşteptase sărutul cu ochii închişi. Ce naiba făcea? îşi râdea 
de ea? Incet, cu grijă îşi deschise ochii. Nimic nu se 
întâmplă. 

El zâmbi încetişor lângă buzele ei, cu braţul petrecut 
după umărul ei. Gura lui începu apoi să se mişte încet, 
hipnotizant, cerându-şi drepturile. 

_ Dragoste sau sex? întrebase el. Jade ştia acum răspunsul. 
Il ştiuse întotdeauna. Era dragoste. 

Pentru ea. Buzele ei alunecară sub ale bărbatului, într-o 
ultimă încercare de a evita răspunsul la întrebare. 

Pentru ea, era vorba de dragoste, dar pentru Zan ce 
însemnau toate astea? Răsuflarea lui îi mângâia obrazul. Ce 
însemna acest sărut pentru Zan? Zan, care avea o iubită în 
New York şi una în Europa. Zan, care pretindea că era bine 
să te joci şi că nu trebuia să fii mereu serios într-o relaţie. 
Gura ei fu până la urmă îmblânzită şi Zan îi luă în stăpânire 
buzele. Ea protestă uşor, iar el zâmbi. 

— Spune. Ai aflat? şopti el. 

Jade tăcu şi-şi ridică fruntea, privind ceața, în timp ce 
buzele lui alunecau pe gâtul ei. Pentru Zan, totul se 
învârtea în jurul dorinţei. Era clar vorba despre sex. 

Relaţia lor putea fi veselă şi lipsită de complicaţii, dar 
avea să dureze la fel de mult cât ceața care plutea 
deasupra lor. 

— Care să fie? întrebă el din nou, oprindu-şi buzele pe 
gâtul ei. 

Mâinile bărbatului o eliberară cu grijă. 

— Hmm? insistă el, începând să-i mângâie sânii. 

Jade nu răspunse. 

Chiar dacă senzațiile pe care le simţea erau minunate, nu 


putea fi vorba de dragoste. Deci, nu putea dura. Şi ce se va 
întâmpla când Zan îşi va termina cartea şi, cu dorinţele 
satisfăcute, va porni mai departe? îl împinse departe de ea. 

O va părăsi, iar ea va fi distrusă. Asta se va întâmpla. 
Fiinţa ei se va risipi în bucățele prea mici şi prea 
împrăştiate pentru ca vreun arheolog să se mai deranjeze 
să le pună la loc. 

Jade îl împinse şi mai tare, se ridică cu greutate şi se 
îndepărtă de el. Zan se uită în tăcere la ea, ochii lui cenuşii 
mângâindu-i trupul cu o satisfacţie pe care nu şi-o putea 
ascunde. 

— Ei bine, roşcato, întrebă el pentru a nu ştiu câta oară, 
ce să fie - dragoste sau sex? 

Aproape că-l ura în aceste momente pentru ceea ce-i 
făcuse, se gândi Jade, ameţită. Se dădu încă un pas înapoi. 
Puntea era prea mică pentru amândoi. Barca era prea mică! 

Zan se ridică. 

— Nu ţi-ai dat seama încă? reîncepu el, zâmbind. Atunci, 
să mai încercăm un sărut. Poate te va lămuri. 

Mâna lui se îndreptă spre braţul ei gol, dar ea îl împinse 
şi se dădu înapoi. 

— Zan, nu mă mai atinge! 

— De ce, draga mea? 

Pentru că încă un sărut ar fi însemnat sfârşitul ei, i-ar fi 
răpit şi ultima rămăşiţă de bun-simţ şi de rezistenţă. 

— Pentru că îl iubesc pe Fred! minţi ea, dându-se înapoi 
încă un pas. 

— Mincinoaso. Nu te cred, zise el încet, mergând spre ea. 

Ochii ei îl urmăreau, continuând să înainteze spre 
marginea bărcii. 

— Zan, dacă mă mai atingi o singură dată, sar! ţipă ea. 

Ochii lui clipiră amuzaţi. 

— Nu te cred, repetă el, întinzând mâna spre ea, ca un 
copil care încearcă să prindă un fluture. 


Ea se uită peste umăr la apă, apoi se întoarse spre el. 

— Zan! ţipă ea, văzându-l că se apropie. 

El o prinse de mână, dar tânăra scăpă şi sări în apă. 

— Oh! zise ea. 

Doamne, cât era de rece! se gândi Jade când atinse 
suprafaţa apei. 

— Oh! repetă ea. 

Zan se aplecă şi-i întinse mâna. 

— Jade, vino aici! 

Apa era prea rece ca să mai poată continua cearta. 
Totuşi, clătină din cap şi spuse: 

— Nu, Zan! O să înot spre țărm. 

Se întoarse cu spatele la barcă şi începu să înainteze 
rapid, luptând cu frigul. Ţărmul nu era departe. 

— Jade, e mai departe decât pare. Vino înapoi! 

Nu-l mai auzise niciodată vorbind astfel. Ceva între 
poruncă şi îngrijorare se ghicea în tonul lui. Frica o 
cuprinse. Dar ajunsese prea departe, nu se mai putea 
întoarce. Trebuia să înainteze. 

— Jade! strigă el încă o dată. 

Vocea lui o îngheţă mai mult decât apa sărată care o 
înconjura. Începu să înoate şi mai rapid, simțind deja 
greutatea hainelor ude. 

În spate, auzi barca mişcându-se. Putea să se descurce şi 
singur, dar braţul bolnav avea să-l încetinească în 
manevrarea bărcii. 

Jade ridică fruntea să privească ţărmul. Era mai aproape 
acum. Începu să înoate cu toată puterea. Respira din ce în 
ce mai greu. Vedea stâncile de la țărm. Un val o lovi în faţă. 
Oare avea să se înece? Uită de Zan şi începu să înoate ca 
să-şi salveze viaţa. 

| Se păru că înoată de o veşnicie. Unde naiba era Zan? 
Piciorul ei atinse o clipă fundul apei, dar îl pierdu din nou, 
trasă de curent înapoi. Trebuia să reuşească. 


Acum sau niciodată. Atinse din nou fundul. Poate că până 
la urmă avea să reuşească. 

Ajunse. Se întoarse înapoi spre apă, tremurând din toate 
încheieturile. Palidă în lumina apusului, barca se îndrepta 
către țărm. La cârmă zări o siluetă întunecată. Ochii ei se 
umplură de lacrimi şi întreg trupul ei fu invadat de o ciudată 
căldură. O păzise în tot acest timp, fusese chiar lângă ea, 
gata s-o ajute. Dacă ar fi fost învinsă de curent, Zan s-ar fi 
aflat acolo, aproape... 

Pe când barca se apropia, ochii lor se întâlniră şi căldura 
pe care o simţise mai devreme se risipi. Jade fu cuprinsă de 
un tremur. În ochii lui putea citi furia. Nu trebuia să le vadă 
expresia de gheaţă care să simtă mânia din ei. Deodată, fu 
foarte fericită că Zan n-o putea ajunge. 

Se priviră până când barca alunecă uşor pe lângă ea. 
Jade se îndreptă spre casă. 

Îngerul ei păzitor lucra peste program în seara asta, se 
gândi Jade. O patrulă a poliţiei o ajunse din urmă şi o 
conduse acasă, după o lecţie de morală privitoare la 
oamenii care sunt destul de stupizi încât să înoate singuri 
pe o astfel de vreme. Cheile casei se aflau încă în buzunarul 
şortului, iar Zan n-o aştepta la uşă. Nu încă. 

Intră sub duş, cu mintea mai obosită decât trupul. 

Ce proastă fusese! Nu numai în seara asta, când atinsese 
un punct culminant, ci toată vara! Trebuia doar să-l 
privească o singură dată pe Zan şi să fugă departe, să-l 
lase să zacă în mijlocul drumului, dacă era nevoie. Ah, ce 
proastă fusese să-şi imagineze că singura ameninţare care 
venea din partea lui Zan era ruina financiară! îl lăsase să-i 
ia totul. Nimic nu va mai fi la fel după Zan! 

Telefonul sună. Tânăra intră în bucătărie şi ridică 
receptorul. 

— Jade? răsună vocea lui Zan, la care ea răspunse cu un 
zâmbet, cufundându-se în saltea. Eşti acolo? 


— Da, prostule, zise ea, respirând adânc. Era drăguţ că o 
sunase imediat. Dădu la o parte receptorul ca să 
zâmbească, de teamă ca el să nu-şi dea seama că telefonul 
lui o făcuse fericită. 

— Mai eşti? întrebă el. 

— Da, şopti ea. 

— Eşti bine? 

— Da, Zan. Dar tu? Pari ciudat... 

— Interesant, chiar aşa mă simt. Ciudat! Am băut două 
ginuri în astea douăzeci de minute, dar mâinile încă îmi 
tremură! 

— Îmi pare rău! 

— Sper că-ţi pare rău! Există şi mijloace mai simple de a-i 
spune unui bărbat că nu-i vrei dragostea decât să te îneci, 
draga mea. Data viitoare încearcă un „nu, mulţumesc”. E 
mai sigur şi mai... uscat! 

— Îmi pare rău, credeam că am încercat deja asta! 

— Da? făcu el cu îndoială. Cred că mi-a scăpat. 

— Îmi pare rău, repetă ea umilă. 

— Şi mie. Şi-mi va părea încă şi mai rău dacă am albit din 
pricina ta. Mi-e şi frică să mă uit în oglindă. 

Dintr-odată, tânăra simţi nevoia să-l vadă. 

— Presupun că nu vrei să lucrezi în seara asta, nu? zise 
ea. 
Răsuflarea lui se auzi mai puternic în receptor. 

— Jade, răspunse el blând, n-am bătut o femeie în viaţa 
mea şi sper ca lucrurile să nu se schimbe. De aceea, îţi 
sugerez să nu ne vedem până mâine. Clar? 

— Da, şopti ea. 

— Noapte bună. 

— Noapte bună, Zan. 

Telefonul se închise. Jade lăsă la rândul ei receptorul, 
murmurând cu ochii plini de lacrimi: 

— Îmi pare rău. 


Capitolul 8 


Jade regretă şi mai mult întâmplările acelei seri în zilele 
următoare, când Zan o făcu să plătească pentru spaima pe 
care o trăsese din pricina ei. La fel de bine, în locul ei ar fi 
putut fi un reportofon, atâta atenţie îi acorda. Singurele 
cuvinte pe care i le adresa erau strict legate de roman. 
Pentru ea, acest tratament era mai dureros decât şi-ar fi 
imaginat. Să fie privată de afecțiunea lui ironică era o 
avanpremieră înspăimântătoare la momentul în care Zan 
avea să plece. 

Starea sufletească a scriitorului începuse să afecteze şi 
evoluţia naraţiunii, iar romanul ajunsese într-un punct mort. 
li luă tinerei destul de mult să priceapă asta. Timp de o 
săptămână, Zan aruncă la gunoi fiecare pagină scrisă. 
Toate erau bune, unele chiar geniale după umila ei părere, 
dar nu se potriveau împreună. Erau ca cioburile unei oglinzi, 
în care lumina strălucea, dar care nu puteau reda o imagine 
completă. 

Şi totuşi, Zan nu-şi recunoştea eşecul. 

Indreptându-se spre casa lui, Jade se întrebă cum avea 
să-l găsească în această dimineaţă. leri avusese proasta 
inspiraţie să-i sugereze o pauză, să-i spună să se ducă 
două-trei zile la New York într-o mini-vacanţă. Răspunsul lui 
fusese foarte violent. Asta era situaţia şi avea s-o îndure îi 
replicase el, cu ochii sclipind de mânie. Smulsese paginile 
scrise şi le aruncase la coş, spunându-i că o aştepta să 
revină a doua zi. 

Tânăra se uită la ceas. Dacă Zan se afla în aceeaşi 
dispoziţie, întârzierea ei n-o va ajuta deloc. Dar stătuse 
trează prea multe nopţi, auzind sirenele din port şi 
gândindu-se la Zan. Oare dormea? Se simţea la fel de 
singur ca şi ea? 

In dimineaţa asta dormise mai mult decât de obicei, iar 


apoi fusese oprită de Cathy, care-i înmână o scrisoare de la 
Fred. Jade o vâri în buzunar fără s-o citească. Era în 
întârziere şi Zan va fi furios. 

Dar Zan nu răspunse bătăilor repetate în uşă. Jade 
aşteptă, încruntată. Oare nu se trezise? Oare plecase? 
Deschise uşa şi intră... înăuntru era linişte. Păşi pe podeaua 
din lemn de stejar, îndreptându-se spre terasă şi privind 
uimită în jur. Zan stătea întins pe canapeaua din living. 
Dormea. 

Jade îl privi fermecată. Era atât de frumos, îmbrăcat doar 
într-o pereche de pantaloni scurţi kaki. Capul lui blond se 
sprijinea pe braţul îndoit. Oare cum ar fi fost să-l atingă? 

— Jade? clipi Zan. Tu eşti, draga mea? 

Slavă Domnului că bărbatul se trezise la timp. 

— Mm-hm, murmură ea. 

— Cât e ceasul? întrebă el. 

Jade se aplecă. 

— Eşti bine? întrebă ea, îngrijorată. 

Ochii lui aveau cearcăne mari. 

— Da, zâmbi el. Nu mai clătina canapeaua. 

Nu părea să aibă febră, şi totuşi... 

— Stai să-ţi văd ochii, ordonă ea. 

Genele lui blonde se ridicară încet. 

— Ei, ai cam băut, Alexander Wykoff, puse ea 
diagnosticul. 

— Stai, unde pleci? 

— Mă duc să-ţi aduc nişte aspirină şi cafea. Sau preferi să 
dormi? 

— Nu, mulţumesc, zise el, rostogolindu-se înapoi pe 
perne. 

Jade începu să macine cafeaua. Zan era amuzant, dar 
situaţia nu i se părea deloc comică. Il cunoştea de aproape 
două luni şi nu-l văzuse niciodată beat. Probabil că fusese 
nevoie de mai mult de şase beri ca să ajungă în halul ăsta. 


Punând cafeaua pe masă, Jade se aşeză lângă el. Ochii 
bărbatului se redeschiseră. 

— Aspirina, declară ea cu fermitate. Ridică-te. 

Cu un geamăt trist, Zan clipi şi se ridică într-o rână. Jade 
îl privi, jumătate amuzată, jumătate exasperată. Sprijinit în 
braţul bun, Zan nu putea ţine paharul de apă cu celălalt. Ei, 
dar cine-l adusese în halul ăsta? 

— Deschide gura, zise tânăra. 

Zan înghiţi pastila cu greu. 

— Ajunge? întrebă ea. 

— Nu, replică el, mai vreau. 

Jade îi mai dădu o aspirină şi-l ajută să bea aproape toată 
apa din pahar. Privindu-i chipul palid, nu ştia dacă să-i fie 
milă de el sau să râdă în hohote. Aşeză paharul pe masă, 
apoi îl întrebă cu severitate: 

— Cafea? 

Bărbatul clătină din cap. 

— Ei bine, eu vreau, zise ea ridicându-se. 

Zan se întinse pe spate, privind în tavan. Tânăra îşi luă 
ceaşca şi reveni lângă el. 

— Ce s-a întâmplat? întrebă ea. 

— Nu cine ştie ce, răspunse el, zâmbind. Am ieşit cu 
barca, nu mi-a plăcut şi m-am întors acasă. M-am dus la 
Jerry, să mai vorbim... am băut ceva... Cu cât beam mai 
mult, cu atât mai interesante deveneau povestirile... 
Bătrânul se ţine bine, nu ştiu dacă s-a îmbătat... lar eu nu 
mai ţin minte nimic din ce mi-a spus. 

— Trebuie să iei notițe, data viitoare. 

O privi cu ochi somnoroşi. 

— Dacă faci pe sora medicală, mă declar mulţumit, 
adăugă el. 

— Asta a fost tot? continuă ea, ignorându-i ultima 
remarcă. 

— Nu. 


Apoi tăcu atât de mult, încât Jade crezu că a adormit. 

— Am ajuns acasă după miezul nopţii, reluă bărbatul, şi 
m-am dus la culcare. Nu ştiu cât a trecut până au început 
sirenele să urle în port. M-am trezit şi am început să mă 
gândesc... la toate lucrurile pe care mi-am dorit să le fac şi 
n-am avut timp... am atât de puţin timp... trece mai 
repede... şi eu mă îndrept spre nicăieri... 

Îşi plecă fruntea pe piciorul ei. 

— Te referi la carte? 

— Nu. Adică da, printre altele. Dar sunt atâtea alte 
lucruri... M-am dus din nou la culcare, şi din nou sirenele au 
început să cânte. M-am sculat, m-am îmbrăcat şi m-am dus 
în port. Era ceaţă. Am venit până la tine să te iau să scriem, 
dar mi-am dat seama că mă vei alunga. 

— AŞ fi venit, protestă ea. 

— Da? zâmbi el. Cu scandal, poate. 

În sfârşit, m-am întors acasă şi am citit tot manuscrisul. 
Nu-i bun de nimic. 

— Ba da. 

— Ba nu. Am ieşit iar şi m-am gândit să mă duc din nou 
la Jerry. M-am răzgândit la timp. 

— Sărmanul Zan! exclamă ea. Ai avut o noapte grea. 

El râse cu ironie. 

— Apoi a sunat telefonul. 

— Da? zise ea, privindu-l cu atenţie. 

— Era Mona. M-a sunat de la Londra. 

— La patru dimineaţa? 

— Acolo e altă oră, explică el. Dar Mona n-a luat 
niciodată în considerare aspectele astea. M-a obligat să 
deschid o sticlă de şampanie înainte să vorbim. 

— Şampanie? 

— Mm-hm. Avea şi ea o sticlă la îndemână. Sărbătorea 
logodna cu noua ei dragoste şi voia să fiu primul care află 
despre căsătorie. De fapt, dacă mă gândesc bine, nu cred 


că am fost primul, ci al doilea. Părea însă foarte ameţită... 
Poate chiar nu l-a anunţat. 

— Ai vorbit şi cu el? 

Era nervoasă. Cum putea Mona să-i facă aşa ceva lui 
Zan? 

— Da, aprobă Zan. Era chiar acolo lângă ea, în pat. E 
arhitect. Părea un om bun. Sper să fie, adăugă el după o 
vreme. Fata asta are o înclinaţie ciudată către catastrofe... 
După ce fericitul cuplu a închis, am rămas cu sunetul 
sirenelor şi cu o sticlă de şampanie desfăcută. Pe urmă m- 
am gândit să toastez pentru propriul meu viitor... deşi pare 
greu de întrezărit fericirea la care visez. 

Şi următorul lucru pe care mi-l mai amintesc este sosirea 
ta aici. 

Jade se uită la chipul lui. Era trist? Ochii lui mari şi larg 
deschişi păreau să nu mai ascundă niciun secret, dar Jade 
bănuia că existau încă destule lucruri pe care nu le ştia 
despre el. Oricât de confortabilă ar fi fost relaţia lui cu 
Mona, oricât de puţin serioasă, dragostea existase, chiar 
dacă Zan n-o numea astfel. II vedea cum zâmbeşte de 
fiecare dată când îi rostea numele. Un soţ însemna un 
capitol închis din propria lui viaţă. Se terminase orice 
speranţă că vor fi din nou împreună. 

Capul lui Zan se plimba în sus şi-n jos pe piciorul ei. 

— Haide sus, la culcare, somnorosule. Lucrăm mâine, 
zise ea. 

— Dacă mă duc în pat, vii cu mine să-mi ţii companie? 
zâmbi el. 

Jade clătină din cap. 

— Dar despre un duş rece ce părere ai? insistă el. 

— Du-te la culcare, se răsti ea. 

El se ridică greu şi-şi sprijini picioarele de podea. 

— Nu, se răzgândi el. E timpul să lucrăm. Mă duc să fac 
un duş şi revin imediat. 


— Zan! protestă ea 

Bărbatul îşi turnă cafea. 

— Jade, îi explică el, suntem atât de in urmă, încât nu 
mai e deloc amuzant. 

— Şi ce dacă? replică ea îngrijorată. Zan părea bolnav. 

El clătină din cap, dar se opri brusc pentru că mişcarea îi 
provocă durere. 

— Jade, cartea asta e plănuită în cele mai mici detalii. Ar 
trebui să apară pe piaţă primăvara viitoare, înainte de Cupa 
Americii. lar în octombrie ar trebui să încep altă carte, în 
Bahamas. 

Jade îşi muşcă buza. Zan va pleca în Bahamas. Pentru 
prima dată se punea problema plecării lui din Newport. 
Respiră adânc. 

— Vrei să luăm micul dejun? întrebă ea. 

— Nu, poate mai târziu. 

Mai târziu... Zan se îndreptă spre baie. Jade se plimbă 
fără ţintă prin sufragerie. Luă o carte de pe masă. Era o 
carte de navigaţie... Mai devreme sau mai târziu, Zan avea 
să plece. În curând, va veni luna august. Două luni mai 
târziu, Zan se va afla în Bahamas, iar ea va rămâne aici. 
Frunzele se vor veşteji la venirea toamnei. Ea se va 
întoarce la şcoală, probabil se va mărita... 

Ce proastă fusese! 

Auzea cum curgea apa la duş. Se duse sus şi intră în 
camera de oaspeţi. Absentă, privi picturile pe care le 
făcuse. Deveni mai atentă când dădu peste un portret al lui 
Zan pe care-l pictase în urmă cu două zile. Se dădu un pas 
înapoi, studiindu-l cu atenţie. Îşi vâri mâinile în buzunarele 
blugilor. Era o pictură reuşită, chiar foarte reuşită. Ce va 
face cu acest tablou? Nu-l putea vinde, dar nici nu-l putea 
păstra după plecarea bărbatului. Se întoarse, clipind des, 
încercând să alunge lacrimile care i se adunaseră în ochi. 

Simti în mână o bucată de hârtie şi o scoase din buzunar 


fără să se gândească. Era scrisoarea de la Fred. Se întoarse 
spre fereastră, rupse plicul şi începu să citească fără să 
priceapă nimic.  Reîncepu să citească,  încruntată. 
Octombrie... Fred voia să se căsătorească în octombrie. 
Şcoala avea să înceapă şi după aceea erau liberi să plece în 
luna de miere. Dar atunci, Zan va fi în Bahamas. 

Ah, ce proastă era! Nu-şi va mai reveni niciodată după 
ce-l cunoscuse pe Zan. Şi mai era şi egoistă. Spera ca Fred 
s-o ajute. Nu era drept, nici faţă de Fred, nici faţă de ea 
însăşi. Trebuia să-i mărturisească toate astea lui Fred, să 
renunţe la nuntă. Un bărbat ca el merita mai mult. Oare 
asta realizase până la urmă şi mama ei? într-o bună zi, avea 
s-o întrebe. Jade închise ochii, simțind cum lacrimile i se 
adună pe obraz. Nu era corect! Fred o iubea pe ea, ea Îl 
iubea pe Zan, iar Zan pe cine iubea? Pe nimeni? Pe oricine? 
Pe Mona? Doar pe sine? 

— Jade, se auzi vocea bărbatului. 

— Da? zise ea, încercând să-şi ascundă durerea. 

Ştia că bărbatul nu va intra în cameră fără permisiunea 
ei. Intre ei exista un acord tacit în această privinţă. Rămase 
la fereastră, uitându-se la apă şi dorindu-şi ca Zan să plece. 

— Ajută-mă să-mi pun cămaşa, o rugă el. 

— Imediat, Zan. 

De ce oare lacrimile continuau să-i curgă pe obraji? Nici 
măcar nu-şi putea ridica mâna să le şteargă. Zan ar fi 
văzut-o. 

— Jade? Ce s-a întâmplat? 

— Nimic, zise ea, strângând din dinţi. 

— Întoarce-te şi uită-te la mine! îi ceru Zan. 

— Zan, pleacă, ţipă ea, auzindu-i paşii în spatele ei. E 
camera mea. 

— Plângi? întrebă el, atingându-i umărul. 

— Nu, se smuci ea. 

Atingerea lui o făcu să plângă mai tare. 


— Hei, hei... nu plânge, draga mea, o linişti el, sărutându- 
i obrazul. 

Bărbatul se opri brusc şi adăugă: 

— Deci, asta era! 

Ameţită, Jade se concentra şi-i urmări privirea. Bărbatul 
se uita la scrisoarea lăsată pe masă. 

— Acum ai deschis-o? 

Jade încuviinţă, cu ochii închişi. 

— La naiba, exclamă el. Ţi-e dor de el chiar atât de mult? 

Jade izbucni într-un râs isteric. Concluzia lui era atât de 
departe de adevăr, încât era de-a dreptul amuzantă. 

— Jade... Jade, oh, la naiba! 

Zan o întoarse spre el şi o strânse în braţe, mângâindu-i 
nebuneşte părul. Bătăile inimii lui Zan lângă urechea ei i se 
păreau cele mai liniştitoare sunete din lume. Hipnotizată, le 
ascultă cu atenţie, potrivindu-şi respiraţia după ritmul lor. 

— Jade, uită-te la mine, îi şopti el. 

Jade nu-l ascultă. Dacă-l privea acum, bărbatul ar fi aflat 
adevărul. 

— Jade? 

Se auzi soneria de la uşă şi Zan ridică fruntea, curios. 

— O, Doamne! exclamă el. 

Persoana sună din nou. De două ori prelung, de două ori 
scurt. Zan respiră adânc. 

— Jade, vorbi el, mă tem că avem companie. Poţi să-ţi 
revii, draga mea? Te poţi duce să te speli pe faţă? 

Soneria se auzi încă o dată. 

— Da, aprobă ea 

— Bine, zise el, cu îndoială. Să vii jos când eşti gata. 

Oare cine putea fi? se întrebă Jade, spălându-se pe faţă. 
Zan recunoscuse semnalul. Nu putea fi decât o veche 
prietenă care venise în vizită. Îşi prinse părul şi încercă să 
mai tragă de timp. Poate musafirul va pleca dacă va sta 
suficient de mult în baie. 


În oglindă, arăta de optsprezece ani, îmbrăcată în blugi şi 
în tricou. 

lar ochii ei erau acum la fel de roşii că ai lui Zan. Poate că 
vizitatorul va presupune că a băut la fel ca Zan, şi nu că a 
plâns... Ce proastă era! Nu mai fusese în halul ăsta de ani 
de zile. leşi din baie cu regret. Se va gândi la toate astea 
mai târziu. 

În hol se auzeau voci. Se opri, ascultând conversaţia, 
care avea să-i uşureze întâlnirea de care se temea. 

— Nu, Zan, nu pot să cred asta, zise o voce feminină. 
Dacă spuneai că ai căzut în patul cuiva, poate. Dar să cazi 
din pat? râse ea. 

Jade deveni mai atentă. Unde mai auzise râsul ăsta? 

— Hmm, nu te-am păcălit, nu? răspunse Zan, amuzat. 
Mai lasă-mă două minute şi inventez o poveste mai bună. 
Sunt un pic mai lent în dimineaţa asta. 

— Da, am observat, zise ea acidă. Ai băut, nu-i aşa? 

— Se vede? întrebă el ironic. 

Dar ea îl luă în serios. 

— Dragă, orice se vede după... N-ai învăţat asta până 
acum? Dar un băiat ca tine e încă mai simpatic aşa, adăugă 
ea tandră. Bun, şi unde-i celebra ta secretară? 

Curajoasă, Jade începu să coboare scările. Mai bine 
termina o dată pentru totdeauna cu asta. În timp ce se 
apropia, simţi privirea ochilor albaştri studiind-o cu o 
răceală de gheaţă. Chipul femeii era foarte delicat, dar 
sprâncenele erau prea subţire conturate. 

— Zan, zise femeia cu un soi de dezgust. 

Zan făcu prezentările. 

— Irena Adams, ea e Jade Kinnane. Irena e agentul meu, 
explică Zan rapid. Şi fosta lui prietenă, foarte nervoasă, 
realiză Jade studiind faţa blondă care o privea uimită. 
Nervoasă, dar cu mult sânge rece, prea rece. 

Femeia se aşeză pe canapea, ţeapănă. Era îmbrăcată 


într-un costum alb din în atât de scump încât din preţul lui, 
Jade s-ar fi putut întreţine toată vara. 

Irena se întoarse către Zan: 

— E atât de greu să angajezi o secretară pe aici încât a 
trebuit să cauţi pe la grădiniţă? zise ea cu un ton dulceag. 

Jade simţi că ia foc. Ziua fusese şi aşa destul de proastă. 
Nu trebuia să mai înghită şi obrăznicia acestei femei. 

Dar Zan fu cel care răspunse, cu o voce amuzată şi 
leneşă: 

— Când sunt destul de mari... sunt prea bătrâne... ca să 
mai poată scrie, lrena. 

— Mmm... 

Ochii albaştri se întoarseră spre Jade. 

— Câte cuvinte baţi pe minut, domnişoară Kinnane? 
întrebă ea, ridicând sceptică din sprâncene. 

Vârându-şi mâinile în buzunarele de la spate, Jade se 
balansă pe călcâie cu o inconştientă graţie obraznică şi privi 
în jos la femeia din faţa ei. Pentru moment, avea avantajul 
înălţimii. 

— Nu sunt nici foarte înceată, zise ea, simțind cum obrajii 
i se înroşesc. 

Dar Zan interveni şi de data asta: 

— Va trebui s-o scuzi pe Irena, are un interes direct în 
treaba asta. lar asta o face câteodată cam... temătoare. 

Dar palma morală aplicată de Zan nu fu de-ajuns pentru 
a o îmblânzi pe femeie. Se întoarse spre Zan cu ochii măriţi 
de uimire. 

— Şi cât de aproape eşti de final, Zan? 

Jade se întoarse şi o privi. 

— Suntem la capitolul şapte. 

— De asta mă temeam, răspunse femeia cu un zâmbet 
rece. Pot să văd ce ai lucrat? 

Ezitarea lui Zan fu abia perceptibilă. 

— Dacă vrei... zise el. Cât stai, lrena? 


Privirea femeii alunecă rapid pe chipul îngrijorat al lui 
Jade. 

— Cât mă ţii aici. Cât durează să te aduc din nou pe calea 
cea bună. 

Zan se încruntă: 

— Bine. Vei sta la etaj. Pentru început, să ieşim în oraş 
pentru prânz. 

Dar Irena îşi arcui sprâncenele într-o expresie de uimire: 

— Să luăm prânzul în oraş? în mijlocul cărţii? Te-ai 
schimbat, Zan. Parcă nu amestecai niciodată afacerile cu 
distracţia. 

Zan zâmbi, dar nu avu nicio replică. Se întoarse spre 
Jade, cu chipul îngheţat: 

— Jade, va trebui să renunţi pentru o vreme la atelierul 
tău. Vrei să te ocupi de asta? 

— Da, zise tânăra, bucuroasă să plece de pe câmpul de 
bătălie. Atmosfera era foarte tensionată, iar ea nu era 
altceva decât un observator nedorit. 

Jade punea în ordine lucrurile de pe birou, când Zan intră 
în camera de oaspeţi cu un geamantan. 

— Jade, zise bărbatul apropiindu-se de ea. 

Ea îi studie chipul. 

— Hmm, şopti ea. 

— De ce plângeai, roşcato? întrebă el. Uită-te la mine! 

— Zan? se auzi vocea celeilalte, din hol. 

— Aici, lrena. 

— Ce privelişte! exclamă femeia intrând în cameră şi 
ducându-se direct la fereastră. 

Jade îşi luă culorile şi le aşeză la loc în suportul de 
bambus. 

— Da, nu-i rău, aprobă Zan. 

lrena se întoarse spre ei. 

— Dar din camera ta cum se vede, Zan? întrebă blonda. 

Se lăsă un moment de tăcere grea înainte ca Zan să 


răspundă, timp suficient pentru ca Jade să-şi muşte cu 
putere buza. 

— Chiar mai frumoasă, răspunse el nonşalant. 

Jade nu privi către ei, dar simţi privirile pe care cei doi le 
schimbaseră. Îşi luă pensulele şi le aşeză în cutie. 

Ca şi cum răspunsul lui Zan ar fi stabilit bazele 
convieţuirii dintre ei, Irena zise brusc: 

— Bun. Zan, ieşi afară. Vreau să mă schimb. 

Jade rămase cu ea în cameră, şi dintr-odată încăperea 
păru mai mică. Ah, trebuia să găsească un pretext să plece 
şi ea. 

— Am observat că eşti logodită, zise Irena. 

— Da. 

— Logodnicul tău trebuie să fie foarte sigur pe el dacă te 
lasă să lucrezi cu Zan Wykoff. 

Jade privi în oglindă şi întâlni zâmbetul Irenei. Femeia 
arăta bine. Jade se întrebă dacă şi ea se va putea lăuda cu 
un astfel de trup peste zece ani. 

— Nu-i îngrijorat, răspunse ea. 

lrena râse: 

— Ar trebui să fie. Zan colecţionează iubiri. 

Jade se întoarse şi începu să adune tablourile. 

— Nu-i nevoie să te deranjezi, adăugă femeia blondă. 

Desigur, lrena n-avea nevoie de camera asta. Alături, se 
afla una cu o privelişte mult mai bună. 

— Nicio problemă, răspunse tânăra, ridicând din umeri şi 
vârând portretul lui Zan în mapă. 

— O, e foarte frumos acest tablou, exclamă lrena, 
arătând către portret. 

— Mulţumesc. 

— Cât ceri pe el? 

— Nu-i de vânzare, minţi Jade. 

— Domnişoară Kinnane, lasă-mă să-ţi dau un sfat, zâmbi 
lrena. 


— N-am cerut niciunul, contraatacă Jade. 

— Nu-l lua în serios, zise femeia, ignorându-i vorbele. Ca 
să-ţi fie bine, întări Irena. 

Apoi se îndreptă spre uşă şi ieşi pe hol urmată de Jade. 
Gata îmbrăcat, Zan le aştepta lângă scări. 

— Unde o ducem pe Irena? întrebă bărbatul. 

— Du-o la Pier, sugeră Jade, intrând în bucătărie şi 
căutându-şi sandalele. 

— Vii şi tu, afirmă Zan cu tărie. 

Ea începu să se încalţe. 

— Mai bine nu, nu mă simt prea bine. 

— Vei veni, zise Zan, strângând din dinţi. 

De ce naiba încerca să fie drăguţ în privinţa asta? Nu 
făcea decât să înrăutăţească lucrurile. Sau poate se folosea 
de ea ca s-o tachineze pe lrena? 

— Prefer să nu, clipi ea cu delicateţe. 

— Zan, nu fi tiran. Dă-i feţei o zi liberă, dacă vrea. 

Ochii lui Zan alunecară pe chipul ei şi se opriră asupra 
bărbiei ridicate demn. Până la urmă, renunţă: 

— Bine, bine. 

Jade reuşi să iasă din casă, ameţită. Picioarele îi 
tremurau. Ajunse până aproape de deal, apoi se opri, 
electrizată. Îşi uitase cheile de la casă. Ah, dar nu se putea 
întoarce acolo. Ba da, sigur că putea. Respiră adânc şi făcu 
cale întoarsă. 

Nimeni nu răspunse când bătu la uşă. Dacă se aflau sus, 
nu trebuia să-i deranjeze, aşa că nu sună. Poate se aflau pe 
terasă. Dacă era aşa, îl putea striga pe Zan de afară. Jade 
ieşi. 

Da, se aflau pe terasă, dar nu admirau priveliştea 
portului. Zan era întors cu spatele la ea, blocând vederea 
lrenei. Dar degetele lungi ale femeii se aflau în părul lui. 
Capul bărbatului se aplecă, întâlnindu-i buzele. Jade se 
ascunse după colţ. 


Pentru asta era gata-gata să-şi anuleze căsătoria? Să-şi 
schimbe întreaga viaţă? O apucă greaţa şi începu să 
plângă. Cum numise Zan gelozia? Un monstru cu ochi verzi 
care te pândeşte? îi spusese că nu cunoştea acea latură a 
iubirii? Ei bine, o aflase... Dar uitase să-i spună despre 
mânia care venea odată cu ea... 

Într-un fel sau altul, reuşi să ajungă acasă şi intră 
spărgând un geam de la uşă. Impachetă câteva haine, îşi 
găsi cheile de rezervă, udă plantele şi plecă. Newport era 
un oraş prea mic pentru toţi trei. Trebuia să plece. Peste o 
jumătate de oră se afla în autobuzul de Boston. 

Dar timpul şi depărtarea nu-i oferiră nicio soluţie, 
descoperi Jade după câteva zile. Se dusese la colega ei de 
cameră din facultate. Işi petrecu timpul colindând străzile şi 
gândindu-se la Zan. Seara discuta cu Liz despre Zan. 
Noaptea dormea pe canapea, gândindu-se şi visând la Zan. 
Peste trei zile, luă înapoi autobuzul către casă, fără să 
găsească vreo soluţie. 

Ce putea face? Nu putea rămâne pentru totdeauna la Liz. 
Nu putea nici să se ducă la tatăl ei, în Houston sau la mama 
ei, în California. Nici nu se gândea să fugă la Fred. Îi 
rămânea oraşul ei, Newport. 

Liz îi spusese să-l scoată pe ticălos din sistem. Să 
petreacă toată luna august cu el... în pat şi să-i descopere 
partea rea. Jade zâmbi. Era un sfat practic, dar ea nu era 
aşa. 

Nu se putea dărui cuiva doar pentru trei săptămâni. Voia 
să fie serioasă, dar Zan nu dorea asta. 

Fred... Ar fi putut urma sfatul lui Liz măcar în această 
privinţă. 

— Mai uită-te o dată la bărbatul pe care vrei să-l 
părăseşti. 

Fred se va întoarce acasă peste trei săptămâni şi era mai 
bine să-i spună ce avea de spus în faţă, nu prin scrisori. Nu 
voia să-i strice vacanţa rămasă. Astfel că avea să-i scrie, 
fără să pomenească despre nunta din octombrie, ci doar 
spunându-i că trebuia să-i vorbească la întoarcere. Poate că 
asta îi va stârni bănuielile, îl va pregăti pentru ce avea să 
urmeze. 

Căută în bagaje şi descoperi prima carte a lui Zan. Nu 
mai putea scăpa de el. Se va afla peste tot, în jurul ei şi 
înăuntrul ei. 

Dădu paginile şi citi câteva rânduri la nimereală. Mai 


citise o dată cartea şi-i plăcuse la nebunie. Dar acum citea 
ca să-l descopere în ea pe Zan. Şi-l imagina pe Zan mai 
tânăr, mai şmecher, mai blond... Mai citi o pagină, apoi alta, 
apoi se întoarse la partea de început. Citi din nou dedicaţia, 
„Pentru A.I. Şi pentru Mona”. Uimită, descoperi că mai jos 
se afla un alt scris stângaci. „Şi pentru draga mea Jade”. 
Înghiţi cu greu. Când naiba scrisese asta? Probabil în acea 
noapte de la restaurant, când ea se dusese la toaletă. Dar 
ce însemna această dedicație? Bărbatul mai spusese 
cândva aceste cuvinte, în ziua în care se întâlniseră prima 
dată. Era un citat... Probabil o glumă de-a lui. 

Era noapte când Jade ajunse în sfârşit acasă. Cathy 
stătea afară, pe scări, şi vorbea cu cuplul de vizavi. Nu se 
simţea în stare să socializeze, aşa că le făcu un semn timid 
din mână şi începu să-şi caute cheile. 

— Jade, strigă Cathy, te-a căutat cineva. Un bărbat cu un 
braţ rupt. 

— Oh, şopti Jade. Şi ce zicea? 

— A venit la uşă şi a întrebat de tine. l-am spus ce m-ai 
rugat, că te-ai mutat de aici la începutul lui iunie. 

— Şi ce a zis? 

— Nimic, clătină din cap Cathy. A stat o clipă, apoi a 
intrat în casă. Nu l-am putut opri. 

— Desigur, înţeleg. Doamne, Cathy, îmi pare rău. 

— S-a uitat prin apartament, apoi m-a întrebat de ce mai 
ţin florile tale şi mobila. l-am spus că am închiriat locul cu 
totul. 

— Cathy, îmi pare tare rău, nu voiam să-ţi creez 
probleme. 

— Nu-i nimic, Jade. Cred că ar trebui să suni la poliţie. 
Terry mi-a zis că ieri acelaşi bărbat pândea lângă uşa ta. lar 
telefonul a sunat zi şi noapte. 

— Nu, nu e cazul. Nu-i violent. Ai fost grozavă, Cathy, 
mulţumesc. 


— Cu plăcere, răspunse fata, privind-o cu îndoială. 

Intrând în casă, Jade aprinse lumina şi puse siguranţa la 
uşă. Era la capătul puterilor. Zan era nervos... Stând lângă 
fereastră, cu perdelele trase, tânăra se simţi foarte expusă. 
Tremurând, stinse luminile. 

Se dezbrăcă absentă şi începu să se gândească. Probabil 
că Zan voise să scrie. Incepu să se pieptene. Mâine, fie îşi 
va cere scuze, fie îi va trimite un cec să-şi cumpere un 
reportofon. 

Se duse în bucătărie şi se spălă pe faţă. Cu ochii închişi, 
îşi scufundă faţa în apă. Auzi un sunet ciudat şi îngheţă. 
Clanţa uşii se mişca. 

— Jade? Deschide! răsună vocea lui Zan. 

Oare auzise apa curgând? Nu, nu putea. Cu ochii închişi 
din pricina săpunului, Jade stătu pe loc. N-o putea vedea de 
la uşă. 

— Jade, deschide. Ştiu că eşti acolo. 

Era o cacealma. Ah, dar avea cheile pe care le uitase la 
el. Vocea bărbatului se auzi din nou amenințătoare. Jade se 
sperie. 

— Zan, nu intra! ţipă ea. 

— Pe naiba! Deschide uşa! 

— Nu, nu vreau... 

Uşa se deschise. Jade aşteptă tremurând. 

Braţele lui puternice o cuprinseră şi bărbatul o sărută 
pasional. 

— Nu! urlă tânăra. 

— Dacă vrei să mă convingi, trebuie să fii mai hotărâtă, 
Jade, zise el. 

Dinţii lui îi muşcară bărbia, furios. 

— Ah, zise el, ce naiba e asta? Săpun? 

— Da, da, pot să mă spăl? 

— Nu ştiu ce să zic. Aşa eşti mai docilă. Poate ar trebui să 
rămâi aşa, zise el, eliberând-o totuşi. 


Jade se întoarse la chiuvetă şi se spălă cu apă rece, 
încercând să uite senzațiile pe care sărutul bărbatului i le 
provocase. Dar Zan o urmă şi-i mângâie în continuare 
spatele. 

— Zan, te rog! 

— Niciun te rog! zise el, sărutându-i buzele, înfometat. 

Se aplecă şi-i sărută gâtul. 

— De ce naiba ai fugit aşa? A fost din pricina scrisorii 
ăleia, nu? Credeam că ai plecat în Grecia! Te-am căutat în 
fiecare clipă după plecarea lrenei. 

lrena! Ochii tinerei se deschiseră sălbatic. Cum de o 
uitase? Crezuse că cele câteva nopţi petrecute alături de 
blondă îl vor linişti. lată că se întâmplase tocmai contrariul. 
lrena aprinsese focul şi nu reuşise să-l stingă. In consecinţă, 
Zan venise după ea de data asta. 

Bărbatul o luă în braţe şi o trânti pe saltea. 

— Zan, lasă-mă, ordonă ea, mai convingătoare. 

— Cum? murmură el, ameţit. Ochii lui sclipeau în 
întuneric. 

— Lasă-mă! încercă ea cu tonul de profesoară, pe care 
nu-l folosise niciodată cu Zan. 

— De ce? întrebă el. 

De ce mă opreşti, Jade? şopti el, fără să-i vină a crede. 

— Pentru că nu te vreau, izbucni ea. 

Nu-l voia aşa, îşi zise ea în gând. Nu când era de fapt 
flămând după lrena. El rămase pe loc, nemişcat, privind-o. 
Mâna i se ridică încet de pe gâtul ei. 

— Pulsul tău e mai crescut ca niciodată, şopti el. Mă vrei, 
Jade. 

— Nu, replică ea, scurt. 

Chiar şi la lumina lunii îi vedea ochii cenuşii zâmbind cu 
ironie. 

— Aş putea să te fac să te răzgândeşti. 

— Nu, du-te naibii! 


Mâna lui îi părăsi trupul. 

— Poate mă duc, zise el încet, întorcându-i spatele. 

Din câţiva paşi, ajunse la uşă. Jade răsuflă uşurată când 
bărbatul închise uşa în urma lui, deşi trupul ei încă tânjea 
după apropierea lui. Începu să plângă amar. Nu-l putea lăsa 
să plece aşa. Îşi puse cămaşa şi se încheie repede la 
nasturi, supărată pe sine însăşi pentru cele întâmplate. Dar 
când ieşi în stradă, Zan nu se mai vedea. Privi în jur. Nici 
urmă de el. Trebuia să fie deja departe. Şi foarte furios. 

Jade luă o gură de aer rece. Dar dacă-l prindea din urmă? 
Dacă-l urmărea până acasă? Nu, nu putea. Işi va cere 
scuze, da, dar lucrurile nu se vor opri aici. Dar de ce să-şi 
ceară scuze? Pentru că nu voia să fie folosită? De ce? 

Era ora prânzului când Jade ajunse la uşa apartamentului 
lui Zan. Toată dimineaţa aşteptase lângă telefon un semn 
de la el. Nervoasă pe ea, pe el şi pe toată lumea, se rugase 
fierbinte ca telefonul să sune şi să-i audă vocea veselă 
chemând-o la el. Dar nu se întâmplase nimic. Bun, deci ea 
trebuia să facă primul pas. 

Aveau de terminat cartea, în fond şi la urma urmei. 

Dar nu ăsta era adevăratul motiv pentru care se afla la 
uşa lui, admise ea, bătând încă o dată. Venise aici, pentru 
că nu putea fi în altă parte. 

— Nu-i un comportament tipic masculin? zise soţia cea 
scundă şi îndesată a lui Jerry, când tânăra ieşi afară să vadă 
dacă Zan se află pe terasă. Soţul tău nu ţi-a spus că pleacă, 
nu-i aşa? 

Lui Jade îi fură necesare câteva clipe ca să realizeze 
semnificaţia vorbelor femeii şi să poată răspunde. 


— A plecat?... 
— Da, şi l-a luat şi pe al meu cu el! zise bătrâna, plină de 
indignare. 


— Unde s-au dus, doamnă Connally? întrebă Jade, 
încercând să pară amuzată, dar nereuşind. 


Şi mai ales de ce, de ce a plecat? 

— La New York, iar Jerry al meu conduce. Nu ne rămâne 
decât să ne rugăm. 

— Au zis cumva când se întorc? se interesă Jade, grijulie. 

Doamna Connally tăie aerul cu un gest scurt. 

— Nu ştiu. Habar n-am. Nu cred că mă interesează... Vrei 
să spui că nu te-a anunţat? 

— Sunt sigură că mi-a lăsat un bilet în casă. Mulţumesc, 
doamnă Connally, zise ea, scoțând cheia din buzunar. 

Plecase. Tânăra se sprijini de uşă, simțind cum 
apartamentul pustiu o deprimă. Plecase. De ce? Intră în 
living, căutând un bilet sau o scrisoare lăsată în urmă de 
Zan. O, de ce plecase? Din pricina nopţii trecute? Pentru că 
nu-i cedase? O, la naiba cu bărbaţii ăştia! De ce n-o putea... 
iubi... la fel de mult cum o dorea? Dar cine? Zan, care 
spusese că nu fusese niciodată îndrăgostit? 

Pe masa din bucătărie se afla un plic deschis cu 
stângăcie, în grabă. Inăuntru era o telegramă. 

Oare ce scria? învingându-şi scrupulele, Jade o deschise 
şi citi: „Ai câştigat. Mona”. Nimic altceva. Ai câştigat... ce? 
Jade privi telegrama. Oare când sosise? leri? Azi dimineaţă? 
De aceea plecase? Ca s-o întâlnească pe Mona în New York 
şi să se bucure de premiu? Vâri hârtia la loc în plic. Oare 
chiar conta unde se dusese? Dacă nu era Mona, era lrena 
sau vreo altă femeie cărei îi plăceau gardeniile. Ah, sper că 
nu ţi-ai uitat carneţelul, Zan, ca să ştii cum trebuie să te 
porţi, se gândi tânăra. 

Ochii ei rătăciră prin cameră. Pe masă se afla cutia în 
care stătea manuscrisul... dar era goală. Asta luase cu el, 
deci. Plecase pentru totdeauna. Luase numai ceea ce conta 
cu adevărat pentru el. 

Totul se sfârşise. Nu mai avea nevoie de nicio scrisoare 
explicativă. De altfel, nici nu lăsase vreuna. Oricum, nu mai 
conta. Lipsa manuscrisului o lămurise. Găsise o metodă de 


a lucra şi fără ea. Zâmbi cu amărăciune, luptându-se cu 
lacrimile. Nici nu lucraseră prea bine împreună, în aceste 
săptămâni. Poate acesta fusese şi cel mai important motiv 
pentru care plecase, dacă Zan avea nevoie de vreun motiv. 

Mişcându-se încet prin încăpere, ca prin vis, Jade începu 
să-şi adune lucrurile. Nu avea prea multe de luat, dar i se 
păru că durează o veşnicie. Culorile, clama de păr, un bilet 
pe care Zan i-l lăsase cândva - „Roşcato, sunt la Jerry” - şi 
planta despre care bărbatul îi spusese că nu va împărţi 
niciodată patul cu ei. Le putea căra pe toate într-un singur 
drum. Se duse să caute planta. 

Când Jade ajunse în faţa casei, două persoane o 
aşteptau. Una era Cathy, cealaltă un bărbat. 

— Jade? 

Dacă n-a durat, n-a fost dragoste, se gândi ea, privind 
chipul frumos al bărbatului din faţa ei. Fred... îl identifică 
ea, absentă. Părea îngrijorat. 

— Eşti bine, draga mea? întrebă el, întinzând mâna să-i ia 
begonia din braţe. 

Studiindu-l cu atenţie, ea încuviinţă din cap şi strânse 
mai tare ghiveciul în braţe. Vocea bărbatului era mai 
ascuţită decât îşi amintea. 

— Da, Fred, sunt bine. Cum a fost în Grecia? întrebă ea, 
îndreptându-se către uşă. 

Fred o urmă. 

— Jade... iubito... vreau să ştiu cum a fost aici! Am auzit 
tot felul de zvonuri, scrisorile tale au fost foarte neclare şi 
m-am întors să văd ce se întâmplă. 

Jade respiră adânc. Ah, cât de nedreaptă era viaţa. Zan 
distrusese totul. Nimic nu va mai fi la fel ca înainte... 

— Fred? începu ea. 

— Da, iubito. 

— Haide... să bem o cafea şi să-mi povesteşti despre 
Grecia. lar mâine îţi povestesc eu totul despre ce s-a 


întâmplat aici... Bine? întrebă ea rugătoare, cu ochii înotând 
în lacrimi. 

Fred înghiţi cu greu şi aprobă: 

— Bine, Jade. Mă duc să-mi aduc geamantanul. 

Fred renunţase la apartamentul lui în mai. Cum după 
aceea aveau să se întoarcă din Grecia deja căsătoriţi, dacă 
totul ar fi decurs conform planului, urmau să locuiască în 
casa ei, împreună. 

Astfel că Jade era nevoită să facă rost de un loc de dormit 
pentru logodnicul ei. 

Cathy fu cea care găsi o soluţie salvatoare. Fata sugeră 
timid ca Jade să se mute înapoi la etaj şi să doarmă pe 
canapea, în timp ce Fred să rămână jos. Asta până la 
sfârşitul lunii. În schimbul acestei nedorite intruziuni, Jade 
reduse chiria pe care tânăra o plătea pentru spaţiu. Era o 
soluţie simplă şi care rezolva toate problemele până când 
Fred avea să-şi găsească un apartament propriu. Intre timp, 
Jade trebuia să-l convingă că avea nevoie de un local lui. 

Fred se uită la inelul din mâna lui, îl cântări uşor în 
palmă, clătină din cap şi i-l înapoie lui Jade. 

— Nimic nu s-a schimbat... Jade, zise el cu fermitate. 

— Păi... zise ea neîncrezătoare, cu un râs nervos. 

Oare era chiar atât de orb? 

— Fred... nu pot. Îmi pare rău, nu-l mai pot purta. Nu 
înţelegi? _ 

— Aşa simţi acum, Jade. Inţeleg. Dar peste o lună sau 
două... 

Ea clătină din cap. 

— Fred, îmi pare rău, nu pot... 

Ochii lui Fred păreau furioşi. Era prima dată când îl vedea 
astfel. 

— Păstrează-l, ordonă el, lăsându-i-l în palmă. 

— Fred, nu pot. 

Nu înţelegea de ce Fred era atât de ferm în această 


privinţă. 

— Bine, iubito. Totuşi, păstrează.-l... 

Ea aprobă, resemnată. Îl va pune în cutia ei de bijuterii şi 
până la urmă el va înţelege sau va accepta situaţia. 

O săptămână trecu sau poate două. Jade ieşi afară. Era 
seară şi peisajul era superb. Dar Jade nu mai avea chef să 
picteze. Nu-i mai păsa. 

Cahty şi Fred se aflau pe verandă. Le zâmbi politicoasă. 
Poate că din toate astea va ieşi până la urmă un lucru bun, 
şi Fred nu va fi prea orb pentru a vedea. 

— Jade! o opri Fred. 

Cathy murmură o scuză pe care n-o auzi şi fugi în sus pe 
scări. 

— Bună, Fred. Ce mai faci? 

El o studie cu atenţie. 

— Am lucrat la planurile de lecţie, Jade. Cred că şi tu ar 
trebui să te gândeşti la asta. 

Ea aprobă tăcută. Era foarte adevărat. Septembrie nu era 
departe. Fred îi mângâie uşor obrazul. 

— Ai slăbit mult, draga mea. Ar trebui să încerci să treci 
peste asta. 

Jade zâmbi. 

— Cathy ne-a invitat pe amândoi la cină. A făcut lasagna. 
Ar fi bine să urcăm. 

Jade  clătină din cap, dar stomacul ei începu să 
protesteze. 

— Nu, nu cred că... 

— Jade, trebuie să mănânci. 

— Am mâncat un sandviş, Fred, minţi ea. 

— Jade, hai să facem un târg. Tu ai să vii la masă, iar eu 
am să-ţi povestesc despre telefonul pe care l-am primit azi- 
noapte. 

— Telefon? repetă Jade, pierdută. 

— Da. Vii să mănânci? 


— Spune-mi, Fred! 

— Nu-s multe de spus... Mănânci? întrebă el din nou, 
regretând că vorbise. 

— Da! Spune-mi! A fost Zan? 

— Da. M-a rugat să-ţi spun „bună” şi că romanul merge 
bine. 

— Asta-i tot? insistă ea cu disperare. 

— Nu, a adăugat că vrea să-i înapoiezi cheia, dacă cineva 
numit Mona va avea nevoie de ea. Nu ştiam că ai o cheie... 
Vii? 

— Asta-i tot? 

Vocea ei era tristă, lipsită de speranţă. 

— Asta-i tot. Haide sus! 

Jade reuşi să mănânce tot ce i se pusese în farfurie. Până 
la urmă, reuşi să plece, grăbindu-se să ajungă la o cabină 
telefonică. Aici va fi singură. 

Dar numărul lui Zan fusese deconectat. Privi receptorul 
cu o mânie amestecată cu disperare. Bărbatul îi spusese 
cândva că apartamentul era de obicei închiriat pe perioada 
iernii. Unde naiba stătea, atunci? Oare mai era în oraş? 

Exista numai o singură persoană pe care o putea întreba. 
Sună la informaţii şi obţinu numărul Irenei Adams. Era 
foarte târziu pentru telefoane de curtoazie şi între ea şi 
Irena nu exista nicio relaţie, dar Jade ridică din umeri, 
absentă, şi formă numărul. Doarme, se gândi ea, auzind 
cum telefonul sună continuu, fără răspuns. 

— Da? 

Vocea lui joasă era inconfundabilă. Zan, se gândi Jade. 

— Alo? Alo? Ce naiba! Vorbeşte sau închid. N-avea nimic 
de spus, realiză ea deodată. Cât de proastă fusese să sune. 

— Cine e, dragă? se auzi vocea lrenei. 

— Nu ştiu. Greşeală, cred, răspunse Zan, apoi închise. 

Deci, asta era. „E timpul să-ţi revii, Jade, să uiţi totul, îşi 
spuse ea. Să o iei de la capăt, într-un fel sau altul”. 

— Eşti sigură că nu vrei să vii cu noi, Jade? Întotdeauna 
ţi-ai dorit să mergi la un concert cu Tanglewood, insistă 
Fred, nerăbdător. Ţi-ar face bine să mai ieşi din când în 
când. 

— Mulţumesc, Fred, dar nu cred... 

Cathy stătea lângă ea, îngrijorată. 

— Trebuie să vii, Jade. Munţii sunt foarte frumoşi şi casa 
părinţilor mei e plină de plante. Le-ar plăcea foarte mult să 
te cunoască. 

Jade zâmbi şi clătină din cap: 

— Mulţumesc mult, Cathy, dar nu mai am decât o 
săptămână până la începerea şcolii. Trebuie să mă spăl pe 
cap şi după aia mă apuc de planurile de lecţie. 

Poate voi dormi mai mult mâine... 

Fred ridică resemnat din umeri: 

— Bine, Jade, cum vrei. Ne vedem mâine seară, deci. 

Chipul lui Cathy exprima numai bucurie şi plăcere când îl 
urmă pe Fred la maşină. Jade le ură în gând numai bine, 
urmărindu-i plecând. _ 

Zan adusese cuiva ceva bun până la urmă. Incă o lună, şi 
Fred îşi va cere inelul înapoi. 

Peste drum, văzu un Mercedes care parcă brusc. Jade îşi 
privi mâinile. Va putea lucra oare? 

— Tu eşti Jade? 

Femeia din faţa ei avea un glas ca un clopoțel de argint. 
Probabil că la lumina zilei părul ei era tot de un blond 
argintiu. 

Jade făcu ochii mari. O recunoscu îndată. 

— A, Mona, zise ea, blând. 

Mona zâmbi. 

— Mătugşa lui Zan, aprobă ea. 

— Mătuşă? zise Jade, cu gura căscată. 


Mona îşi dădu capul pe spate, hohotind. 

— Vrei să spui că nici acum ticălosul ăla nu recunoaşte? 
Niciodată nu i-a convenit situaţia, încă de când eram 
amândoi la şcoală. Eu eram mai mică decât el cu un an. 

Femeia se aşeză jos, pe trepte. 

— Ar fi trebuit să vin acum o săptămână, continuă ea, dar 
eu şi Peter ne-am prelungit luna de miere. A fost superb. 

Ochii ei verzi căpătau câteodată nuanţe cenușii. Ah, era 
greu să-i privească! 

Femeia începu s-o studieze la rândul ei. 

— Te simţi bine, Jade? 

Înghiţind cu greutate, Jade aprobă din cap şi zâmbi. Asta 
nu schimbă cu nimic situaţia, îşi spuse ea, disperată. 

Mona începu să caute în geantă: 

— Trebuie să mă ajuţi, Jade, declară ea. 

— Da... desigur. Cum? 

Nu se putea uita în ochii ei. Doamne, de ce o durea încă 
atât de mult, după trei săptămâni? 

— Zan m-a rugat să-ţi cumpăr un dar de nuntă, dar n-a 
vrut deloc să mă ajute! râse Mona. Trebuie să-ţi cumpăr 
ceva foarte aparte, fără să mă uit la preţ, dar nu ştiu ce ți- 
ar plăcea. În seara asta, eu şi Peter plecăm la Washington 
şi am putea să găsim ceva acolo, dar trebuie să-mi dai o 
sugestie. 

— Aaaa... mulţumesc! 

— Nu, eu îţi mulţumesc! Ce vrei? insistă femeia. 

— Nu, mulţumesc, dar nu mă mărit, mărturisi Jade. 

Mona deveni gânditoare. 

— Zan era atât de convins... Mi-a zis că se va întâmpla în 
prima săptămână din septembrie. 

— A înţeles greşit. Nu mă mărit deloc, replică Jade, 
începând să urce scările. 

Privirea verde-cenuşie o urmări la fel de gânditoare. 

— Înţeleg, continuă Mona încetişor. Bine. În cazul ăsta, 


am ceva pentru tine, zise ea, privind către maşină. 
Aşteaptă-mă aici. 

Se duse la maşină şi se întoarse cu un plic. 

— Ar fi trebuit să pun asta în cadou, zise Mona, 
întinzându-i hârtia. 

— Mulţumesc, răspunse Jade. La revedere, Mona. 

— Ne mai vedem, aprobă ea, râzând. 

Era prea întuneric ca să citească scrisoarea pe verandă, 
aşa că intră în casă. Nu mai văzuse niciodată scrisul normal 
al lui Zan, ci numai mâăzgăliturile pe care le făcea cu mâna 
stângă. Scrisoarea începea abrupt, de parcă ar fi continuat 
o conversaţie anterioară. 

„Jade, consider că datoria ta a fost plătită. Cu vârf şi 
îndesat. Eram chit de multă vreme, dar n-am avut curajul 
să-ţi spun asta. 

Nu ţi-am spus niciodată citatul ăla, nu? Nu-i cine ştie ce, 
dar mi-a plăcut întotdeauna. Cred că-l voi folosi în titlul 
cărţii la care am lucrat împreună. Se referă la o 
ambarcaţiune, care a ratat de puţin câştigarea unui 
concurs. Citatul spune: „Draga mea Jade aproape mi-a frânt 
inima”. 

Iti doresc să fii fericită. 

Zan” 

Cuvintele scrisorii deveniră neclare, abia vizibile prin 
perdeaua de lacrimi. Ah, măcar de-ar fi putut să-i frângă 
inima! Jade lăsă scrisoarea să-i cadă din mână şi dădu fuga 
la baie. Stătu sub duş plângând vreme îndelungată. 
Doamne, nu era corect s-o doară încă atât de mult! Oare 
suferinţa asta nu va înceta niciodată? Nu se va elibera de 
el? Dacă dragostea dura pentru totdeauna, atunci şi 
durerea va dura la fel de mult? 

Tremurând, ieşi din duş. Işi uscă părul şi-şi făcu o ceaşcă 
de cafea, pe care uită s-o bea. 

Nu putea rămâne în seara asta aici. Nu se putea întoarce 


la patul ei stingher. 

Nu se mai putea gândi la Zan. Îşi luă o pulover, îşi trase 
blugii şi ieşi afară, luând scrisoarea cu ea. 

Se duse direct la apartamentul lui Zan şi bătu îndelung. 
leşi afară şi privi în sus către terasă. 

Aici îi văzuse pe Irena şi pe Zan sărutându-se. Dar nu mai 
conta. 

Nu conta decât absenţa lui Zan din viaţa ei şi imensul gol 
pe care-l lăsase în urmă. 

Se sprijini de zid şi rămase acolo, visând. Aproape că-l 
putea vedea mergând pe terasă, aproape că-i putea auzi 
vocea. 

Se ridică şi se îndreptă spre port. Valurile se loveau cu 
zgomot de mal. Privi stelele care clipeau pe cer, strălucind 
mai tare sau mai palid. Se aşeză, se întinse. Continuă să 
privească imensitatea întunecată a cerului. 

Clipi... Oare cât timp dormise? Trupul îi era înţepenit din 
pricina frigului. 

Pe pod se auziră paşi. Unul... încă unul... Visase la aceste 
lucruri atât de des... Se ridică şi paşii încetară. Apoi 
începură să se audă din nou. Încet, dureros. 

Se ridică atentă. Paşii se auziră şi când se întoarse să 
privească. Zan se afla aici, lângă ea. 

— Zan? zise ea, abia respirând. 

— Nu credeam că mă recunoşti fără ghips, răspunse el. 

— Zan! 

Braţele lui o cuprinseră, strivind-o de pieptul lui. Bărbia i 
se sprijini în părul ei. 

— Nu-mi pasă, nu-mi pasă, nu-mi pasă, şopti el, sălbatic. 

— De ce anume, Zan? 

Vocea îi tremura. 

— Nu-mi pasă dacă te măriţi mâine, nu-mi pasă dacă nu 
mă iubeşti, nu-mi pasă dacă nu ştii să iubeşti. Eşti a mea şi 
n-am să te mai las să-mi scapi! Niciodată! 


Jade voia să râdă, dar nu putea. 

Zan se aplecă şi-i sărută buzele. 

— O, Doamne, Zan, te iubesc! şopti ea. 

Gura lui se opri. 

— Vrei să repeţi? întrebă el politicos. 

— Te iubesc, râse ea. 

— Cum? 

— Te iubesc, te iubesc! zâmbi ea. 

— Şi când naiba ţi-ai dat seama de asta, Jade? 

Rămânând nemişcată, întinse mâna către pieptul lui şi-i 
simţi bătăile inimii. 

— Nu mai ştiu, Zan... Cred că atunci, în seara în care am 
fost la restaurant... 

— La naiba! Dacă aşa stau lucrurile, poţi să-mi explici ce 
căutai în patul lui Freddie acum două zile, când te-am 
sunat? întrebă el, mângâindu-i gâtul. 

— In patul cui? se miră ea. 

— Ce? Nu erai acolo? se auzi vocea calmă a bărbatului. 
Mi-a spus că te afli chiar acolo, lângă el, şi că nu vrei să vii 
la telefon. A, şi că vă căsătoriţi peste... 

— Ticălosul, îl întrerupse Jade. 

— ÎI omor! exclamă Zan. 

— Nu vei putea. Nu mai e aici! A plecat! 

— Unde? rânji Zan. 

— Îţi spun când te linişteşti. 

Mâinile lui îi prinseră umerii, îi mângâiară părul şi 
tâmplele. 

— Ah, şi mi-am lăsat detectorul de minciuni la New York, 
zise el cu regret. 

Acum, va trebui să te torturez pur şi simplu, glumi el, 
sărutându-i buzele cu tandreţe. 

— Zan! 

— O, ţi-e frig, nu-i aşa? Cât timp ai stat aici? 

— O, era ora nouă sau zece când am ajuns, ridică ea din 


umeri. 

El începu să râdă. 

— Am stat la uşa ta de la zece, două ore după ce Mona 
m-a sunat. 

Se opri ca s-o sărute, apoi continuă: 

— Până la urmă, am decis că Mona se înşală. Că eşti în 
altă parte, cu Fred sau cu altcineva. 

— Mona te-a sunat? 

— Mm-hmm. Fata asta nu-i proastă, îţi spun. Şi oricum, 
avea o datorie faţă de mine. 

— Ce ai câştigat, Zan? 

— Un pariu care durează dintotdeauna. Am pariat că se 
va mărita înaintea mea. 

Eram sigur că voi câştiga. 

— Şi care erau condiţiile? 

Ce ai câştigat? 

— Am făcut pariul când eram în liceu, zise el, gânditor. 
Lucrurile păreau mult mai simple pe atunci... Câştigătorului 
trebuia să i se îndeplinească o dorinţă importantă. 

Inima tinerei bătu mai repede. 

— Şi care era dorinţa ta? 

— Mi-a dat posibilitatea să aleg în noaptea asta între 
îngheţata de migdale şi tine, zâmbi el. 

— Şi ai ales? 

— Vei vedea, promise el, începând să urce scările către 
apartamentul lui. 

Zan se opri în uşa dormitorului, privind către pat. Jade 
răspunse cu un zâmbet senin. 

Mâine va afla răspunsul, dar în noaptea asta toate se vor 
întâmpla după cum a visat. 

Zan o întinse pe pat. 

— Cea mai frumoasă privelişte din toată casă, zise el, 
începând să se dezbrace. 

Dar aceste cuvinte o făcură pe Jade să se gândească la 


lrena şi la sărutul întrezărit pe terasă. Patul gemu când Zan 
se aşeză lângă ea şi începu să-i sărute gâtul. 

— De ce m-ai părăsit, Zan? şopti ea, tremurând. 

— De ce? Jade, nu puteam să dorm, să gândesc, să scriu. 
Mi-ai spus că nu mă voiai, mi-ai zis să mă duc dracului! Ce 
voiai să fac? Să rămân aici? Şi apoi, a sosit telegrama de la 
Mona, în care-mi spunea că a descoperit în sfârşit 
dragostea. Şi eu la fel... Ştiam ce vreau, dar tu te îndepărtai 
de mine din ce în ce mai mult... a trebuit să plec. 

Bărbatul se ridică. 

— lar tu, dacă mă iubeai, de ce nu mi-ai zis? 

— Atunci, în barcă, mi-ai spus că ar trebui să mă joc şi să 
nu iau dragostea în serios. 

Hohotele lui de râs o uimiră. 

— Da, dacă era vorba de alţii. Dar nu de mine. Asta am 
vrut să spun. 

— Alt motiv? o provocă el, în timp ce mâna lui începu să-i 
alunece pe piept. 

— lrena, zise ea. 

— lrena, zâmbi el. Am încercat în toate modurile posibile 
să-ţi arăt că nu mă interesează. Relaţia noastră se rezumă 
la o singură noapte, întâmplată acum trei ani. Am fost la o 
petrecere împreună... am băut prea multă şampanie... 

Nu m-a lăsat niciodată să uit întâmplarea aia... bănuiesc 
că vrea să pună gheara pe mine. Cincizeci de procente faţă 
de zece la sută e o evoluţie, nu? Regret ce s-a petrecut 
atunci, dar e un foarte bun agent literar. 

— Mai e ceva care te supără, draga mea? adăugă el, 
după o scurtă tăcere. 

— Da, colecţia ta de femei... din agendă. 

Zan râse din nou. 

— Mă gândeam eu că te-ai uitat prin ea. 

O sărută cu blândeţe. 

— Căutându-te pe tine, am întâlnit tot soiul de femei, 


Jade. Dar n-a existat nimeni în viaţa mea de când te-am 
întâlnit. Şi nu va mai fi. 

— Dar mi-ai spus că n-ai fost niciodată îndrăgostit. 

— Aşa e. Niciodată, până la tine. 

Gura lui îi căută buzele şi o sărută înfometat. 

— A, apropo, zise el. la spune-mi, roşcato, ce fel de sărut 
e ăsta? Exprimă dragoste sau dorinţă? 

— Hmm? Care? răspunse tânăra, zâmbind. 

— Nu ştii încă? Să mai încercăm o dată. 

— Nu pot să văd diferenţa, Zan... 

— Ce fată deşteaptă, comentă Zan. 

Următoarele ore se pierdură în mângâieri nesfârşite. 

Când se treziră, Jade îl întrebă în şoaptă: 

— Unde locuieşti acum? 

— La nişte rude, răspunse Zan. 

— M-am gândit că stai la Irena. 

— Am încercat să uit de toate femeile. N-aveam nevoie 
ca lrena să mi se încurce printre picioare ca o pisică 
flămândă. 

Căzu pe gânduri. 

— Nu-i drept să spun asta, se răzgândi el. Mi-a fost de 
mare ajutor. Ne-am gândit împreună o noapte întreagă la 
roman şi am reuşit să corectăm toate greşelile. lrena a fost 
cea care şi-a dat seama care era problema. 

— Problema? repetă Jade. 

— Mmm. Începusem să scriu o poveste de dragoste, nu 
un roman poliţist. Dar nu voiam să recunosc. Când am 
admis în sfârşit, lucrurile au mers bine. 

Va fi o carte frumoasă. Un stil inedit pentru mine, dar... 

Zan tăcu câteva clipe, apoi întrebă: 

— Ce părere ai, draga mea? Vrei să vii în Bahamas? 
Trebuie să te laşi de predat şi să te apuci foarte serios de 
pictură. 

— Dacă mă obligi, glumi ea. 


— Sigur, iar dacă asta nu merge, aş putea oricând să te 
şantajez. Am încă declaraţia ta scrisă... 

— Credeam că ai aruncat-o. 

— Nu, o am în portofel. Cred c-o s-o pun în ramă. 

— Să nu îndrăzneşti! 

— Încearcă să mă opreşti! 

Se aplecă şi o sărută drăgăstos. 

După câteva clipe, Zan o strigă: 

— Roşcato! 

Jade nu răspunse. 

— Draga mea Jade! 

— Da, stăpâne! 

— Mă iubeşti? 

— Da, şi am să te iubesc întotdeauna! 

— Pentru totdeauna, draga mea Jade! Pentru totdeauna! 


Sfârşit 


